"Quran IIlm Fethurumuge Harakaaithakah Lolhun Araifi, Muzikee Eidthah Alun Dhiruven Fashaifi" - Vaguthu\n"ގުރުއާން އިލްމް ފެތުރުމުގެ ހަރަކާތްތަކަށް ލޮޅުން އަރައިފި، މިއުޒިކީ އީދުތައް އަލުން ދިރުވެން ފަށައިފި"\nގުރުއާން އިލްމު ފެތުރުމުގެ ހަރަކާތްތަަކަށް ލޮޅުން އަރާފައިވާކަމަށާއި، އުވި ގޮސްފައިވާ މިއުޒިކީ އީދުތައް އަލުން ދިރުވާ އާލާ ކުރެވެމުން އަންނަ ކަމަށް އިސްލާމިކް ޔުނިވާސިޓީގެ ކުރީގެ ޗާންސެލަރ، ޑރ. ޝަހީމް އަލީ ސައީދު ވިދާޅުއްޖެއެވެ.\nޝަހީމްގެ ފޭސްބުކް ޕޭޖްގައި ރޭ ކުރެއްވި ޕޯސްޓެއްގައި ވިދާޅުވީ، ކީރިތި ގުރުއާނުގެ އިލްމް ފެތުރުމަށް މަސައްކަތްކޮށް ގުރުއާންގެ މަތިވެރިކަމަކީ ރާއްޖޭގައި ގާއިމްވި ކޮންމެ ސަރުކާރަކުންވެސް އަހައްމިޔަތުކަަމެއް ދިން ކަމެއް ކަމަށެވެ. އެގޮތުން މީގެ 50 އަހަރު ކުރިން ފަށައިގެން 2018 ވަނަ އަހަރާއި ހަމައަށް ގުރުއާން އުގަންނައިދިނުމުގެ ހަރަކާތްތައް ފަނޑުވުމެއް ނެތި ގައުމީ ފެންވަރުގައި ކުރިއަރައި ކުރިއަށް ގެންދިޔަ ކަން ޝަހީމް ފާހަގަކުރެއްވިއެވެ. އަދި އެކަމުގައި ރާއްޖޭ އެތައް އުސްމިނަކަށް ކުރިއަރާފައިވާކަަމަށް ޝަހީމް ވިދާޅުވިއެވެ.\nނަމަވެސް މި ސަރުކާރު އައި ފަހުން މިފަދަ މުބާރާތްތައް ކުރިއަށްނުގެންދާ ކަަން ޑރ. ޝަހީމް ފާހަގަކުރެއްވިއެވެ.\n"އަދި 30 އަހަރަށްވުރެ ގިނަ ދުވަސްވަންދެން މެދުކެނޑުމެއް ނެތި ކުރިއަށްދިޔަ ރާއްޖޭގެ ފަހުރުވެރި ގުރުއާން މުބާރާތް މި އަހަރު މިހާތަނަށް އައިއިރު ބޭއްވިފައި ނެތްކަމީ ނުހަނު ހިތާމަ ކުރާ ކަމެކެވެ". ޝަހީމް ވިދާޅުވިއެވެ.\nއަދި އިންޓަނޭޝަނަލް ގުރުއާން މުބާރާތްވެސް މި އަހަރު މިހާތަނަށް ބާއްވާފައިނުވާ ކަމަށާއި، ސްކޫލްތަކުގެ ގުރުއާން މުބާރާތްވެސް މި އަހަރު މިހާތަނަށް ބާއްވާފައިނުވާކަން ޝަހީމް ފާހަގަކުރެއްވިއެވެ.\nއަދި ކުރިއަށް އޮތީ އިމްތިހާނު ދުވަސްވަރަށް ވެފައި އިމްތިހާން ދުވަސްވަރު އެފަދަ މުބާރާތްތައް ބޭއްވުމަކީ ދަރިވަރުންނަށް ދަތިވާނެ ކަމެއް ކަމަށް ޝަހީމް ވިދާޅުވިއެވެ.\nއިތުރަށް ޝަހީމް ވިދާޅުވީ، އެންމެ އަލިގަދަ ތަރި ގުރުއާން މުބާރާތް އުވާލި ކަމީ ލޮލުން ކަރުނަ އަޅަން ޖެހޭ ކަމެއް ކަމަށެވެ.\n"އެ މުބާރާތަކީ ހުނަރުވެރިކަން އިތުރުކޮށްދިން ޒަމާނީ މުބާރާތެކެވެ. ބޮޑެތި އެތައް ކުންފުންޏަކުން ސްޕޮންސަރ ކުރަމުންދިޔަ މުބާރާތެކެވެ". ޝަހީމް ވިދާޅުވިއެވެ.\nއަދި ހާފިޒުން އުފެއްދުމުގެ މަޝްރޫއުތައް މަޑު ޖެހިފައިވާކަމަށާއި، ގުރުއާންގެ އިލްމު ފެތުރުމުގެ ހަރަކާތްތަކަށް ލޮޅުން އަރާފައިވާކަމަށެވެ. ނަމަވެސް މިހާރު އުވި ގޮސްފައިވާ މިއުޒިކީ އީދުތައް އަލުން ދިރުވާ އާލާ ކުރެވެމުން އަންނަ ކަމަށް ޝަހީމް ވިދާޅުވިއެވެ.\n"މުޅި ގައުމުގައި ކުޅިވަރާއި މަޖަލާއި މިއުޒިކް ޝޯވތަކެވެ. އުވިގޮސްފައިވާ މިއުޒިކީ އީދުތައް އަލުން ދިރުވާ އާލާ ކުރެވެނީއެވެ. އެކަންކަމަށް މުހިންމުކަން ދެވި އެކަންކަން ގައުމީ ފެންވަރުގައި ޕްރޮމޯޓްވެގެންދާއިރު، ގައުމުގައި ދެމިގެން އައިސްފައިވާ އިސްލާމް ދީނުގެ މަތިވެރި ޝިއާރުތައް ފަނޑުވެގެން ދާތަން ފެނުމަކީ ކޮޅުނެތްކޮޅަށް ހިތާމަ ކުރާ ކަމެކެވެ". ޑރ ޝަހީމް ވިދާޅުވިއެވެ.\nޑރ. ޝަހީމް ވަނީ ކީރިތި ގުރުއާނާއި ބެހޭ މަރުކަޒުގައި ވެރިޔަކު ނެތި އަހަރެއް ވާން ކައިރިވެފައިވާކަން ވެެސް ފާހަގަކޮށްފައެވެ. އަދި ޝަހީމް ވަނީ މި ކަންކަމަށް އަވަސް ހައްލެއް ހޯދައި ދެއްވުމަށް ރައީސް އިބްރާހިމް މުހައްމަދު ސޯލިހުގެ އަރިހުން އެދިވަޑައިގެންފައެވެ.\nރައީސް ޔާމީން ގެއަށް ބަދަލުކުރުމަކީ ސަފުތައް ބަދަހިކުރަން ހުޅުވުނު ދޮރެއް: ޑރ.ޝަހީމް\nދަމުނަމާދު ކުރަން ނަޝީދުގެ ވެރިކަމުގެ ލިބުނު ފުރުސަތު ޝަހީމަށް މިފަހަރު ނުލިބުނު\nއޮގަސްޓް 16, 2019 17:28\nއޮގަސްޓް 16, 2019 17:44\n????އަބޫ އުޅެނީ ދުނިޔެބެލުމާގެން އަވަދިނެތި.???? ބަހާ އަމަލާ ދިމާނުވާ މީހަކު ވެރިކަންކުރަން ލީމަވާނީ މިހެން.?\nއޮގަސްޓް 16, 2019 18:09\nކިބާ ހައްޖުގަނެގި އެކުވެރިކަމުގެ ދަޅައިގެ ފޮޓޯއާއި ޕިކުނިކު ނިމި އަނެއްކާވެސް ސިޔާސީ ގޮންޖަހަން ފެއްޓެވީތޯ. ޝަހީމު ރަނިންމޭޓަކައް ހުރި ދައުރުގަ ހިންގި ނާޗަރަންގީގެ ވާހަކަ ނުދައްކާނަންތޯ..\nއޮގަސްޓް 16, 2019 19:46\nމީހަކު ރަނގަޅު ވާހަކައެއް ބުނީމަ އެކަމައް ހަޖޫ ޖެހުމަކީ ވަރަށް ދެރަކަމެއް.\nއޮގަސްޓް 17, 2019 01:04\nރަނގަޅުވާހަވެސް ރަނގަޅު މީހުން ދެއްކީމަ އެ ބަލައިގަނެވޭނީ. ލަވައާއި މިއުޒިކު މީ ހުރިހާ ވެރިކަމެއްގަވެސް މިރާއްޖޭގަ އޮންނަކަންކަން. ދީން ކުރި އަރުވަނީކީ ގުރުއާން މުބާރާތް ބާއްވަިގެނެއްނު. ޒާތީވެ ސަރުކާރު ބަދުނާމު ކުރަން ފޫގަޅާފަ ހުރި މީހެއް ޝަހީމު އަކި. އެކޮންމެހެން އިހުލާސްތެރި ވެގެންނެއްނޫން. ޔާމީނުސަރުކާރުގަ ނާޗަރަންގީ ކުޅުނުއިރު ހައްޕު.\nއޮގަސްޓް 17, 2019 08:56\nކޮންމެ މީހަކު ދެއްކިޔަަސް ރަނގަޅު ވާހަކައެއް ޖެހޭނީ ބަލައިގަންނަން...\nޝައިތާނާ އާޔަތުލް ކުރުސި ކިޔުމަށް ދިންނަސޭހަތް ބަލައިގަންނަ ގޮތަށް\nއޮގަސްޓް 16, 2019 18:22\nޕްރައިމަރީ ގްރޭޑްތަކުގައިި އިސްލާމް ކިޔަވައިދެން އިލްމުވެރިން ބޭނުމެވެ. އެފަދަ ގުރްބާނީއެއްދިނުމަކަށް އެބޭފުޅުން.. ތައްޔާރެއްނޫނެވެ ދަންނަ މީހުންނާއި ތާޒާކޮށްފައި ތިބޭ\nނުދަންނަ އާންޓީން ތަފާތު ވާނެެ އެވެ. އިހްލާސްތެރިކަމާއެކު ކުރިއަށްޖެހިވަ ޑައިގަންނަ ވާ ށެވެ. އީސަދަރި ވީ ގުރްބާނީގެ ސަބަބުން އިސްލާހުވީ ކިތައް މީހުންތޯއެވެ އީސަދަރި ކުރީ ޒަމާނުގައިއުޅުނު އެން ޖިީ އޯ އެއް.\nއޮގަސްޓް 16, 2019 18:24\nސަރުކާރު ހިންގަވަން ތިއްބެވި ބޭފުޅުންނަށް ސަރުކާރު5އަހަރަށް ދޫކޮށްލާ އެބޭފުޅުންގެ ފަހަތުން ޝަހީމު ނެއްޓޭކަން ނުވޭތޯ؟ މި ރައްޖޭގެ ކަންކަން އިަްސްލާހު ކުރަން ބޭނުންނަމަ ޅިދުމަތްކުރާނީ މި ރާއްޖެއަށް ނުންތ؟ ބޜތުގެ ވަޒީފާއެއްގަ ފޮނި ދައްކާކަށް ނުހުންނާނެ ނުންތ؟\nއޮގަސްޓް 16, 2019 18:39\n5 އަަހަރުކުރިން އެއްވެސް މިޔުޒިކެއް ނެތް ދެއްތޯ ......\nއޮގަސްޓް 16, 2019 18:46\nމަމިހިރީ ޝަހީމުގެ ކޮޅަށް\nއޮގަސްޓް 16, 2019 18:47\nއޮގަސްޓް 16, 2019 22:17\nގިނަކޮމްންޓު ކިޔާލީމާ އަޅުގަނޑަށް އިޙްސާސްވީ އިސްލާމް ދީނައް ހެޔޮބަހެއް ބުނާކޮންމެފަހަރަކު އެއީކުރަން ޖެހޭކަމެއްނޫންކަމަށް ދައްކާންމަސައްކަތްކުރާ އިސްލާމްދީންދެކެރުޅިއަންނަ ބަޔަކު ބަޔަކު އެބައުޅޭކަމެވެ.\nއޮގަސްޓް 17, 2019 01:03\nބައްލކަވާ ޝައިހު ވޭތުވެ ދިޔަ ފަސްއަހަރު އާއަހަރު ފާހަގަކުރަން ބޭރުންނެނައި ނާޗަރަންޤީ އާއި ފިލްމުސްޓާރުން ނާއި ލަވަކިޔާމީހުން ގެނަސްގެން ގަލޮޅުދަނޑާއި ކާނިވާގައި ބޭއްވި އާއަހަރުގެ ސޯތަކަކީ ޤުރުްއާނުގެ ޢިލްމު ފެތުރުމަށް ޔާމީނުގެ ސަރުކާރުން ކުރެއެްވިކަންކަންތޯއެވެ. އޭރު ތިޔަވާހަކަ ވިދާޅު ނުވެވުނީ އަނގަބަންދުކުރައްވާފައި ވާތީތޯ؟\nއޮގަސްޓް 17, 2019 04:40\nކުރީ ސަރުކާރާ ހެދި އަދި ނުވެގެން މިއުޅެނީ ޝަހީމޫ. ހުރޭ ބޮޑު ވަޒީރުގެ ސަރުކާރު ހިންގާ މަޖިލީހުގައި ކޮމިޓީއެއް ހަދާލާފަ ތިކަމަށް ގޮތެއް އޮތްތޯ ބަލާލާނަން އިނގޭ. ހިއެއް ނުވެ އެކުދިންވެސް ދީނީ ތިބާވަތުގެ ކަންކަމަށް ޝައުގެއް ހުންނާނެހެން. އެތިބީ އެމީހުންގެ ސިނކުޑި ދޮވެލާފަވިއްޔަ. އެހެން ނޫނަސް އަހަރެމެންނަށް އާޚިރަތެއް މުހިންމެއް ނޫނޭ. ބޭރު މީހުން މިތާ ވަޒަންވެރި ކޮށްގެން ފައްޅިއެއް އެޅޭތޯ މިއުޅެނީ.\nއޮގަސްޓް 17, 2019 18:41\nގިނަ މީހުން ބޭނުން ވާގޮތައް ގައުމު އޮނނާނީ


Sanjay Dutt balivi iru5filmeh nunimi | Mihaaru\nސަންޖޭ ދަތު ބަލިވި އިރު ފަސް ފިލްމެއް ނުނިމި\nބޮލީވުޑްގެ އެކްޓަރު ސަންޖޭ ދަތަށް ފުއްޕާމޭގެ ކެންސަރު ޖެހިފައި ވާއިރު އޭނާ ފަސް ފިލްމެއްގެ މަސައްކަތް ފުރިހަމަކުރަން އެބަ އޮތް ކަމަށް ރިޕޯޓްތައް ބުނެފި އެވެ. އުމުރުން 61 އަހަރުގެ އެކްޓަރު މި ވަގުތު ހުރީ ކެންސަރުގެ ހަތަރު ވަނަ ސްޓޭޖްގަ އެވެ. އަދި ވަރަށް އަވަހަށް ފަރުވާ އަށް އެމެރިކާ އަށް ފުރާނެ އެވެ.\nސަންޖޭ އަށް ކެންސަރު ޖެހުނުކަން މިދިޔަ ހަފުތާގައި ކަށަވަރުވީ އޭނާގެ އާ ފިލްމު "ސަޅަކް 2" މި މަހުގެ 28 ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރަން ނިންމައި، އޭގެ ޕްރޮމޯޝަންތައް ވެސް ފަށާފައި ވަނިކޮށެވެ. އެކަމަކު ބައްޔާ ހެދި އޭނާ ޕްރޮމޯޝަނަލް އެއްވެސް ހަރަކާތެއްގައި ވެސް ބައިވެރިއެއް ނުވާނެ އެވެ.\nފިލްމީ މަސައްކަތްތަކުން ބްރޭކެއް ނެގިކަން ވެސް ސަންޖޭ ވަނީ މިދިޔަ ހަފުތާގައި ހާމަކޮށްފަ އެވެ. ކުއްލި ގޮތަކަށް ސަންޖޭ ބަލި އިރުވެ އިރު މަސައްކަތް އެއްކޮށް ނިންމައި ނުލެވި އޮތް ފަސް ފިލްމެއް އޭނާގެ އަތުގައި އެބައޮތެވެ. އޭގެ ތެރެއިން ދެ ފިލްމަކީ ޑިޖިޓަލްކޮށް ޕްރިމިއާކުރާ ދެ ފިލްމެކެވެ. އެއީ ޝޫޓިން ނިމި ޕޯސްޓް-ޕްރޮޑަކްޝަން މަރުހަލާގައި އޮތް "ތޯޒްބާޒް" އާއި "ބޫޖް: ދަ ޕްރައިޑް އޮފް އިންޑިއާ" އެވެ.\nއަޖޭ ދޭވްގަން ލީޑް ރޯލު ކުޅެފައިވާ "ބޫޖް" އަކީ ޑިޒްނީ ޕްލަސް ހޮޓްސްޓާއިން ޕްރިމިއާކުރަން ހަމަޖެހިފައިވާ ފިލްމެކެވެ. އަދި ތާރީހެއް އިއުލާންނުކުރާ އިރު މީގެ ޑަބިން ފަދަ މަސައްކަތްތައް ބާކީ އެބަހުއްޓެވެ. "ތޯރްބާޒް" އަކީ ނެޓްފްލިކްސް އިން ސްޓްރީންކުރާނެ ފިލްމެކެވެ.\nއެ ދެ ފިލްމުގެ އިތުރުން ސަންޖޭގެ އަތުގައި އޮތް އަނެއް ތިން ފިލްމަކީ ލޮކްޑައުންއާ ހެދި ޝޫޓިން ހުއްޓުމަކަށް އައި ތިން ފިލްމެކެވެ. މީގެ ތެރެއިން ޔާޝްރާޖް ފިލްމްސް (ވައިއާރްއެފް) ގެ "ޝަމްޝޭރާ" އަކީ ކޮވިޑް-19 ގެ ބަލިމަޑުކަމާ ކުރިމަތިލާން ނުޖެހުނު ނަމަ މިދިޔަ މަހުގެ 31 ގައި ރިލީޒްކޮށްފައި އޮންނާނެކެވެ. އެކަމަކު ލޮކްޑައުންއާ އެކު އޭގެ މަސައްކަތް ހުއްޓުނު އިރު އަދި ބާކީ ޝޫޓިންގެ ބައިތަކެއް އެބަހުއްޓެވެ.\nރަންބީރް ކަޕޫރާއި ވާނީ ކަޕޫރް ވެސް މުހިއްމު ރޯލްތަކުން ފެނިގެންދާނެ "ޝަމްޝޭރާ" އަކީ ސަންޖޭ 2012 ގައި ކުޅުނު "އަގްނީޕަތު" ގެ ޑައިރެކްޓަރު ކަރަން މަލްއުތުރާ ޑައިރެކްޓްކުރާ އެކްޝަން-އެޑްވެންޗާ ފިލްމެކެވެ. ސަންޖޭ މިދިޔަ ހަފުތާގައި އެޑްމިޓްކުރީ "ޝަމްޝޭރާ" ގެ ޝޫޓިން އަލުން އެ ހަފުތާގައި ފަށަން ވެސް ނިންމާފައި ވަނިކޮށެވެ.\nސަންޖޭ ޝޫޓްކުރަން ޖެހޭ ފިލްމުތަކުގެ ތެރޭގައި ހިމެނޭ އަކްޝޭ ކުމާރުގެ "ޕްރިތުވީރާޖް" އަކީ ވެސް ވައިއާރްއެފްގެ ފިލްމެކެވެ. މީގެ މަސައްކަތް ލޮކްޑައުންގެ ކުރިން އޮތީ ފަށައިފަ އެވެ. އެކަމަކު އޭރު ސަންޖޭ ކްރޫއަކާ ނުގުޅެ އެވެ. އެހެންވެ އޭނާގެ މަސައްކަތް ކުރިއަށް އޮތީ އެވެ.\nދެހާސް ސަތާރައިގެ މިސް ވޯލްޑް މަނޫޝީ ޗިލާރް ބޮލީވުޑަށް ތައާރަފުކުރާ "ޕްރިތުވީރާޖް" ގެ ޝޫޓިން އަލުން ފަށަން ހަމަޖެހިފައި ވަނީ އަންނަ ނޮވެމްބަރު މަހުގެ ތެރޭގަ އެވެ. ރިޕޯޓްތައް ބުނާގޮތުން ފަހަރުގައި ސަންޖޭގެ ބަދަލުގައި އެހެން އެކްޓަރަކު ފިލްމަށް ނަގައިފާނެ އެވެ. އޭނާގެ ފަރުވާ އަށް ވާނެ ގޮތަކާއި އެކަމަށް ނަގާނީ ކިހާ ދުވަހެއްކަން ވެސް ކަށަވަރުނުވާތީ ސަންޖޭ ހިމަނައިގެން "ޕްރިތުވީރާޖް" ހަދަން މަޑުކުރާ ނަމަ އަކްޝޭގެ ތާވަލުތަކަށް ވެސް ވަރަށް ބޮޑު ބުރުލެއް އަރާނެ އެވެ. އެހެންވެ ނޫސްތަކުން ބުނާގޮތުގައި ވައިއާރްއެފުން މިހާރު ވެސް އަންނަނީ ސަންޖޭއާ އެކު ފިލްމު ކުރިއަށް ގެންދާނީތޯ ވިސްނަމުންނެވެ.\nސަންޖޭ މަސައްކަތް ފަށާފައި އޮތް އަނެއް ފިލްމަކީ ކަންނާޑާ ފިލްމު "ކޭޖީއެފް: ޗެޕްޓާ 2" އެވެ. މި ފިލްމުގެ މާ ގިނަ މަސައްކަތެއް ނެތަސް ޝޫޓިންގައި އަދި ބާކީ މަންޒަރުކޮޅެއް އެބަހުއްޓެވެ. "ކޭޖީއެފް" ގެ ޓީމުން ބުނެފައިވާ ގޮތުގައި ސަންޖޭގެ ފަރުވާ އަށް ނަގާނެ ކަމަށް ބެލެވެނީ ތިން މަހެއްހާ ދުވަސް ކަމަށްވާތީ އެ މީހުން އޭނާ އެނބުރި އަންނަންދެން މަޑުކުރާނެ އެވެ.\nއެ ފިލްމުގެ އެކްޒެކެޓިވް ޕްރޮޑިއުސަރު ކާތިކް ގައުޅާ މީޑިއާތަކަށް ބުނީ ސަންޖޭގެ މަންޒަރުތަކުގެ ތެރެއިން ބާކީ އޮތީ ތިން ދުވަހުގެ ޝޫޓިން ކަމަށެވެ. އެހެންވެ އޭނާ ފަރުވާ އަށް ފަހު އަންނަންދެން މަޑުކުރާނެ ކަމަށް ބުންޏެވެ. "ކޭޖީއެފް: ޗެޕްޓާ 2" އަކީ 2018 ގައި ގެނެސްދިން "ކޭޖީއެފް: ޗެޕްޓާ 1" ގެ ސީކްއެލް އެވެ. ކަންނާޑާ އެކްޓަރު ޔާޝް ބަތަލުގެ ރޯލް ކުޅޭ ފިލްމުގައި ސަންޖޭ ފެނިގެންދާނީ އަދީރާ ކިޔާ ވިލަންއެއްގެ ރޯލުންނެވެ. ފިލްމުގެ ޓީމުން ދާދި ފަހުން ވަނީ އޭނާގެ ފަސްޓްލުކް ވެސް ދައްކާލައިފަ އެވެ. މި ފިލްމުގެ ކާސްޓްގައި ރަވީނާ ޓަންޑަން ވެސް ހިމެނެ އެވެ.\n"ކޭޖީއެފް: ޗެޕްޓާ 2" އަކީ އޮކްޓޯބަރު ފަހުކޮޅު ސިނަމާތަކަށް ގެނެވޭނެ ކަމަށް ލަފާކޮށްފައި އޮތް ފިލްމެކެވެ. އެކަމަކު އެ ފުރުސަތެއް މިހާރަކު ނެތެވެ.\nސަންޖޭ ބަލިވުމާ އެކު އޭނާގެ އަންހެނުން މަންޔަތާ ދަތު ކުރި ޓްވީޓެއްގައި ވަނީ ފިރިމީހާ އަކީ އަބަދު ވެސް ދަތި އުނދަގޫ ހާލަތްތައް ތަޖުރިބާކޮށްފައިވާ މީހެއް ކަމަށް ބުނެފަ އެވެ. އަދި މިއީ ވެސް އެފަދަ ހާލަތެއް ކަމަށާއި އެކަމަކު ސަންޖޭ އަކީ ކަންކަމާ ކެތްތެރިކަމާ އެކު ކުރިމަތިލައި ކާމިޔާބު ހޯދާ މީހެއް ކަމަށް ބުނެފައިވެ އެވެ. އެހެންވެ ބަލިން ވެސް ފަސޭހަވެގެން އޭނާ އެނބުރި ވަރަށް އަވަހަށް އަންނާނެ ކަމަށް މާންޔަޔާ ބުންޏެވެ.\nSanjay Dutt ge bayyakee fuppaa meyge cancer\nބޮލީވުޑް ކެންސަރު ސަންޖޭ ދަތު އެކްޓްކުރުން ބޮލީވުޑް ފިލްމު


94 Aharugai Dhariaku Libi Dhuniyeyge Record Muguraali Ramjeet Maruvehjje - Vaguthu\n94 އަހަރުގައި ދަރިއަކު ލިބި ދުނިޔޭގެ ރެކޯޑް މުގުރާލި ރަމްޖީތް މަރުވެއްޖެ\nމުސްކުޅި އުމުރުގައި ދެ ފަހަރު މަތިން ދަރިއަކު ހޯދި އިންޑިއާއަށް ނިސްބަތްވާ ރަމްޖީޓް ރަޖަވް، މަރުވެއްޖެއެވެ. އޭނާ މަރުވިއިރު އުމުރަކީ 104 އަހަރެވެ.\n"ދުނިޔޭގެ އެންމެ ދުވަސްވީ ބައްޕަ"ގެ ގޮތުގައި ގިނަބަޔަކު ފާހަގަކުރާ ރަމްޖީޓް މަރުވެފައި ވަނީ، އެނދު މަތީ އޮށޯވެ އޮވެގެން ސިގިރެޓް ބޮމުން ދަނިކޮށް، ގޮދަޑީގައި ރޯވެ، ހިނގި އަލިފާނުގެ ހާދިސާއަކާއި ގުޅިގެންނެވެ.\nއޭނާ މީގެ ކުރިން ނޫސްތަކުގެ ސުރުހީތަކުން ޖާގަ ހޯދާފައި ވަނީ، 2010 ވަނަ އަހަރު އޭނާއަށް ދަރިއަކު ލިބުމާއި ގުޅިގެންނެވެ. އެއިރު އޭނާގެ އުމުރަކީ 94 އަހަރެވެ. އޭނާގެ އަނބިމީހާ ޝަކުންޓަލާގެ އުމުރަކީ 60 އަހަރެވެ. އެއީ ދެމަފިރިންގެވެސް އޭނާގެ ފުރަތަަމަ ދަރިފުޅެވެ. އެފަހަރު އޭނާއަށް ފިރިހެން ކުއްޖަކު ލިބުނުއިރު، އޭގެ ދެ އަހަރު ފަހުން އަނެއްކާވެސް އޭނާއަށް ވަނީ ދަރިއަކު ލިބިފައެވެ.\nރިޕޯޓްތައް ބުނާގޮތުގައި، ކުރިން ރެެސްލިންގ ކުޅުމުގައި އުޅެމުންދިޔަ އެ މީހާ މަރުވެފައި ވަނީ ހޮސްޕިޓަލްގައި ފަރުވާދެމުންދަނިކޮށެވެ.\nމި މަހުގެ ކުރީކޮޅު ހިނގާދިޔަ އެ ހާދިސާ ހިނގާދިޔަ ގޮތް އެނގޭ އަވައްޓެރިއަކު ބުނެފައިވާގޮތުގައި، އޭނާގެ ގައިގައި އަލިފާން ރޯވެގެން އޭނާ ދުވެފައި ބޭރަށް ނުކުތުމުން، އޭނާގެ ގަޔަށް ފެން އެޅީ އެ އަވައްޓެރިިޔާއެވެ.\n"އަލިފާން ރޯވެގެން ރޮމުން ރޮމުން އައީމަ އޭނާގެ ގަަޔަށް ފެންއެޅީ އަހަރެން، އަދި އަހަރެންގެ ވެހިކަލްގައި އޭނާ ހޮސްޕިޓަަލަށް ގެންދިޔައީ"\nފަހުން އޭނާއަށް ފަރުވާދެމުންގެންދިޔައީ ރޮހްޓެކްގައި ހުންނަ އެހެން ހޮސްޕިޓަލެއްގައެވެ.\nރިޕޯޓްތައް ބުނާގޮތުގައި، އެ ދެމަފިރިންގެ ފުރަތަމަ ދަރިފުޅު ވަނީ ފޭރިގެން ގެންގޮސްފައެެވެ. ބަސް ޓާމިނަލެއްގެ ބެންޗުގައި ޝަކުންޓަލާ ނިދާފައި އޮއްވާ، ދަރިފުޅު ޖަހައިގެން ގެންދިޔަ ފަހުން ދަރިފުޅާއި މި މީހުން ދިމާވެފައެއް ނުވެއެވެ.\nއަދި ފަހުން ޝަކުންޓަލާ ވަނީ ރަމްޖީތު ދޫކޮށްލާފައި ގޮސްފައެވެ. އޭގެ ފަހުން އޭނާއަށް އޭނާގެ އަނބިމީހާ އާއި ދަރިފުޅެއް ނުފެނެއެވެ.\nރަމްޖީތް ކަށުކަމާއި ކެމީގެ ކަންތައް ނިންމާ، އޭނާ އަންދާލީ ފެބްރުއަރީ 13 ވަނަ ދުވަހުއެވެ.\nފެބުރުއަރީ 24, 2020 19:33\n60 އަހަރުގައި އަންހެނުނަށް ކުދިން ލިބޭތަ؟؟؟\nފެބުރުއަރީ 25, 2020 10:36\nކީއްވެ ނުލިބޭންވީ؟؟؟..އިންސާނުންނަށް ދަރީން ދެއްވަނީ މާތްﷲ.މާތްﷲ ކަމަކަށް އިރާދަކުރައްވައިފިނަމަ އެކަމެއް ވުމަށް،ލަހެއް ފަހެއް ނޯވެ،ދުނިޔޭގެ އާދަތައް ފޫއަޅުވާލަނިވި އެތައްކަމެއް ވެދޭ..ﷲއީ ކޮންމެ ކަމަކަށް ކުޅަދުންވަންތަ އިލާހް.\nފެބުރުއަރީ 24, 2020 19:34\n"ރަމްޖީތް ކަށުކަމާއި ކެމީގެ ކަންތައް ނިންމާ، އޭނާ އަންދާލީ ފެބްރުއަރީ 13 ވަނަ ދުވަހުއެވެ."


Home Minister ge varu gadha inzaareh\nހޯމް މިނިސްޓަރު އިމްރާން އަބްދުﷲ ރައްޔިތުންގެ މަޖިލީހުގައި މެންބަރުންގެ ސުވާލުތަކަށް ޖަވާބު ދެއްވަނީ. -- ފޮޓޯ: މަޖިލީސް\nދިވެހިރާއްޖޭގެ ސަލާމަތާ ރައްކާތެރިކަމަށް ބުރޫއަރާ ގޮތަށް ދުނިޔޭގެ އެއްވެސް ހިސާބެއްގައި ދިވެހިން މަސައްކަތް ކުރުމަކީ ސަރުކާރުން އަޅާނުލާ ދޫކޮށްލައިގެން ތިބޭނެ ކަމެއް ނޫން ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nމިނިސްޓަރު މިހެން ވިދާޅުވެފައިވަނީ މިއަދު ކުރައްވާފައިވާ ޓްވީޓެއްގައެވެ. މިނިސްޓަރު އިމްރާން މިފަދަ މޭރުމަކުން ޓްވީޓެއް ކުރައްވާފައިވަނީ ސީރިއާގެ ހަނގުރާމާގައި ބައިވެރިވުމަށް އެ ގައުމަށް ގޮސް އުޅޭ ދިވެހި ޒުވާނަކު ބޭރުގެ ނޫސްވެރިއަކަށް އިންޓަވިއުއެއް ދީފައިވަނިކޮށެވެ. އެ އިންޓަވިއުގައި އެ ޒުވާނާ ވަނީ ދިވެހި ރައްޔިތުންގެ މައިގަނޑު ވިސްނުން ހުރި ގޮތްކަމަށް ބުނެ ބައެއް ވާހަކަތަކަށް ހިއްސާކޮށްފައެވެ.\nއިމްރާންގެ ޓްވީޓްގައި ވިދާޅުވީ ޓެރަރިޒަމްގެ ނުރައްކަލުން ދިވެހި ގައުމު ސަލާމަތްކުރުމަށް އަޅަންޖެހޭ ކޮންމެ ފިޔަވަޅެއް މި ސަރުކާރުން އަޅަމުންދާނެ ކަމަށެވެ. އަދި ދިވެހިރާއްޖޭގެ ސަލާމަތާ ރައްކާތެރިކަމަށް ބުރޫއަރާ ގޮތަށް ދުނިޔޭގެ އެއްވެސް ހިސާބެއްގައި ދިވެހިން މަސައްކަތް ކުރުމަކީ ސަރުކާރުން އަޅާނުލާ ދޫކޮށްލައިގެން ތިބޭނެ ކަމެއް ނޫން ކަމަށެވެ.\nސީރިއާގެ ހަނގުރާމާގައި ބައިވެރިވުމަށް އެ ގައުމަށް ގޮސް އުޅޭ ދިވެހި ޒުވާނަކު ބޭރުގެ ނޫސްވެރިއަކަށް ދިން އިންޓަވިއުގައި ބުނެފައިވަނީ އެމީހުން ސީރިއާއަށް ދިޔައީ މުސްލިމުން އުޅެމުންދާ ދަތި ހާލަތުން ސަލާމަތް ކުރުމަށް ކަމަށެވެ.\nދިވެހި ބަހުން އޭނާ ދިން އެ އިންޓަވިއުގައި އިތުރަށް ބުނެފައިވަނީ އެމީހުން އައިއެސްއާ ގުޅުމެއް ނެތް ކަމަށެވެ. އެ ޒުވާނާ ވަނީ ރާއްޖޭގެ ހާލަތާމެދުވެސް ކަންބޮޑުވުން ފާޅުކޮށްފައެވެ. އަދި ދީނީ ދުރު “ސެކިއުލާ” ބައެއްގެ ވަރުގަދަ ނުފޫޒު ސަރުކާރުގެ ތެރޭގައި އޮތް ކަމަށް ވަނީ ބުނެފައެވެ.\nސޯޝަލް މީޑިއާގައި އެ ޒުވާނާގެ އިންޓަވިއު ވަރަށް ބޮޑަށް ވައިރަލްވެފައިވެއެވެ.\nސީރިޔާ ޓެރަރިޒަމް އިމްރާން އަބްދުﷲ\n"ޓެގް އެޅުވި މީހުނަށް ދައުވާ ކުރަން މަސައްކަތް ފަށައިފިން"\nއަށް މީހެއްގެ ފައިގައި ޓެގް އަޅުވައިފި\nއެއްބައިވަންތަ ވާންވީ ނުބައި ދެ ފިކުރުން ސަލާމަތްވާން: އިމްރާން\nދިވެހިން އަނބުރާ ގެންނަން ފުލުހުން ސީރިޔާއަކަށް ނުދޭ


Uthama fandiyaarakah Muthasim, Supreme courtah Suood ayyan kuran faas koffi | Mihaaru\nކުރީގެ ބަންޑާރަ ނައިބު ހުސްނުއް ސުއޫދާއި (ކ) ކުރީގެ ފަނޑިޔާރު މުއްތަސިމް އަދުނާން.\nއުއްތަމަ ފަނޑިޔާރަކަށް މުއުތަސިމް، ސުޕްރީމް ކޯޓު ފަނޑިޔާރު ކަމަށް ސުއޫދު އައްޔަންކުރަން ފާސްކޮށްފި\n07 ޑިސެމްބަރ 2019 - 13:55 29 comments\nމަޖިލިހުގެ ތިން ވަނަ ދައުރުގެ ފަހު ޖަލްސާގައި އުއްތަމަ ފަނޑިޔާރު ކަމަށް މުއުތަސިމް އައްޔަން ކުރަން ފާސްވީ 68 މެމްބަރުންގެ އިއްތިފާގުންނެވެ. ސުޕްރީމް ކޯޓުގެ ފަނޑިޔާރު ކަމަށް ސުއޫދު އައްޔަން ކުރަން 64 މެމްބަރުން ވޯޓު ދެއްވި އިރު، އޭނާއާ އައްޔަން ކުރަން ނުފެންނަ ކަމަށް އެއް މެމްބަރަކު ވޯޓު ދެއްވި އެވެ. އެއީ ނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދެވެ.\nވޯޓަށް އެހި ގަޑީގައި، މަނީ ލޯންޑްރިން މައްސަލައިގައި ފަސް އަހަރަށް ޖަލަށްލާފައިވާ ކުރީގެ ރައީސް އަބްދުﷲ ޔާމީން ދޫކޮށްލަން ގޮވާލައްވައި އިދިކޮޅު ބައެއް މެމްބަރުން ގެންދެވީ މަޖިލިހުގައި އިހުތިޖާޖް ކުރައްވަމުންނެވެ. ނަމަވެސް މަޖިލިހުގެ ރައީސް މުހައްމަދު ނަޝީދު ވަނީ ޖަލްސާ މެދުކަނޑާނުލައްވައި ކުރިއަށް ގެންދަވައިފަ އެވެ. އިދިކޮޅު މެމްބަރުން އަޑުގަދަ ކުރެއްވީ މަޖިލިހުގެ އިދާރީ މޭޒު ކައިރީގަ އެވެ.\nޑިސެމްބަރު، 2014 ގައި ކޯޓުތަކުގެ ގާނޫނަށް ގެނައި އިސްލާހެއްގެ ދަށުން ސުޕްރީމް ކޯޓުގެ ފަނޑިޔާރުންގެ އަދަދު ފަހަކަށް މަދުކުރަން ހަމަޖެއްސުމާ ގުޅިގެން ސުޕްރީމް ކޯޓުގައި އޭރު ތިއްބެވި ހަތް ފަނޑިޔާރުންގެ ތެރެއިން ދެ ބޭފުޅަކު އިނާޔަތް ލިބޭ ގޮތަށް ފަނޑިޔާރު ކަމުން ވަކިކުރަން ޖެހުނެވެ. ވަކިކުރާނެ ފަނޑިޔާރުން ކަނޑައެޅުމުގައި ޖޭއެސްސީ އިން މަޖިލީހަށް ލަފާ ދިން އެއް ފަނޑިޔާރަކީ މުއުތަސިމް ވަކި ކުރުމަށެވެ. މަޖިލީހުން ވެސް ފާސްކުރީ ޖޭއެސްސީގެ ނިންމުމާ އެއްގޮތަށެވެ.\nގާނޫނީ ދާއިރާ އިން މަތީ ތައުލީމް ފުރިހަމަ ކުރެއްވި މުއުތަސިމް ވަނީ ސުޕްރީމް ކޯޓުގެ ފަނޑިޔާރު ކަން ކުރެއްވީ 2010 ވަނަ އަހަރުން ފެށިގެން 2014 ވަނަ އަހަރާ ހަމައަށެވެ. އޭގެ ކުރިން އޭނާ ވަނީ ލޯ ކޮމިޝަންގެ މެމްބަރު ކަމާއި އެޗްއާރުސީއެމްގެ މެމްބަރު ކަމާއި ފޮރިން އިންވެސްޓްމަންޓް ބޯޑުގެ މެމްބަރު ކަމާއި ފޮރިން މިނިސްޓްރީގެ ލީގަލް އެފެއާޒްގެ ޑިރެކްޓަރު ކަން ވެސް ކުރައްވައިފަ އެވެ.\nޖުޑިޝަލް ސާވިސް ކޮމިޝަން (ޖޭއެސްސީ) ގެ މެމްބަރު ކަމާއި ލޯ ކޮމިޝަންގެ ޗެއާމަން ކަން ކުރެއްވި ސުއޫދު އޮސްޓްރޭލިއާގެ ކުއީންސްލޭންޑް ޔުނިވަސިޓީގައި ލޯ އިން ވަނީ މާސްޓާސް ހާސިލް ކުރައްވައިފަ އެވެ. އޭނާ ކުރެއްވި ހިދުމަތުގެ އަގުވަޒަންކޮށް، ސުއޫދަށް ގައުމީ އިނާމު ވެސް ވަނީ ލިބިވަޑައިގެންފަ އެވެ.\nސިވިލް ކޯޓުގެ އިސް ގާޒީކަމާއި ބާ އެސޯސިއޭޝަންގެ ރައީސްކަމާއި އެޗްއާރުސީއެމްގެ މެމްބަރުކަން ވެސް ކުރެއްވި ސުއޫދަކީ މިހާރުގެ އާ ގާނޫނުއަސާސީ ޑްރާފްޓް ކުރެއްވުމަށް ބުރަ މަސައްކަތެއް ކުރެއްވި، އަދި ހާއްސަ މަޖިލިހުގެ މެމްބަރު ކަން ވެސް ކުރެއްވި ބޭފުޅެކެވެ. އޭނާ އެންމެ ފަހުން ހުންނެވީ މަރާލާފައިވާ މީހުންނާއި ގެއްލިފައިވާ މީހުންގެ މައްސަލަތައް ތަހުގީގު ކުރާ ރިޔާސީ ކޮމިޝަންގެ ރައީސް ކަމުގަ އެވެ.\nސުޕްރީމް ކޯޓުގެ ފަނޑިޔާރުންގެ ބެންޗުން ތިން މަގާމެއް ހުސްވުމާ ގުޅިގެން ރައީސް އިބްރާހިމް މުހައްމަދު ސޯލިހް އެންމެ ފުރަތަމަ ޖޭއެސްސީގެ ލަފައަކަށް އެދިވަޑައިގަތީ އުއްތަމަ ފަނޑިޔާރަކަށް މުއުތަސިމް އަދި ސުޕްރީމް ކޯޓުގެ ފަނޑިޔާރު ކަމަށް ހުސްނުއްސުއޫދާއި ހައި ކޯޓުގެ ފަނޑިޔާރު އަބްދުއްރައޫފް އިބްރާހިމް އައްޔަން ކުރެއްވުމަށެވެ. އެކަމަކު ރައޫފާ ގުޅޭ ޝަކުވާތަކެއް ޖޭއެސްސީ އަށް ހުށަހަޅާފައި ވާތީ ރައޫފްގެ ނަމާ މެދު ޖޭއެސްސީން ވަކި ގޮތަކަށް ލަފައެއް ނުދެއްވަ އެވެ. އަދި ރައީސް، ރައޫފްގެ ނަން މަޖިލީހަކަށް ވެސް ނުފޮނުއްވަ އެވެ.\nސުޕްރީމް ކޯޓުގެ ފަނޑިޔާރުންގެ ބެންޗުން ތިން މަގާމެއް ހުސްވީ އުއްތަމަ ފަނޑިޔާރަކަށް ހުންނެވި ޑރ. އަހުމަދު އަބްދުﷲ ދީދީ އާއި ފަނޑިޔާރު އާދަމް މުހައްމަދު މަގާމުން ވަކިކުރަން ރައްޔިތުންގެ މަޖިލީހުން ފާސް ކުރުމުންނާއި އެ ކޯޓުގެ ފަނޑިޔާރަކަށް ހުންނެވި އަބްދުﷲ އަރީފް ރިޓަޔާ ކުރެއްވުމުންނެވެ. އަދި ސުޕްރީމް ކޯޓުގެ ފަނޑިޔާރު ކަމުން އަބްދުލްޣަނީ މުހައްމަދު ވަނީ ދާދި ފަހުން މަޖިލިހުން ވަކިކޮށްފަ އެވެ.\nގާނޫނުއަސާސީ ބުނާގޮތުން ސުޕްރީމް ކޯޓުގެ ފަނޑިޔާރު ކަމަށް ބޭފުޅުން އައްޔަން ކުރާނީ ޖޭއެސްސީގެ ލަފާގެ މަތިން މަޖިލީހަށް ރައީސް ފޮނުއްވާ ނަންފުޅުތަކަކަށް ބިނާކޮށް މަޖިލީހުންނެވެ. މަޖިލިހުގެ ޖުޑިޝަރީ ކޮމިޓީން ވަނީ އުއްތަމަ ފަނޑިޔާރު ކަމަށް މުއުތަސިމް އަދި ސުޕްރީމް ކޯޓުގެ ފަނޑިޔާރު ކަމަށް ސުއޫދު އައްޔަން ކުރަން ޖޭއެސްސީން ނިންމާފައި ވަނީ ރަނގަޅަށް ކަމަށް ކަނޑައަޅައިފަ އެވެ.\nސުޕްރީމް ކޯޓުގެ ފަނޑިޔާރުން ބެންޗުގައި މިހާރު ތިއްބެވީ ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދުގެ އިތުރުން ފަނޑިޔާރު މަހާޒް އަލީ ޒާހިރެވެ.\nއިތުރު ލިޔުންތައް ރައްޔިތުންގެ މަޖިލިސް ފަނޑިޔާރުން ސުޕްރީމް ކޯޓް މަޖިލީހުގެ މެމްބަރުން ޖުޑީޝަލް ސާވިސް ކޮމިޝަން އަހުމަދު މުއުތަސިމް އަދުނާން (އުއްތަމަ ފަނޑިޔާރު) ޖުޑީޝަރީ ކޮމިޓީ (ރައްޔިތުންގެ މަޖިލިސް)


އުމުރަށް ތިޔަނަމުގައި……………(ހަތަރު ވަނަބައި) – Esfiya\nހަވީރުގެ ކުޅިވަރުތައް ނިމިއްޖެއެވެ. “ރަޝް މިރޭ އަނަންވީނު އަހަރުންގެއަށް ކާން؟” ހަލީނާ އަރަޝްއަށް ރޭގަނޑުގެ ކެއުމަކަށް ދައުވަތުދިނެވެ. “ގަޑިއެއް ބުނެބަލަ . އޭރުންނެއްނު އިނގޭނީ ދާން. ” އަރަޝް ޖަަވާބުގައި ބުންޏެވެ. “މިރޭ އައްގަޑިބައި.” ހަލީނާ ވަރަށަ ލަދުރަކިކަމާއެކު ބުނެފައި ބާރުބާރަށް ގެއާއި ދިމާއަށް ހިނގައިގަތެވެ. ބޯޅަދަނޑުމަގު އޮބުމަށްފަހު ހަލީނާ ދައްވައިގަތީ ބުރީގަ އަލިފާންރޯވެގެން މީހަކު ދުވާހައިބާރަށްށެވެ.\nހަލީނާގެއަށް އައިސް ވަންއިރު ހަލީނާގެ މަންމައާއި ބައްޕަ ގޭ ދޮރޯށިދޮށުގައި ހުރި ޖޯލިފަތީގައި ތިއްބެވެ. ހަލީނާ ދިޔަގޮތައްގޮސް ވަނީ ބަދިގެއަށެވެ. “ހަލީމާ ނިކަން ދޭބަލަ އެމަންޖެ ކީއްތޯ ކުރަނީ ބަލަން. އަދި އަހައްޗޭ މިޔަދުގެ ބައްދަލުވުމުގެ ވާހަކަ. އެވާހަކައަށް ފަހު ބުނާތި އަހަރެން ވަރަށް ބޮޑު ވާހަކައެއް ދައްކަން އެބައޮތް ވާހަކަ.” ހަލީނާގެ ބައްޕަ ނާޝިދު ހަލީމާގާތު ބުންޏެވެ. “މަށަށް ޔަޤީން ހުރިހާކަމެއްވެސް ރަނގަޅަށްކަންވާނީ. އެއީފަހެ އަހަރުމެންގެ ދަރިއެއްވީޔަ.” ހަލީމާ ގެއަށްވަނަން ޖޯލިފަތިން ތެދުވަމުން ބުންޏެވެ.\n“ދަރިފުޅާ ބަދިގޭގަ ކީއްތި ކުރަނީ؟؟.” ހަލީނާ އަވަދިނެތި ކެއްކުމުގައި މަސައްކަތް ކުރާތީ ހަލީމާ އަހައިލިއެވެ. “މަންމަ މަޑު . މި ބަތް ކޮޅު ކައްކަން އުދާފަ. ” ހަލީނާ މަސައްކަތްކުރާލެއް ބުރަކަމުން އޭނާގެ މަންމައަށް ވަރަށް ކުރު ޖަވާބެއް ދިނެވެ. ބަތް ކައްކަން އުނދުނަށް ތެލި ބޭންދުމަށްފަހު އުނދުންރޯކޮށްފިއެވެ. “އާހް. މަންމާ އޯލް ހަމަ އޯކޭ. އެއީ ހަލީ އިންތިޒާރު ކުރަމުންދާ މީހަކީ. މިއަދު ކައިވެންޏަށް ހުށައަޅައިފި. ހަލީބުނީ މަންމަމެން ގަބޫލީޔާއޭ. ” ހަލީނާ މިއަދު ކަންތައް ހިނގި ގޮތުގެ ހުލާސާއެއް ކިޔައިދިނެވެ. “ބައްޕަ ބުނި ދަރިފުޅާއި ވާހަކައެއް ދައްކަން ބޭނުން ވާހަކަ.” ހަލީމާ ބުންޏެވެ. ” ކޮބާ ބައްޕަ؟ އައީ ދޯ. އާން ބައްޕަ ކައިރިއަށް މިދަނީ. މަންމަ ވަރަށް މީރުކޮށް ރިހަކޮޅެއް ކައްކަދެއްޗޭ. އަދި ބަތް ކޮޅަށްވެސް ބަލައިލާތި. އެސޮރު އަންނާނެ އައްގަޑިބައިގަ ކާން.”ހަލީނާ އޭނާގެ ބައްޕައާއި ވާހަކަ ދައްކަން ދަމުން އޭނާގެ މަންމަގާތު ބުންޏެވެ.\n“ދަރިފުޅާ ހަލީނާ. މަންމަ ބުނި ދަރިފުޅު ކުއްޖަކާ ގުޅެން ބޭނުންވާ ވާހަކަ. އެސޮރު ކޮބައިތަ. ” ނާޝިދު ހަލީނާ ގާތު ސުވާލު ކުރިއެވެ. “ބައްޕާ. އެއީ ދެވަނައެއްނޫން އަޅުގަނޑު މީގެ ފަސް އަހަރު ކުރިންވެސް އިންތިޒާރުކުރަމުންއަންނަ މީހަކީ.” ހަލީނާ ވަރަށް ކުރުކޮށް ޖަވާބުދިނެވެ. “އެހެންވީމަ ކޮންއިރަކު ދަރިފުޅު ކައިވެނި ކުރަން ނިންމީ؟.” ނާޝިދު ހަލީނާއަށް މި ސުވާލު ކުރުމުން ހަލީނާ އިސް އުފުލައިލުމަށްފަހު ހީނލި އެވެ. “މިފަހަރު ނުގޮސް މަޑުކުރަންވީ. މިމަންޖެ ދެވާފަ ދެން މަހަށް ދާނީ. ” ނާޝިދު ސަމާސާކޮލުމަށް ހަލީނާއާއި ދިމާއަށް ބުންޏެވެ. “އަސްލުތަ ބައްޕާ.” ހަލީނާ އުފަލުންގޮސް ބުންޏެވެ. “އެކަމަކު ބައްޕަގެ އެބައޮތް ޝަރުތު ތަކެއް . މި ޝަރުތުތައް އެސޮރާ ހިއްސާ ކުރާނީ. ” ނާޝިދު ބުންޏެވެ. ގަޑިން އައްގަޑިބައި ވެއްޖެއެވެ.\n“ނާހިދޫ ސަލާންގޮވާބަލަ. މަށަކަށް ނުކެރޭނެ ޔަޤީން ބަފާބެ އިލޮށިފަތިން ޝޮޓެއް އަޅާނެ. ނޫނީ މައިޓު އެޓޮމިކް ބޮމެއް ވައްޓާލަފާނެ. ” އަރަޝް ހަލީނާމެން ގެއަށް ވަންނަން ބިރުން ހުރެ ނާހިދު ގާތު މިހަކަލަ ކޫސަނީ ވާހަކަ ދައްކައެވެ. “ކޮބާ ދެކުދިން ވަންނަންވީނު ދޯ. މަށެއްނޫޅެން އިލޮށިފަތިން ޝޮޓު އަޅާކަށް. އަދި ކަލޯގެ މައިދައިތަ ވެސް ބޮމެއްނާޅާނެ. ބިރުނުގަނޭ .” ނާޝިދު ކައިރީގަހުރި ފިހާރައިން ކޯކު ފުޅިއެއްގަންނަން ގޮސް އައި ވަގުތު ނާހިދާއި އަރަޝް އޭދޮރު މަތީ ހުތުމުން ބުންޏެވެ.\nކައިނިމިއްޖެއެވެ. “ދުފަންވީނު؟” އަރަޝް ކައިރީގަ ނާހިދު ބުންޏެވެ. “އޭއި ސޮރާ ނިކަން އައިސް މި އުނދޯލީގައި ޖައްސައިލަބަލަ. ވަރަށް މުހިއްމު ވާހަކައެއް ދައްކަން.” ނާޝިދު އަރަޝް އަށް ގޮވުމަށްފަހު ބުންޏެވެ. “އާދެ ލައްބަ. އަޅުގަނޑު ބޭނުން މިގޭ ހަލީނާއާއި ކައިވެނި ކުރަން. ” އަރަޝް ވަރަށް ޖެހިލުންވެފަ ހުންނަފާޑަކަށް އިނދެފައި ބުންޏެވެ. “ބަލަ ސޮރާ އަޅުގަނޑު ބަޅުގަނޑު ފަހުން. މަށަށްވެސް އިނގޭ ކަލޯ މިގޭ ހަލީނާއާއި ގުޅުންއޮންނަތާ ފަސްއަހަރު ވެއްޖެކަން. އަދި އެވަރުންނެއް ނުނިމޭނެ ދޯ. ކައިވެންޏެއްވީޔަ. ކަލޯގެ އާއިލާގެ ރަހުން ބޭނުންވާނެ ދޯ. މިގޭ މީހުންނާއި މި އާއިލާއިން ރުހި ޤަބޫލުވެއްޖައިމު. ” ނާޝިދު އޭނާ ބޭނުންވާ ޝަރުތު ތަކުން ޝަރުތެއް ބުންޏެވެ.\n“ހަލޯ މަންމާ. މުޅި އާއިލާ ގޮވައިގެން ރަޝް ހުރި ރަށަށް އަންނަން ފުރާ. މިހާރު ލޯންޗުގަ ފުރާ އޭރުން މިރޭ ދަންވަރު އާދެވޭނީ.” އަރަޝް އަވަހަށް އޭނާގެ މަންމައަށް ގުޅުމަށްފަހު އޭނާ މިހާރު ހުރި ރަށަށް އައުމަށް ބުންޏެވެ. “ދަރިފުޅާ ރަޝް. ކޮންގެއަކުތަ ތި ހުރީ؟ މަންމަމެން މިތިބީ މަންމަމެންގެ ވަރަށްގާތް ރައްޓެއްސެގެ ގޭގައި. ނާހިދުގެ ފޯނެއް އައި ހަވީރު ހަތަރެއްޖަހަނިކޮށް. އޭނަ ބުނީ ދަރިފުޅު އިންނަން އުޅޭ ވާހަކަ. އެހެންވެ އަވަހިއްޔާ އަވަހަށް މިރަށަށް އައީ މުޅި އާއިލާ ގޮވައިގެން. ދަރިފުޅު އާދޭ ފަންގި ކެފޭ ކުރިމައްޗަށް. އެތާ ކުރިމަތީގަ ހުރި ގޭގަ މަންމަމެން މިތިބީ. ” އަރަޝްގެ މަންމަ ޖަވާބުގައި ބުންޏެވެ. އަދި އެއަށްފަހު އޭނާ ފޯނު ކޯލު ކަނޑައިލިއެވެ.\n“ހަލީގެ ބައްޕާ ކޮބައިތަ ފަންގި ހޮޓާ އިންނަ ތަނަކީ؟ ” އަރަޝް ނާޝިދާއި ސުވާލު ކުރިއެވެ. “މިގޭ ދޮރުމަތީ ކުރިމައްޗަށް އެހުރީ. ގަސްތަކެއްހެދިފަ ނާމާން ވައްތަރަކަށް އެ ހުރީ އެ ކެފޭ. ” ނާޝިދު އަރަޝްއަށް އެ ކެފޭ ހުރިތަން ކިޔައި ދިނެވެ. ” ހަލީގެ ބައްޕާ މިގެއަށް މާލެއިން ބަޔަކު އައިސްތަ އުޅެނީ؟” އަނެއްކާވެސް އަރަޝް ސުވާލު ކުރިއެވެ. ” އާން. އެއީ އަހަރެންގެ ވަރަށްގާތް ރަހުމަތްތެރިއެއް. މަސްވެރިކަމުގެ ވިޔަފާރީގެ ޕާރޓުނަރު. ” ނާޝިދު ޖަވާބުގައި ބުންޏެވެ.\nއަރަޝްއަށް އޭނާގެ މަންމަ ގުޅަން ފަށައިފި އެވެ. “ދަރިފުޅާ އުނދޯލިން ތެދުވެފަ ކަނާއަތަށް ބަލާލަބަލަ.” އަރަޝްގެމަންމަ ބުންޏެވެ. “މަންމާ ” އަރަޝްއަށް އޭނާގެ މަންމަ ފެނިފަ އެހެން ބުނެވުނެވެ. “ނާޝިދޫ އަވަހަށް މި ދެކުދިން ދެވަމާ!! އަހަރުމެން ރުހި ގަބޫލު.”އަރަޝްގެ މަންމަ ބުންޏެވެ. އެރޭގައި ދައްކަންވެފައިހުރި ހުރިހާ ވާހަކައެއް ނިމުނެވެ. އަރަޝް އާއި ނާހިދު ދިޔައީ އެކުދިން އުޅޭ ގެއަށްށެވެ. ހަލީނާވެސް އަވަސް އަވަހަށް ކޮޓަރިއަށް ގޮސްވަނެވެ. އަރަޝްވެސް ގެއަށް ދެވުމާއެކު އޭނާ އާއި ނާހިދު ނިދާ ކޮޓަރިއަށް ވަދެއްޖެއެވެ.\nއަނެއްދުވަހުގެ އިރު އަރައިގެން ދިޔައިރުވެސް ހަލީނާ އަދި އަރަޝްގެ ލޮލައް ނިންޖެއްނައިސް ތިއްބައެވެ. “ހަލީ. ކޮބާ ރެޑީ ވޭ ތިންމުގޯލި މުބާރާތައް.” ސިނާ ހަލީނާގެ ކޮޓަރި ދޮރުގައި ތަޅަމުން ބުންޏެވެ. “ކޮބާ އެންމެން ހަމަވެއްޖެ؟” ހަލީނާ ކޮޓަރިން ނުކުނަމުން ބުންޏެވެ. “ޔާ. އެންމެން ހަމަވެއްޖެ. ހަލީ އެކަނި މަދުވަނީ.” ސިނާ ޖަވާބުގައި ބުންޏެވެ. “ހަލީ އަހަރުންގެ ޓީމުގެ ނަމަކީ ކޮބައިތަ؟. ޔޫތަށްގޮސް އެހީމަ ބުނީ ކޮންމެ ޓީމެއްގެވެސް ކައްޕިއަށް ކަން ނަން އިގޭނީ. އެމީހުން ނުވެސް ބުންޏޭ. ވަރަށް ފޫހިވި އެގަޑީގަ.” ޢަރުޝި ބުންޏެވެ. ” އަހަރުމެންމީ ބުރިކޮއްޓިން. ވަރަށް މަޖާނަންތަކެއް މިފަހަރު ޓީމުތަކަށް ކިޔަނީ ވެސް. ދެކުނުހުޅަނގު އަވަށު ޓީމަށް ކިޔަނީ ގަންޖިފަރާސް. މެދު އަވަށު ޓީމަށް ކިޔަނީ އިޝްޤީ. އުތުރުއިރު އަވަށާއި އުތުރުހުޅަނގު އަވަށު ޓީމު އެއް ޓީމެއްގެ ގޮތުގައި ނިކުންނާނެ. އެޓީމަށް ކިޔަނީ އަދި މާ ފައްކާ ނަމެއް. ފޮޑިޖަހާ ގުރޫޕު.” ހަލީނާ އޭނާ ކުޅޭ ޓީމާއިއެކު ދަނޑަށް ދަމުން މި ވާހަކަތައް ހެމުން ހެމުން އެންމެނަށް ކިޔައި ދިނެވެ.\n“ހުރިހާ ޓީމުތައް ހަމަވެއްޖެ؟. ފޮޑިޖަހާ ގުރޫޕު, ގަންޖިފަރާސް, އިޝްޤީ, ބުރިކޮއްޓިން . މިއިން ކޮންމެ ޓީމަކުންވެސް އެއްކުޅުންތެރިއެއް ސުޓޭޖު ސަރަހައްދަށް އައިސް މެޗު ޝެޑިއުލް ގެންދެވުން އެދެން.” ހުރިހާ ޓީމެއް ހަމަވުމުން މުބާރާތް އިންތިޒާމުކުރާ ފަރާތުން ގޮވިއެވެ. ފުރަތަމަ މެޗުގައި ބައްދަލުކުރީ އިޝްޤީ އަދި ގަންޖިފަރާސްއެވެ. މިމެޗު ކާމިޔާބުކުރީ އިޝްޤީންނެވެ.ދެވަނަމެޗުގައި ބައްދަލުކުރީ ފޮޑިޖަހާ ގުރޫޕާއި ބުރިކޮއްޓިންނެވެ. މި މެޗުން ބުރިކޮއްޓިން މޮޅުވީ ވަރަށް ބޮޑުނަތީޖާއަކުންނެވެ. ތިންވަނަ މެޗުގައި ބައްދަލު ކުރީ އިޝްޤީ އާއި ފޮޑިޖަހާ ގުރޫޕެވެ. މި މެޗުން މޮޅުވީ އިޝްޤީއެވެ. ހަތަރުވަނަ މެޗުގައި ބުރިކޮއްޓިންނާއި ގަންޖިފަރާސް ބައްދަލުކުރިއެވެ. މި މެޗުވެސް ކާމިޔާބު ކުރީ ބުރިކޮއްޓިންނެވެ. ފަސްވަނަ މެޗުގައި ބުރިކޮއްޓިން މޮޅުވީ އިޝްޤީ ބަލިކުރުމަށްފަހު ފައިނަލަށް ގޮހެވެ. ހަވަނަ މެޗު ކާމިޔާބު ކުރީ ގަންޖިފަރާސް ބަލިކޮށް ފޮޑިޖަހާ ގުރޫޕުންނެވެ. ފައިނަލުގައި ފޮޑިޖަހާ އަދި ބުރިކޮއްޓި ކުޅުމަށް ވަނީ ހަމަޖެހިފައެވެ.\nފައިނަލްމެޗު ކާމިޔާބު ކުރީ ބުރިކޮއްޓިންނެވެ. ތިންމުގޯލި މުބާރާތުގެ ތަށި މިލްކު ކޮށްގެންނެވެ. ރަށުގައި އީދުގެ ކުޅިވަރުތައް މެދުނުކެނޑި ދެދުވަސް ވަންދެން ކުރިއަށް ދިޔައެވެ. އީދު ނިމިއްޖެއެވެ. ” ހުސައިން ނާޝިދު މިއަދު މެންދުރުކުރި ކޯޓަށް ހާޒިރުވުމަށް އެދެން.” ކޯޓުގެ މީހަކު ހަލީނާމެން ގެއަށް އައިސް މިހެން ބުންޏެވެ. ހަފުތާއެއްގެ ތެރޭގައި ހަލީނާމެން ކައިވެނި ކޮށްފިއެވެ. މި ދެކުދިންގެ ކޯސް ފެށެން ތިންމަސް އިތުރަށް އޮތީތީ މި ދެކުދިންނިންމީ ރަށުގައި މަޑު ކުރާށެވެ.\nފަސްވަނަބައި މާދަމާގެ ވަގުތެއްގައި………………\nvarah rythi..but haadha dhuvas kohfa. anyways dhn oh bai avahah up koadheythi\nDon’t get enough time to write\ndhn best of luck\nme first dhww yayy!!\nmee haadha avas avahah upvaa story ekey\nParteh aima kureege part thah kiyaalan ihah mijehenee konvaahaka eh tho balaalan\nMi koacheh.. miyakun eyeh miyeh neygun\nAsluves dho. Foohikamaaaaa eve. Sodgraded\nwht is this???? foohi gadeh…\nMihaa gina duvus kohfa vaahaka up kuraathee kureebaiga vaanuvaaeh neyge foohi kiyaahitheh nuvey\nMaadhamaa5vana bai up kureveyne\nDhen haadha hadi vaahaka dhakkaafa mihunnany\nV reethi vaahaka . …… but very short..\nKuryge part ga bunefa ebain4vana bai 01/09/16 ga upload vaane kamah. Mee kihineh vaa kamehbaa. Miadhakee 10/09/16. So bunaa dhuvahah up nukureveythy aslu kiyuntherin kiyaahih nuvaane kahnneynge. And mifaharu mi part ves upload miv v dhuvas fahun kahnneynge. Itsabig request vaahaka maa gina dhuvas nukoh upload kohdhinun. Understand vey buzy dhuvas kolhu ves ahnnaanekan. But muhaa lasvma mahsalayaky. So hope u will think and findasolution for this. And mi story v salhi and thafaathu story eh. Good luck writer ?\nMi vahakaiga beynun kuraaa baeh basthah kamaku nudhey…varh hadi egothah basthah beynun kuraaathy\nheevany lai nuganegen ulheyhen.. vr avas aruvaalaafa… dhen vr hadi basthah beynun kohffa hurey…\nLol meewes waahaaka ehtha… Meega waanuwaa eh neynge.. Waahaka liyah neyngi liyanee keehkurahtha ????????mihaa hadi waahaka eh adhi mi mnt ga nukiyah\n?????????????????????????????????????????????????????????cheereedi vvvvvvvvvvvvvv hadi\nHaadha avas aruvaalaafa miothy… ?\nmi koahcheh ? ishqi,burikohtti n fodi jahaa group oo..lols ??\nCharacter takah kiaa nan hadaan netumun first part vx kian jehunee\nAsl vaahaka kiyaafa nuvaane comment kuraakah hadi ey kiyaafa..dhera vaane dhw..ehmen nuvaane dhw ehvareh..kohme meehak ves balaane dhw emyhakah liyevey ehme furihama ehkohliyeveytho..asl esfiyage admin jeheyne ekahala comment thah aeema rep kuran..vrh dhera kameh dhw asl…\naslu hadi v ma hadi vaahakaebunanee\nekam vx comment kuraa iru improve kuran support dhey fadha gothakah comment kurevidhaane kanneynge dhw.\nTo the readers of my story\nބިރުވެރި ލޯބި April 24, 2017\nބޭނުންވަނީ ޔާރާ… 15 (ފަހުބައި ޕަރޓް 1)\nހިތާމަ އެހެނިހެން ލޯބި June 12, 2018\nލޯބި June 19, 2013\nކައިރީގައި އެހެނަސް.. ދުރުގައި… 8\nހިތާމަ ލޯބި April 5, 2020


ނަބިއްޔާ މުޙައްމަދު (ސ.އ.ވ) ގެ ސިޔަރަތު - DhiDaily\nނަބިއްޔާ މުޙައްމަދު (ސ.އ.ވ) ގެ ސިޔަރަތު\nނަބިއްޔާ މުޙައްމަދު (ސ.އ.ވ) އުފަންވެ ވަޑައިގަތުން\nކުރިންވެސް ބަޔާންކުރެވިފައިވާނޭ ފަދައިން، ޢަބްދުލްމުއްޠަލިބަށް ދިހަ ދަރިކަލުން ލިބިވަޑައިގެންނެވިއެވެ.\nކުރިންވެސް ބަޔާންކުރެވިފައިވާނޭ ފަދައިން، ޢަބްދުލްމުއްޠަލިބަށް ދިހަ ދަރިކަލުން ލިބިވަޑައިގެންނެވިއެވެ. އޭގެތެރެއިން އެންމެ ރަނގަޅު، އެންމެ ޢިއްފަތްތެރި އަދި ޢަބްދުލްމުއްޠަލިބު އެންމެ ލޯބިފުޅުވާ ދަރިކަލުންނަކީ ޢަބްދުﷲ އެވެ. އެއީ އެއީ އައްޛަބީޙުގެ ލަޤަބު ލިބިވަޑައިގެންނެވި ދަރިކަލުންނެވެ. ކަޢުބާގެ ކައިރީގައި ޛަބަޙަކުރެއްވުމަށް، ޢަބްދުލްމުއްޠަލިބުގެ ދަރީންގެ މެދުގައި ނެގުނު ޤުރުއަތުން ދިމާވީ އެކަލޭގެފާނަށެވެ. ނަމަވެސް ﷲ ތަޢާލާ ޢަބްދުﷲ، ޛަބަޙައިން ސަލާމަތްކުރެއްވީ އެވެ.\nޢަބްދުﷲ ބޮޑުވެ ޒުވާން އުމުރުފުޅަށް އެޅުމުން، އެކަލޭގެފާނުގެ ބައްޕާފުޅު ޢަބްދުލްމުއްޠަލިބު، އެކަލޭގެފާނަށްޓަކައި އަނބިކަނބަލެއްގެ ގޮތުގައި އާމިނަތު ބިންތު ވަހްބު އިޚްތިޔާރުކުރެއްވިއެވެ. އާމިނަތު ބިންތު ވަހްބަކީ އެދުވަސްވަރު ޤުރައިޝުންގެ ތެރޭގައި، ޙަސަބާއި ނަސަބުގެ ގޮތުންވެސް އެންމެ ހެޔޮ ރަނގަޅު ކަނބަލުންގެ ތެރޭގައި ހިމެނިވަޑައިގަންނަވާ ކަނބަލެކެވެ. އަދި އެކަމަނާގެ ބައްޕާފުޅު އެކަމަނާއާއި ޢަބްދުﷲ އާ ކައިވެނި ކޮށްދެއްވިއެވެ. އެކަމަނާގެ ބައްޕާފުޅަކީ ބަނީޒަހްރާ ޤަބީލާގެ ސައްޔިދެވެ. ނުވަތަ ލީޑަރެވެ.\nކައިވެނީގެ ކުޑަދުވަސްކޮޅެއް ފަހުން، އަބްދުލްމުއްޠަލިބު ފޮނުވައިގެން އާއިލާއަށް ކަދުރު ގަތުމަށްޓަކައި ޢަބްދުﷲ މަދީނާއަށް ދިޔައެވެ. މިދަތުރުގައި ޢަބްދުﷲ މަދީނާގައި މަރުވީއެވެ. މަރުވިއިރު ޢަބްދުﷲ ދޫކޮށްފައިވަނީ ފަސް ޖަމަލާއި، ބަކަރިތަކަކާއި، އަދި ޚިދުމަތްކުރާނޭ ޚާދިމެއްކަމުގައިވާ ހަބުޝްކަރައިގެ އަންހެނެކެވެ. ނަމަކީ ބަރަކާއެވެ. އަދި ކުންޔާއަކީ އުއްމު އައިމަން އެވެ. ރަސޫލުﷲ ޞައްލަﷲ ޢަލައިހި ވަސައްލަމަ ތުއްޕުޅު އިރު އެކަލޭގެފާނުގެ ކަންކަން ބެލެހެއްޓެވުމާއި، ފަހުން ހަވާލުވެގެން ހުރީ ބަރަކާއެވެ. ނުވަތަ އުއްމުއައިމަން އެވެ.\nމަދީނާގައި ޢަބްދުﷲ މަރުވިއިރު، މައްކާގައި އާމިނަތު ބިންތު ވަހްބު އިންނެވީ ރަސޫލުﷲ ޞައްލަﷲ ޢަލައިހި ވަސައްލަމައަށް ބަލިވެއެވެ. އެހެންކަމުން، އެކަމަނާގެ ކަންކަން ބަލަހައްޓަވަމުން ގެންދެވީ ޢަބްދުﷲގެ ބައްޕަ، ޢަބްދުލްމުއްޠަލިބުއެވެ. އަދި އެންމެންވެސް އިންތިޒާރުކުރަމުން ދިޔައީ އެކަމަނާ، އެދަރިފުޅު ވިހާނެ ދުވަހަކަށެވެ. އެއީ ޢަބްދުﷲ މަރުވެދިޔުމުގެ ބަދަލެއްގެ ގޮތުގައި އެދަރިފުޅު ވެގެންދިޔުމަށްޓަކައެވެ.\nރަސޫލުﷲ ޞައްލަﷲ ޢަލައިހި ވަސައްލަމަ އުފަންވެ ވަޑައިގަތްދުވަހާއި ބެހޭގޮތުން އެކަލޭގެފާނުގެ މަންމާފުޅު އާމިނަތުގެފާނު ވިދާޅުވިއެވެ. ތިމަންކަމަނާ އެކަލޭގެފާނު ވިހެއި ވަގުތު، ތިމަންކަމަނާގެ ހަށިކޮޅުން ނޫރެއް ނުކުމެގެން ދިޔައެވެ. އަދި އެ ނޫރުގެ އަލިކަން ޝާމްކަރައިގެ ގަނޑުވަރުތަކަށް އެޅިގެން ދިޔައެވެ.\nދެން ރަސޫލުﷲ ޞައްލަﷲ ޢަލައިހި ވަސައްލަމަގެ މަންމާފުޅު، ކާފަދަރިކަލަކައިގެން ރައްކާވި ޚަބަރު، އެކަލޭގެފާނުގެ ކާފާފުޅު ޢަބްދުލް މުއްޠަލިބަށް ދެއްވުމަށްޓަކައި، އެކަމަނާ، ޢަބްދުލް މުއްޠަލިބުގެ ގާތަށް މީހަކު ފޮނުއްވިއެެވެ. އަދި އުފަލުންހުންނަވައި ގެއަށްވަޑައިގެން، ކާފަދަރިކަލުން ގޮވައިގެންގޮސް ކަޢުބާއަށް ވަދެވަޑައިގަތެވެ. އަދި އެދަރިކަލުންނަށްޓަކައި ހެޔޮދުޢާ ކުރައްވައި، ﷲ އަށް ޝުކުރުދެންނެވިއެވެ. އަދި އެ ދަރިކަލުންނަށް މުޙައްމަދު އޭކިޔައި ނަންދެއްވިއެވެ. މިނަމަކީ، އޭރު ޢަރަބިންގެ ތެރޭގައި އެނގިފަރިތަ ނަމެއް ނޫނެވެ. އަދި ޢަރަބިންގެ އާދަކާދައިގައި އޮންނަފަދައިން ހަތްވަނަ ދުވަހު، އެދަރިކަލުން ޚިތާނުކުރެއްވިއެވެ.\nބަނޫ ސަޢުދު ޤަބީލާއިން ބަރަކާތް ފާޅުވުން\nޢަރަބިންގެ ބޮޑަތި ރަށްތަކުގެ އަހުލުވެރިން އެމީހުންގެ ތުއްތު ދަރިފުޅަށް ކިރުފޮދު އެރުވުމަށްޓަކައި ބާދިޔާގެ ނުވަތަ ރަށްފުށުގެ މީހުންގެ ތެރެއިން މީހަކު ހޯދުމަކީ އެމީހުންގެ އާދައެކެވެ. އެއީ ބޮޑެތި ރަށްތަކުގައި ފެތުރެމުންދާ ބަލިތަކުން އެކުދިން ރައްކާތެރިކުރުމަށާއި، އަދި ބާދިޔާގެ ދިރިއުޅުމުގެ ތެރެއިން އެކުދިންގެ ހަށިގަނޑުތައް ވަރުގަދަވެގެން ދިޔުމަށްޓަކައެވެ. އަދި ކުޑައިރުއްސުރެ ޢަރަބި ބަހުގެ ޤަވައިދުތަކަށް ފަރިތަވެ ރީތި ޢަރަބިބަހުން ވާހަކަދެއްކުމަށް ދަސްވެގެން ދިޔުމަށްޓަކައެވެ. އެގޮތުން ޢަބްދުލްމުއްޠަލިބު އެކަލޭގެފާނުގެ ތުއްތު ކާފަދަރިކަލުންނަށް ކިރުފޮދު އެރުވުމަށްޓަކައި މީހަކު ހޯދުމުގެ މަސައްކަތްފެށިއެވެ. އެގޮތުން އެދަރިކަލުންނަށް ކިރުފޮދު އަރުވާނޭ ކަނބަލެއްގެ ގޮތުގައި ހަމަޖެހުނީ ބަނީސަޢުދު ބުން ބަކްރު ޤަބީލާގެ ކަނބަލެއްކަމުގައިވާ ޙަލީމަތުއްސަޢުދިއްޔާއެވެ. އެކަމަނާގެ ފިރިކަލުންނަކީ ހަމަ އެޤަބީލާގެ ބޭކަލެއްކަމުގައިވާ އަލްޙާރިޘް އެވެ. ޙަލީމަތުއްސަޢުދިއްޔާގެ ގާތުގައި ރަސޫލުﷲ ޞައްލަﷲ ޢަލައިހި ވަސައްލަމަ ހުންނެވިއިރު އެކަލޭގެފާނުގެ ކަންތައްތައް ބެލެހެއްޓެވުމާއި ހަވާލުވެހުންނެވީ، އެކަމަނާގެ ދަރިކަނބަލުން ޙުޛާފަތު ބިންތުލް ޙާރިޘްއެވެ. ޙުޛާފަތު ލަޤަބަކީ އައްޝައިމާއުއެވެ. ޙަލީމަތުއްސަޢުދިއްޔާ އާއި އަލްޙާރިޘްގެ އަނެއް ދެބޭފުޅުންނަކީ ޢަބްދުﷲ ބުނުލްޙާރިޘް އާއި އަނީސަތު ބިންތުލްޙާރިޘް އެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ތުއްޕުޅުއިރު އެކަލޭގެފާނުގެ ކިބައިން ފެނުނު ބަރަކާތުގެ ތެރެއިން ޙަލީމަތުގެފާނަށް ފެނިވަޑައިގެންނެވި ކަންތައްތަކުގެ ވާހަކަ އެކަމަނާ ކިޔައިދެއްވިއެވެ. އެކަމަނާއާއި އެކަމަނާގެ ފިރިކަލުންނާއި އަދި ބަނީސަޢުދު ޤަބީލާގައި ކިރުފޮދު އަރުވަމުންދިޔަ އެކަމަނާގެ ތުއްތު ދަރިފުޅާއިގެން ރަށުން ނުކުތެވެ. އެއީ އުޖޫރައަށް ކިރުފޮދު އެރުވުމަށްޓަކައި ތުއްތު ކުދިން ހޯދުމުގެ ބޭނުމުގައެވެ.\nއެކަމަނާ ވިދާޅުވިއެވެ. އެއީ އަހުރެމެންނަށް ވަރަށް ދަތި އަހަރެކެވެ. ކައިބޮއިހަދާނެ އެއްޗެއް ނުލިބެއެވެ. އަހުރެން ދަތުރަށް ނުކުތީ އަހުރެންގެ ޙިމާރުގެ މަތީގައެވެ. އަދި އަހުރެމެންނާއި އެކުގައި ބަކަރިއެއް ގެންދިޔައީމެވެ. އެ ބަކަރިއަކުން އެއްމެ ކިރު ތިއްކެއްވެސް އަހުރެމެންނަކަށް ނުލިބެއެވެ. އަދި ބަނޑުހައި ހޫނުކަމުގެ ސަބަބުން ތުއްތު ދަރިފުޅުގެ ރުއިމުގެ އަޑާއިހުރެ އަހުރެމެންނަކަށް ރޭގަނޑުގެ ހަމަ ނިންޖެއް ނުލިބެއެވެ. އަހުރެންގެ ކިބައިގައިވެސް ދަރިފުޅަށް ފުދޭވަރަށް ކިރެއް ނުހުރެއެވެ. އަދި އަހުރެމެންގެ ބަކަރިއަކުންވެސް ދަރިފުޅަށް ދޭނެ ކިރެއް ނުލިބެއެވެ. ނަމަވެސް އަހަރެމެން ތިބީ ވާރޭވެހި، މިދަތިކަމުން މިންޖުވާނޭ ކަމުގެ އުއްމީދުގައެވެ.\nދެން އެ ޙިމާރުގެ މަތީގައި އަހުރެމެން ދަތުރު ފެށީމެވެ. ޙިމާރަށް ސަވާރުވުމުގައި ޤަބީލާގެ އެހެން މީހުންނަށް ވުރެ ލަސްވުމުގެ ސަބަބުން އެހެން މީހުން ތަންކޮޅެއް ކުރިން ހިނގައްޖެއެވެ. ދެން އަހުރެންނަށް މައްކާއާއި ހަމައަށް ދެވުނުއިރު، ކުރިން މައްކާއަށް ދިޔަ ހުރިހާ ކަނބަލުންނަށް ވެސް ކިރުފޮދު އެރުވުމަށްޓަކައި، ރަސޫލުﷲ ޞައްލަﷲ ޢަލައިހި ވަސައްލަމައާއި ހަވާލުވުމަށް ހުށަހެޅުނެވެ. ނަމަވެސް އެއީ ޔަތީމު ދަރިކަލެއްކަން އެނގުމާއި އެކު ހުރިހާ ކަނބަލުންވެސް އެކަލޭގެފާނާއި ހަވާލުވުމަށް ދެކޮޅުހެއްދެވިއެވެ. އެހެނީ އަހަރެމެން އެންމެންވެސް ބޭނުންވަނީ ކުއްޖާގެ ބައްޕަގެ ކިބައިން ރަނގަޅު އުޖޫރައެކެވެ. އަހުރެމެން ބުނަމުން ދިޔައީމެވެ. މިއީ ޔަތީމް ކުއްޖެކެވެ. އެއީ އެކުއްޖާގެ މަންމަ ނުވަތަ ކާފަ އެކުއްޖާގެ ފަރާތުން ރަނގަޅު އުޖޫރައެއް ނުލިބިދާނެކަމަށް ހީވާތީއެވެ. އެހެންވެ އަހުރެމެން އެކުއްޖާއާއި ހަވާލުވުމަށް ދެކޮޅު ހަދަމުން ދިޔައީމެވެ. އަހުރެންނާއި އެކު ދިޔަ ހުރިހާ ކަނބަލުންނަށް ވެސް ކިރުފޮދު އެރުވުމަށްޓަކައި ކުއްޖަކު މައްކާއިން ލިބުނެއެވެ. ކުއްޖަކު ނުލިބި ބާކީ ހުރީ އަހުރެން އެކަންޏެވެ.\nދެން އެނބުރި ރަށަށް ދިޔުމަށް އެންމެން ޖަމާވުމުން އަހުރެން، އަހުރެންގެ ފިރިކަލުންނަށް ބުނީމެވެ. އަހުރެންގެ ހުރިހާ އެކުވެރިން ކުއްޖަކު ގޮވައިގެން ދާއިރު، ކިރުފޮދު އެރުވާނޭ ކުއްޖަކު ނުލައި ދިޔުމަކީ އަހުރެންނަށް ފަސޭހަކަމެއް ނޫނެވެ. ﷲ ގަންދީ ބުނަމެވެ. އަހުރެން ދާނީ އެ ޔަތީމްކުއްޖާ ގޮވައިގެންނެވެ. ފިރިކަލުން ބުނެފިއެވެ. ކަމަނާ އެކަން ނުކުރަންވީ ސަބަބެއް ނެތެވެ. ފަހަރެއްގައި އަހުރެމެންނަށްޓަކައި ﷲ ތަޢާލާ އެކުއްޖާގެ ކިބައިގައި ބަރަކާތް ލައްވާފާނެތެވެ.\nދެން އަހުރެން އެކުއްޖާ ބަލައިދިޔައީމެވެ. އަދި އެކުއްޖާއާއި ހަވާލުވީމެވެ. އެކުއްޖާއާއި ހަވާލުވުމަށް، އަހުރެންނަށް މަޖުބޫރުވީ ހަމައެކަނި ސަބަބަކީ އެހެން ކުއްޖަކު ނުލިބުމެވެ. އެހެން ކުއްޖަކު ލިބުނުނަމަ ހަވާލެއްނުވީމުހެވެ. އަދި އެކުއްޖާއާއި ހަވާލުވުމަށްފަހު އެކުއްޖާ ގޮވައިގެން އަހުރެންގެ ސަވާރީއަށް ދިޔައީމެވެ.\n1- އަދި ސަވާރީއަށްގޮސް އަހުރެންގެ އުނގުގައި އެތުއްތު ކުއްޖާ ބޭންދުމާއި އެކު ކިރުފޮދު ހިއްޕަވަން ފައްޓަވައިފިއެވެ. އަދި ކަރުހިއްކުން ފިލައި ފުދިއްޖައުމަށް ދާންދެން ކިރުފޮދު ހިއްޕެވިއެވެ. އަދި އެއަށްފަހު އަހުރެންގެ ދަރިކަލުންވެސް ކަރުހިއްކުން ފިލައި ފުދިއްޖައުމަށް ދާންދެން ކިރުފޮދު ހިއްޕެވިއެވެ. އެއަށްފަހު އެދެކުދިން އެރޭ ނިދީއެވެ. އޭގެކުރިން އަހުރެމެންގެ ދަރިފުޅާއި އެކު ހަމަނިދި ނިދާލުމުގެ ފުރުސަތެއް އަހުރެމެންނަކަށް ނުލިބެއެވެ.\n2- އަހަރެމެންނާއި އެކު ދަތުރުގައި ގެންދިޔަ ބަކަރީގެ ކަންތައް ބެލުމަށް އަހަރެންގެ ފިރިމީހާ ދިޔައިރު، ބަކަރީގެވެސް ވަނީ ކިރުއަރައި ފުރިފައެވެ. އަދި ފިރިމީހާ އެއިން ކިރުފެލަފިއެވެ. އަދި ފިރިމީހާއާއި އަހުރެންނާއި ދެމީހުން، ކަރުހިއްކުންފިލައި ބަނޑުފުރެންދެން އޭގެ ކިރުބުއީމެވެ. އަދި އެރޭ އަހުރެމެން ހޭދަކުރީ އެންމެ ހެޔޮ ޙާލުގައެވެ. އަދި ފަތިސްވުމުން އަހުރެންގެ ފިރިމީހާ އަހުރެންނަށް ބުންޏެވެ. އަހުރެމެންނަށް މިލިބުނީ ބަރަކާތްތެރި ކުއްޖެކެވެ. ދެން އަހުރެން ބުނީމެވެ. ﷲ ގަންދީ ބުނަމެވެ. ތިޔައީ އަހުރެންްވެސް އުންމީދުކުރާ ގޮތެވެ.\n3- ދެން އަހުރެމެން އެނބުރި ރަށަށް ދިޔުމަށްޓަކައި ދަތުރަށް ފެށީމެވެ. އަހުރެން ސަވާރުވީ އަހުރެންގެ ޙިމާރުގެ މައްޗަށެވެ. އަދި އެ ތުއްތުކުއްޖާ ބޭންދީ އަހުރެންގެ ކައިރީގައެވެ. ﷲ ގަންދީ ބުނަމެވެ. އެހެން އެއްވެސް މީހެއްގެ ޙިމާރަށް ދަތުރު ނުކުރެވޭހާ ބާރަށް އަހުރެންގެ ޙިމާރު ދަތުރުކުރަމުން ދިޔައެވެ. އެހެންކަމުން އަހުރެންނާއި އެކު ދިޔަ އެހެން މީހުން އަހުރެންނަށް ބުނަމުން ދިޔައެވެ. އޭ ޙަލީމާއެވެ. ތިމަންމެންނާއި އެކުއެކީގައި ދިޔުމަށް މަޑުކޮށްލާށެވެ. ތިޔައީ ކަމަނާ ރަށުން މައްކާއަށް އައިއިރު ސަވާރުވެގެން އައި ޙިމާރެއް ނޫންހެއްޔެވެ؟ ދެން އަހުރެން އެމީހުންނަށް ބުނީމެވެ. އާނއެކެވެ. މިއީ ހަމަ އެޙިމާރެވެ. ދެން އެމީހުން ބުނެފިއެވެ. ހަމަކަށަވަރުން ތިޔަ ޙިމާރުގައި އާދަޔާޚީލާފު ކަމެއް އެބަހުއްޓެވެ.\n4- ދެން ބަނީސަޢުދު ޤަބީލާގެ އަހުރެމެންގެ ގެތަކާއި ހަމައަށް އަހުރެމެންނަށް ދެވިއްޖެއެވެ. ވާރޭނުވެހި ގިނަދުވަސްވުމުގެ ސަބަބުން، އަހުރެމެންގެ ރަށަށްވުރެ ބިންގަނޑު ހިކި ހަނަފަސްވެފައިވާ އެއްވެސް އެހެން ރަށެއް އަހުރެންނަކަށް އެނގިފައެއް ނެތެވެ. ރަށަށް ދެވުމާއި އެކު އަހުރެމެންގެ ބަކަރި ބަނޑުހައިކަމުގެ އެއްވެސް އަސަރެއްނެތި ވަރުޖެހިފައިވާ ޙާލުގައި ދުވަމުން ދިޔައެވެ. އަދި އެއަށްވަނީ ކިރުއަރައި ފުރިފައެވެ. އަދި އަހުރެމެން އެއިން ކިރުފެލައި އޭގެ ކިރުބުއީމެވެ. އަހުރެމެން ނޫން އެހެންބަޔަކަށް އެމީހުންގެ ބަކަރިއަކުން އެންމެ ކިރުތިއްކެއްވެސް ނުލިބުނެވެ. އެތަނަށް އައިސްތިބި މީހުން އެމީހުންގެ ބަކަރިތައް ބަލަހައްޓާމީހުންނާއި ދިމާއަށް ބުނަމުންދިޔައެވެ. ކަލޭމެންނަށް ހަލާކުހުއްޓެވެ. ޙަލީމާ ބިންތު އަބޫޛުވައިބުގެ ބަކަރި ބަލަހައްޓާ މީހާ އެބަކަރިން ކިރުފެލާގޮތަށް ކަލޭމެންވެސް ކަލޭމެން ބަލަހައްޓާ ބަކަރިތަކުން ކިރުފެލާށެވެ. ނަމަވެސް އެމީހުންގެ ބަކަރިތައް ބަނޑުހައިވެފައިވާ ޙާލުގައި ކޮޅުކޮޅަށް ދުވަމުން ދަނީއެވެ. އެއިން ބަކަރިއަކުން އެމީހުންނަކަށް އެންމެ ކިރުފޮދެއްވެސް ނުލިބުނެވެ. ނަމަވެސް އަހުރެންގެ ބަކަރި ވަރުގަދަ ކަމާއިއެކު ބަނޑުފުރިފައިވާ ޙާލުގައި ދުވަމުން ދިޔައެވެ. އަދި އެއަށްފަހު، އެކުއްޖާގެ ބަރަކާތުގެ ސަބަބުން ދެއަހަރުދުވަސް ވަންދެން އަހުރެމެންނަށް ފެންނަމުން ދިޔައީ ﷲގެ ޙަޟްރަތުން ދެއްވާ ދެއްވުންތަކާއި ހެޔޮކަން އިތުރުވަމުންދާތަނެވެ. އެއީ އެ ދަރިފުޅަށް ކިރުދިނުމުގެ މުއްދަތު ހަމަވުމާއި ހަމައަށެވެ.\n5- އެކުއްޖާ ބޮޑުވަމުން ދިޔައީ އާދައިގެ މަތިން ކުދިން ބޮޑުވެ ފުރިހަމަވަމުންދާ ގޮތާއި ޚިލާފަށެވެ. ދެއަހަރު ފުރުހަމަވެގެން ދިޔައިރު، އެކުއްޖާ ހުރީ އެންމެ ފުރިހަމަ ދުޅަހެޔޮ ކުއްޖެއްގެ ގޮތުގައެވެ. ދެން ދެ އަހަރު ފުރިހަމަވެ ކިރުދޭ މުއްދަތު ހަމަވުމުން އަހުރެމެން އެކުއްޖާގެ މަންމައާއި އެކުއްޖާ ހަވާލުކުރުމަށް ދިޔައީމެވެ. ނަމަވެސް އެއީ އަހުރެމެން ބޭނުންވި ގޮތެއްނޫނެވެ. އެކުއްޖާ އަހުރެމެންގެ ގާތުގައި ބެހެއްޓުމަކީ އަހުރެމެން ބޭނުންވި ގޮތެވެ. އެއީ އެކުއްޖާގެ ކިބައިން ފެނުނު ބަރަކާތުގެ ސަބަބުންނެވެ. ދެން މައްކާއަށް ގޮސް އަހުރެމެން އެކަމާއި ބެހޭގޮތުން އެކުއްޖާގެ މަންމައާއި ވާހަކަދެއްކީމެވެ. އެކުއްޖާ ގައިގައި ބާރުޖެހި ފުރާފުރިހަމަވެލަންދެން އަހުރެމެންގެ ކައިރީގައި ބެހެއްޓުމަށް ފޮނުވައިދިނުމަށް އަހުރެމެން އެދުނީމެވެ. އަހުރެން ބުނީމެވެ. މައްކާގައި ފެތުރޭ ބަލިތައް އެކުއްޖާއަށް ޖެހިދާނެކަމަށް އަހުރެން ބިރުގަންނަމެވެ. ދެން އަހުރެމެން އެދެމުންދިޔަވަރުން، އެންމެފަހުން އެކުއްޖާގެ މަންމަ، އަހުރެމެންނާއި އެކު ބެހެއްޓުމަށް އެކުއްޖާ އަލުން ފޮނުވައިފިއެވެ.


Majileehuge gondithah bahaane gothakaa beheygothun MDP aai AP ehmeyzakah! | Mihaaru\nއެމްޑީޕީ އާއި އަދާލަތު ޕާޓީން މިރޭ ބޭއްވި މަޝްވަރާތަކަށް ފަހު، އެ މަޝްވަރާގައި ބައިވެރިވެވަޑައިގެންނެވި ބޭފުޅުން ފޮޓޯއެއް ނަންގަވަނީ.---ފޮޓޯ: އެމްޑީޕީ\nމަޖިލިހުގެ ގޮނޑިތައް ބަހާނެ ގޮތަކާ ބެހޭ ގޮތުން އެމްޑީޕީ އާއި އަދާލަތު ޕާޓީން މަޝްވަރާ ކޮށްފި\n03 ފެބުރުއަރީ 2019 - 23:19 36 comments\nމިއީ، މަޖިލިހުގެ އިންތިޚާބާ ދިމާކޮށް ކޯލިޝަންގެ ތެރޭގައި ކޯޅުން ބޮޑުވި ފަހުން މި ދެ ޕާޓީ ވަކިން އެއްމޭޒަކަށް ދިޔަ ފުރަތަމަ ފަހަރެވެ.\nއެމްޑީޕީގެ އޮފީހުގައި ބޭއްވި މި މަޝްވަރާތަކުގައި އެ ޕާޓީގެ ފަރާތުން އިސްވެ ބައިވެރިވެވަޑައިގަތީ ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދެވެ. އަދާލަތު ޕާޓީ ތަމްސީލް ކުރެއްވީ އެ ޕާޓީގެ ރައީސް އަދި ހޯމް މިނިސްޓަރުކަން ވެސް ކުރައްވާ އިމްރާން އަބްދުﷲ އެވެ. އޭނާގެ އިތުރުން އަދާލަތު ޕާޓީގެ މަޝްވަރާ މަޖިލިހުގެ ދެ ބޭފުޅުން ކަމަށްވާ ޖެންޑާ މިނިސްޓަރު ޝިދާތާ ޝަރީފާއި ކޮމިޝަނާ ޖެނެރަލް އޮފް ކަސްޓަމްސް އަހުމަދު ނޫމާން ވެސް މި މަޝްވަރާގައި ބައިވެރިވެވަޑައިގަތެވެ. ނަޝީދުގެ އަރިހުގައި އެމްޑީޕީގެ ޗެއާޕާސަން ހަސަން ލަތީފުގެ އިތުރުން އެ ޕާޓީގެ ލީޑަޝިޕްގެ އިސް ބައެއް ބޭފުޅުން ވެސް ތިއްބެވި އެވެ.\nMajlis gondithakaa behey gothun MDP aai @AdhaalathOffice mashvaraa koffi pic.twitter.com/B3MkhR7SU2\n— MDP Secretariat (@MDPSecretariat) February 3, 2019\nމަޝްވަރާއަށް ފަހުގައި އެމްޑީޕީން ކުރި ޓްވީޓް--\nއެމްޑީޕީގެ ޑެޕިއުޓީ ސެކްރެޓަރީ ޖެނެރަލް އަފްޝަން ލަތީފް މިރޭ ވިދާޅުވީ، އެމްޑީޕީ އާއި އަދާލަތު ޕާޓީގެ ބައްދަލުވުމުގައި، އޭޕްރީލް ހަ ވަނަ ދުވަހު ބާއްވާ ރައްޔިތުންގެ މަޖިލިހުގެ އިންތިޚާބުގައި ވާދަކުރާނެ ގޮތަކާ މެދު ދެ ޕާޓީން މަޝްވަރާ ކުރި ކަމަށެވެ. އެކަމަކު، އެއްވެސް ކަމަކަށް ދެ ޕާޓީ އަށް އެއްބަސްވެވުނު ކަމެއް ނުވަތަ ނޫން ކަމެއް އަފްޝަން ހާމައެއް ނުކުރައްވަ އެވެ.\n"އިންތިޚާބާ ގުޅޭ ގޮތުން މަޝްވަރާ ކުރެވުނީ. އަޅުގަނޑަށް ވެސް އަދި ތަފްސީލް ނުލިބޭ،" އޭނާ ވިދާޅުވި އެވެ.\nއެމްޑީޕީން މަޖިލިސް އިންތިޚާބުގައި 86 ދާއިރާ އަކަށް ވާދަކުރުމަށް ނިންމުމުން ކޯލިޝަންގެ ތެރޭގައި ވަނީ ދެ ބަސްވުން އުފެދިފަ އެވެ. އަދާލަތު ޕާޓީން ނިންމާފައިވަނީ 13 ދާއިރާ އަކަށް ވާދަކުރުމަށެވެ. ކޯލިޝަންގެ އެއްބަސްވުމާ އެމްޑީޕީން ހިލާފު ވެފައިވާ ކަމަށް ވިދާޅުވެ ޖުމްހޫރީ ޕާޓީގެ ލީޑަރު ގާސިމް އިބްރާހިމް ގެންދަވަނީ އެމްޑީޕީ އަށް ހޫނު ބަހުގެ ހަމަލާތައް ދެއްވަމުންނެވެ.\nއެމްޑީޕީން ބުނެފައިވާ ގޮތުގައި މަޖިލީހުގެ އަޣުލަބިއްޔަތު އޮންނަން ޖެހޭނީ އެ ޕާޓީ އަށެވެ. އެކަމަކު ކޯލިޝަން ސަރުކާރެއް ދެމިއޮންނައިރު ވަކި ޕާޓީއަކަށް މަޖިލީހުގެ ސާފު އަޣުލަބިއްޔަތު އޮތުމާ ޖޭޕީން ދެކޮޅެވެ. އެ ޕާޓީން ތާއީދު ކުރަނީ، ސަރުކާރުގައި ޕާޓީތައް ވެސް ހިއްސާވާ ނިސްބަތަށް މަޖިލީހުގެ ގޮނޑިތައް ވެސް ޕާޓީތަކަށް ބަހާލުމަށެވެ. އެއީ، އެމްޑީޕީ އަށް 35 ދާއިރާ އެވެ. ޖުމްހޫރީ ޕާޓީ 22، އަދާލަތު ޕާޓީ 13 އަދި ކުރީގެ ރައީސް މައުމޫން އަބްދުލްގައްޔޫމަށް 17 ދާއިރާ އެވެ. މި ގޮތަށް އެއްބަސްނުވެވި ޕާޓީތަކުން ވަކިވަކިން ވާދަކުރަން މިހާރު އަންނަނީ ކެމްޕޭން ކުރަމުންނެވެ.\nއިތުރު ލިޔުންތައް އެމްޑީޕީ ދިވެހި ސަރުކާރު އަދާލަތު ޕާޓީ ރައްޔިތުންގެ މަޖިލީހުގެ އިންތިޚާބު 2019 އިއްތިހާދުގެ ހަމަނުޖެހުން ރައީސް މުހައްމަދު ނަޝީދު އިމްރާން އަބްދުﷲ، ހޯމް މިނިސްޓަރު


Sri Devi Maruvikan Adhives Gabooleh Nukurevey - Rani - Vaguthu\nސްރީ ދޭވީ ނެތްކަން އަދިވެސް ގަބޫލެއްނުކުރެވޭ - ރާނީ މުކަރްޖީ\nމިދިޔަ ހޮނިހިރު ދުވަހުގެ ރޭ ދުބާއީގެ ހޮޓަލެއްގެ ބާތްޓަބެއްގައި ގެނބިގެން މަރުވި ބޮލީވުޑްގެ އެކްޓްރެސް ސްރީ ދޭވީއާއި ބެހޭގޮތުން ވާހަކަ ދައްކަވުން ރާނީ މުކަރްޖީ ބެނެފައި ވަނީ އޭނާ ނެތްކަން އަދިވެސް ގަބޫލުކުރަން ދަތި ކަމަށެވެ.\nސްރީ ދޭވީ އަަކީ ރާނީއަށް ދައްތައެއް ފަދަ ގާތް ރަހުމެއްތެރިއެއް ކަމަށާއި ލޯބިން ސްރީދޭވީ ގޮވާ އުޅެނީ "ލައްޑޫ" ކަމަށްވެސް ރާނީ ބުނެފައި ވެއެވެ.\nއޭގެ އިތުރުން މަންމައަކަށް ވުމަށްފަހު ރާނީ ކުޅުނު ފުރަތަމަ ފިލްމު "ހިޗްކީ" ގެ ޓްރެއިލާ ބެލުމަށްފަހު ފިލްމު ބަލާލަށް ބޭނުންވާކަމަށް ސްރީދޭވީ ބުނިކަމަށެވެ. އަދި ފިލްމު ތައްޔާރުވީހާ އަވަހަކަށް ސްރީދެވީއަށް ފިލްމު ދައްކާލުމަށްވެސް ރާވާފައިވާ ކަމަށް ރާނީ ބުނެފައި ވެއެވެ.\nދަރިއެއް ލިބުނުފަހުން މިވީ2އަހަރުދުވަސް ވެގެން ގޮސްފައިވަނީ ސްރީ ދޭވީއާއި ގާތް ރަހުމެއްތެރިކަމެއް އުފެދިގެންދިޔަ ދުވަސްތަކެއް ކަމަށާއި އަދްރިޔާ އަށް ސްރީ ދޭވީ އަކީ ދެވަނަ މަންމައެއް ކަމަށް ރާނީ ބުނެފައިވެއެވެ.\nމިއަދު ލޮޚަންދްވަލާގެ ސެލެބްރޭޝަން ސްޕޯޓްސް ކްލަބްގައި ސްރީ ދޭވީގެ މޫނު ބަލާލުން ކުރިއަށް ގެންދިޔައިރު ގިނަ ބަޔަކު ވަނީ މޫނުބެލުމަށް ގޮސްފައި އެވެ.\nފެބުރުއަރީ 28, 2018 21:44\nއިންސާނަކު މަރުވެގެން އެކަމާ ހިތާމަކޮށް ހެދުމަކީ އިންސާނުންގެ ކިބާގައި އެކަލާންގެ ލެއްވި ކަމެއް. އަޅުގަނޑުމެންގެ ރާއްޖޭގެ ޙަބަރެއްގައިވެސް ސީރިޔާގައި ސަހީދުވަމުން އެދާ މުސްލިމުންްގެ ވާހަކަތައް އެހާގިނަ ނޫނީ ކީއްވެބާ؟؟؟\nފެބުރުއަރީ 28, 2018 22:51


އިންތިހާ ދެވަނަ ބައި – Esfiya – Dhivehi Vaahaka Site\nއިންތިހާ ދެވަނަ ބައި\n- by aminath shiyaa - 52- January 12, 2018\nމާގިނަ އިރު ތަކެއް ނުވެ ފެރީ އައިސް މާލޭ ތޮށިގަނޑާ ގުޅިފައިވާ ފާލަމަށް ކައިރިކޮށްލިއެވެ. ދެ މީހަކު ފޭބުމާއެކު ޝާޔާ އަދި ތިޔާވެސް އެ ޒުވާނާ ފަހަތުން ހިނގައިގަތީ ބެކްޕެކް އަދި ފޮށިތައް ހިފައިގެން ފެރިން ފޭބުމަށެވެ. ފެރިން ފޭބުމަށްފަހު ނަޒަރު ހިންގާލެވުނީ މާލޭ މަގުތަކަށެވެ. މާލޭގެ މަލަމައްޗާ މީހުންގެ ދިރިއުޅުން ހާދަބަދަލްވެއްޖެއޭ ޝާޔާގެ ހިތަށްއަރަމުންދިޔައެވެ. ޝާޔާހުރީ އާއިލާ މީހުންނާ ބައްދަލުވުމަށް ކެތްމަދުވެފައެވެ. ފަސްއަހަރުގެ ދިގު ކިޔެވުމުގެ ދަތުރު ނިންމާލުމަށްފަހު ތިޔާގެ ވެޑިންނާ ސީދާ ދިމާކޮށް މާލެ އެއައީ އާއިލާއަށް ސަޕްރައިޒެއް ދޭންވެގެންނެވެ. ޝާޔާގެ މަންމަ ނަސީމާ އަދި ބައްޕަ ލަބީބްއަށް ޝާޔާ ފެނުމުން ވާނެގޮތް ހިތައްހަރުވާލިޔަސް ޝާޔާގެ ހިތް އުފަލުން ފޮޅެއެވެ. ހިޔާލީ ދުނިޔެއެއްގައި ހުރި ޝާޔާއަށް ސިއްސައިންގޮސް ބަލާލެވުނީ ކައިރީގައި ހުރި ތިޔާ ޝާޔާގެ އަތައްދަމާ ބާރުކޮށްލުމުންނެވެ.\n“ސާބަސް ޝާޔާ ހެޔޮދޯ މަގުމަތިވިޔަސް ހިޔާލީ ފޮލާ ކަށްކަން ، އެއޮތީ ހުސް ޓެކްސީއެއް ކަންނޭގެ، ހިގާބަދެންވެސް ދާން.”\nދެ އެކުވެރިން ޓެކްސީއަށް އެރުމަށްޓަކާ ހިނގައިގަތެވެ. އެހެންނަމަވެސް މިފަހަރުވެސް މަޑުކުރަންޖެހުނީ އެ ޒުވާނާ ކުރިމައްޗަށް އެރުމުންނެވެ.\n“ކުރިން ވީ ކަންތަކަށް ވަރަށް ބޮޑަށް މާފަށް އެދެން.. މީ ޔާން އެގޭ” ޔާން ޝާޔާ ދިމާލައް ސަލާމް ކުރުމަށް އެދި އަތް ދިއްކުރިއެވެ. ޔާންގެ އަތުގައި ހިފަން ހިތް އެދުންނަމަވެސް ތިޔާ ލޯއަޅާފައި ހުރުމުންއެކަން ކުރަން ނުކެރުނީއެވެ. އެހެންވެ އެއީ މައްސައެއްނޫން ކަމަށްބުނެ ތިޔާ އެއްކޮށް ގޮސް ޓެކްސީއަށް އެރީއެވެ. ޔާން ޝާޔާދިޔަ ޓެކްސީ ގެއްލެންދެން އެދިމާ ބަލަހައްޓައިގެން ހުއްޓެވެ. ހުދު ޔާންގެ އަމިއްލަ ނަފްސައްވެސް ބުނެދެންނޭގޭ ގޮތް ތަކެއް ވަނީއެވެ. ދެންމެ ފެނުނު ކުއްޖަކަށް އެހާބޮޑު އިސްކަމެއްދެވެނީ ކީވެބާއޭ ޔާންގެ ހިތަށްއަރަމުންދިއެވެ.\nލޯބިވާ މަންމަ އާ ބައްޕައާ ބައްދަލު ކޮށް ސަޕްރައިޒެއް ދޭން ބޭނުންވެފައި ހުރިލެއް ބޮޑުކަމުން ޔާންވެސް އެންމެ އަވަހަށް ލިބުން ޓެކްސީއަކަށްއަރާ ދާންވީ އެޑްރެސް ޓެކްސީ ޑްރައިވަރ ކައިރީގައި ބެނެލިއެވެ. ޓެކްސީ ޑްރައިވަރ ފަހަރަކު މަގަކަށް އަޅަމުން ޓެކްސީ ދުއްވަމުން ގެންދިއެވެ. ޔާން އިނީ ވަރަށް ސަމާލު ކަމާއެކު މާލޭއަށް އައިސްހުރި ބަދަލް ތަކަށްބަލާށެވެ. އެހެން އިނުމުގެ ތެރޭގައިވެސް ޔާންއަށް ސިފަވަނީ ޝާޔާގެ ރީތި މޫނެވެ. އެރީތި ހިނިތުންވުމެވެ. ހިޔާލީ ދުނިޔެއަކަށް ގެއްލިފައި އިން ޔާން ސިއްސައިގެން ދިޔައީ ޓެކްސީ ޑްރައިވަރގެ އަޑެށެވެ.\n“މީ ދެއްތޯ ބުނި އެޑްރެހަކީ”\n“އާދެ ރަނގަޅު އެޑްރެސްހަމަ މިއީ، ވަރަށް ބޮޑަށް ޝުކުރިއްޔާ” ޑްރައިވަރަށް ދަތުރުގެ އަގު ދިނުމަށްފަހު ޓެކްސީން ޔާން ފޭބިއެވެ. އަދި ފޮށިތައް ހިފައިގެން މ.ބުލޫމާގޭ ދޮރު ކުރިމަތީ މަޑުކޮށްލުމައްފަހު ވަރަށް ހިނިއައިސްފައި ހުރެ ދޮރުގައި ޓަކި ޖަހާލިއެވެ. އެވަގުތު ދެބައި އުމުރުގެ އަންހެނެއް ދޮރު ހުޅުވުމަށްފަހު ކީކުރާ ކުއްޖެއްތޯ ޔާންކައިރީ އަހާލިއެވެ. ޔާން އަށް ލިބުނީ ކުއްލި ހައިރާން ކަމެކެވެ. މަންމަ އާއި ބައްޕައާއެކު ބޭރަށް ކިޔަވަން ބަދަލްވުމުގެ ކުރިން ޔާން އުޅުނީ މިގޭގައެވެ. އަދި ފޯނުން މަންމަ މެންނާ ވާހަކަ ދައްކާ ފަހަރަކުވެސް އެހެން ގެއަކަށް ބަދަލުވާ ވާހަކަ ބުނެފައި ނެތުމުން ޔާން އިތުރަށް ހައިރާން ވިއެވެ. އެހެން ކަމުން އިތުރަށް އޮޅުން ފިލުވުމަށްޓަކާ އަންހެންމީހާއާ ވާހަކަ ދައްކާލާނަމޭ ޔާންގެ ހިތަށްއެރިއެވެ.\n“އަޅުގަނޑަށް ކިޔަނީ މުޙައްމަދު ޔާން، ކޮބައިތޯ ކުރިން މިގޭގައި އުޅުން މީހުން؟”\n“އަޅުގަނޑަކަށް ނޭގޭ ކުރިން މިގޭގައި އުޅުނީ ކޮންބައެއް ކަމެއް. މިހާރު އަޅުގަނޑާ އަޅުގަނޑުގެ ދެދަރިންނާ މިގޭގައި އުޅޭތާވެސް މިވަނީ އަހަރެއް.”\nއަންހެންމީހާގެ ވާހަކަތައް އަޑުއިވުމަށްފަހު އިތުރަށް އޮޅުންފިލުވާނެ ވާހަކަ އެއް ނެތުމުން ޝުކުރު އަދާ ކުރުމައްފަހު އެބުރި އައިކޮޅަށް ދިއުމަށްޓަކާ ހިނގައިގަތީމެވެ.\nހިތަކުން ނުފިލާނެ 15\nއާވާ ހަނދާން 14\n‘Me first dho v salhi when next part cant 😘😘😚😍wait love you so much\nHaadha kurey but v reethi when next part\nNice ingey.. Waiting for next part 😃😃\nHaadha kurey dhn ekm ok avahah up kohdhinyma\nBtw stry dhaagoth v reethi\nHaadha kurey but ok then 😊 when next part?\nV reethi..keep going..!


ވިލިމާލޭގައި ކޮވިޑް 19 ޕޭޝަންޓެއް ކޯޑަންކޮށްފައި އެތައް އިރެއްވަންދެން ބޭންދި މައްސަލަ ދަނީ ބަލަމުން – ޑރ. ނަޒްލާ – DhiDaily\nވިލިމާލޭގައި ކޮވިޑް 19 ޕޭޝަންޓެއް ކޯޑަންކޮށްފައި އެތައް އިރެއްވަންދެން ބޭންދި މައްސަލަ ދަނީ ބަލަމުން – ޑރ. ނަޒްލާ\nކޯވިޑް-19އަށް ޕޮޒިޓިވްވި މީހެއް ކޯޑަންކޮށް ބެހެއްޓި މައްސަލަ ބަލަމުން އަންނަކަމަށާއި، ކުރިއަށް އޮތްތަނުގައި އެފަދަ ކަންކަން ތަކުރާރުވިޔަ ނުދިނުމަށް މަސައްކަތްތަކެއް ކުރައްވާނެކަމަށް އެންއީއޯސީގެ ތަރުޖަމާނު ޑރ ނަޒްލާ ރަފީޤު ވިދާޅުވެއްޖެއެވެ.\nޑރ.ނަޒްލާ ރަފީޤް ވިދާޅުވީ، ވިލިމާލެއިން ފެނުނު ބިދޭސީ މީހާއަކީ ކޯވިޑް-19އަށް ޕޮޒިޓިވްވެ ހޯދަމުން އައިސްފައިވާ މީހެއްކަމަށާއި އަދި އޭނާގެ މަޢުލޫމާތު އެޗްޕީއޭއަށް ލިބުމުން އޭނާ ހުރިތަނަށް ކަމާބެހޭ ޞިއްޙީ ފަރާތްތަކުގެ ޓީމެއް ދިއުމުގައި ލަސްތަކެއް ވެފައިވާކަމަށް ޤަބޫލުކުރައްވާކަމަށެވެ.\n”އަޅުގަނޑުމެންވެސް ހަމަ ޤަބޫލުކުރަން އެއީ އެއްވެސް ގޮތެއްގައި އެއްވެސް މީހަކު ދިވެއްސެއްވިޔަސް ބޭރު މީހެއްވިޔަސް ބަލި މީހެއްވިޔަސް ބަލި ނޫން މީހެއްވިޔަސް އެގޮތަށް ޢާންމުކޮށް އެހެން ކޯޑަންކޮށްފަ ބެހެއްޓުމަކީ ވެގެންވާނެ ކަމެއްނޫން. އަޅުގަނޑުމެން މިހާރު މިކަން ވީގޮތް ބަލާފަ ކުރިއަށް އޮތްތަނުގައި މިހެން ނުވާނެގޮތަށް ޑިލޭއެއް މީހަކު ގެންދިއުމުގަ އަޔަސް މީހަކު ވަގުތީގތުންވެސް އައިސޮލޭޓްކޮށްފައި ބެހެއްޓޭނެ ތަންތަންވެސް ހުރިހާތާކު ބެއްހެއްޓުމަށާއި، މިކަމާގުޅޭ ހުރިހާ އިދާރާތަކުންވެސް އަޅުގަނޑުމެންނައެކު އެއްގޮތަކަށް މަސައްކަތްކުރެވޭގޮތަށް އަޅުގަނޑުމެން މިހާރު އަންޑަސްޓޭންޑިންއަކަށް އައިސް މިގޮތަށް ކަންތައްތަށް ވަނީ ނިންމިފައި.“ ޑރ.ނަޒްލާ ވިދާޅުވިއެވެ.\nޑރ. ނަޒްލާ މިހެން ވިދާޅުވެފައި ވަނީ ރޭ އެންއީއޯސީއިން ބޭއްވި ނޫސްވެރިންގެ ބައްދަލުވުމުގައި ކޯވީޑް-19އަށް ޕޮޒިޓިވްވި ބިދޭސީއެއް ވިލިމާލޭގައި ކޯޑަންކޮށްފައިވާ ތަނެއްގައި ގިނަ އިރުތަކެއް ވަންދެން ގޮނޑިއެއްގައި ބައިންދާފައިން އިން މައްސަލައާ ގުޅޭގޮތުން ވާހަކަފުޅު ދައްކަވަމުންނެވެ.\nމިކަމާ ގުޅޭގޮތުން މީސްމީޑިއާގައި ވަނީ އޭނާގެ ފޮޓޯތަކެއް ދައުރުވެ ގިނަ ބައެއްގެ ފާޑުކިޔުންތައް އެޗްޕީއޭއަށް އަމާޒުވެފައެވެ.\nހައި ސްޕީޑް ފެރީ ނިޒާމަކުން ރާއްޖެ ގުޅައިލުމުގެ އެއްބަސްވުމުގައި ސޮއިކުރައްވައިފި


R. Atoll council aai Raees Solih badhdhal kuravvaifi | Fainu Online\nރ. އަތޮޅު ކައުންސިލާއި ރައީސް ޞާލިޙް ބައްދަލު ކުރައްވައިފި\n8 ސެޕްޓެމްބަރު 2021, ބުދަ, 23:38\nރައީސުލްޖުމްހޫރިއްޔާ، އިބްރާހީމް މުޙައްމަދު ޞާލިޙް މާޅޮސްމަޑުލު އުތުރުބުރީ އަތޮޅު ކައުންސިލާއެކު ބޭއްވެވި ބައްދަލުކުރެއްވުމުގައި ރ އަތޮޅު ކައުންސިލާއި ރައްޔިތުންނަށް ބޭނުންވާ މުހިންމުކަންކަން އަތޮޅު ކައުންސިލުން ވަނީ ފާހަގަކުރައްވާފައެވެ.\nމި ބައްދަލުކުރެއްވުމުގައި ރ އަތޮޅު ކައުންސިލުގެ ރައީސްއާއި ނައިބު ރައީސް އަދި އިތުރު މެންބަރަކު ބައިވެރިވެވަޑައިގެންނެވިއެވެ. މި ބައްދަލުވުން ބާއްވާފައިވަނީ ރައީސުލްޖުމްހޫރިއްޔާ މިއަދު ވާދުއަށް ކުރެއްވި ދަތުރުފުޅުގެ ތެރެއިން ރ ވާދޫ ކައުންސިލުގެ އިދާރާގައެވެ.\nމި ބައްދަލުކުރެއްވުމުގައި އަތޮޅު ކައުންސިލުގެ މެންބަރުން ފާހަގަކުރެއްވި ކަންކަމުގެ ތެރޭގައި އުނގޫފާރު ރީޖަނަލް ހޮސްޕިޓަލުގައި ޕީސީއާރު ޓެސްޓް ހެދޭނެގޮތްވުމާއި އަތޮޅުގައި ހުރި ފަޅުރަށްރަށުގެ ތެރެއިން އަތޮޅު ކައުންސިލުގެ ބޭނުންތަކަށް ރަށެއް ހަމަޖައްސައިދިނުމާއި އަދި އަތޮޅަށް ސްޕީޑްފެރީގެ ޚިދުމަތް ބޭނުންވާކަމާއި މޮނިޓަރިންގައި އޮންނަ ރަށްރަށުން ހޮސްޕިޓަލަށް ދަތުރުކުރުމުގައި ފަސޭހަގޮތްތަކެއް ހަމަޖެއްސުމާއި ގުޅޭގޮތުންނާއި އަތޮޅުގެ ރަށްރަށުގައި ކުނި މެނޭޖްކުރުމުގެ މައްސަލަތައް ހިމެނެއެވެ. މީގެ އިތުރުން އުނގޫފާރުގެ ބަނދަރު ބޮޑުކުރުމާ ގުޅޭގޮތުންނާއި އެރަށުގައި އިތުރު މަގުތައް ހެދުމާއި އެރަށުގައި ހަދާފައިވާ އިސްލާމީ މަރުކަޒު ނުހުޅުވި ލަސްވާ މައްސަލައާ އަދި އުނގޫފާރުގެ ތަރައްޤީއަށް މުހިންމު އިތުރު ކަންކަމާބެހޭގޮތުންވެސް މި ބައްދަލުކުރެއްވުމުގައި މަޝްވަރާކުރެއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ކައުންސިލުގެ މެންބަރުން ފާހަގަކުރެއްވި މަޝްރޫއުތަކާ ގުޅޭގޮތުން އެންމެފަހުގެ މަޢޫލޫމާތުތައް ކައުންސިލުގެ މެންބަރުންނާއި ޙިއްޞާކުރެއްވިއެވެ. އަދި ކައުންސިލުގެ މެންބަރުން ފާހަގަކުރެއްވި ކަންކަމުގައި ކަމާގުޅޭ އިދާރާތަކާ މަޝްވަރާކުރައްވައިގެން ޙައްލެއް ހޯއްދަވަން މަސައްކަތްކޮށްދެއްވާނެ ކަމުގައި ވިދާޅުވިއެވެ.\nއިތުރު ލިޔުންތައް ރ. އަތޮޅު ކައުންސިލް


ރާއްޖޭގެ ދީނީ އިލްމުވެރިން ޖަމިއްޔާއެއް އުފެއްދުމަށް ނިންމައިފި\nOctober 05, 2019 15:44:39\nދީނީ އިލްމުވެރިންގެ ޖަމިއްޔާއެއް އުފައްދުމަށް ނިންމައިފިއެވެ.\nމި ނިންމުން ނިންމާފައިވަނީ ދީނަށް ފުރައްސާރަ ކުރުމާއި ދީނުގެ ނަމުގައި ހައްދުފަހަނައެޅުން ހުއްޓުވުމާއި ގުޅޭގޮތުން އިސްލާމިކް މިނިސްޓަރު ޑރ.އަހުމަދު ޒާހިރު އަލީ ރާއްޖޭގެ ބައެއް އިލްމުވެރިންނާއެކު، ބޭއްވި ބައްދަލުވުމުގައެވެ.\nއިސްލާމިކް މިނިސްޓްރީގެ މީޑީޔާ އޮފިޝަލް ވިދާޅުވީ އިސްލާމިކް މިނިސްޓްރީގެ ޖަލްސާ ކުރާ މާލަމުގައި ބޭއްވި މި ބައްދަލުވުމުގައި މިކަން ހައްލު ކުރުމަށް ޤާނޫނީ ގޮތުން ކުރެވެން ހުރި ހުރިހާ ކަމެއް ކުރައްވާނެ ކަމުގެ ޔަޤީންކަން މިނިސްޓަރ އަރުވާފައިވާކަމަށާއި، ދީނީ ކަންކަމުގައި މިނިސްޓްރީއާ ގުޅިގެން މަސައްކަތް ކުރާނެ ދީނީ އިލްމުވެރިންގެ ޖަމިއްޔާއެއް އުފެއްދުމަށް ވެސް މި ބައްދަލުވުމުގައި ނިންމާފައިވާ ކަމަށެވެ.\nމިފަދަ ބައްދަލުވުމެއް ބާއްވާފައިމިވަނީ މޯލްޑިވްސް ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓެއްގަައި އިސްލާމްދީނާ ދެކޮޅު ވާހަކަތަކެއް ހިމަނާފައިވާ މައްސަލައެއް ފެންމަތިވެެފައިވާ ދަނޑިވަޅެއްގައެވެ.\nއެ ރިޕޯޓުގައި އިސްލާމްދީނުގެ އަސާސްތަކާއި ޚިލާފު ވާހަކަތައް ހިމަނާފައިވުމުގެ އިތުރުން ވަނީ ރަސޫލާ މުހައްމަދުއް ސައްލަﷲ އަލައިހި ވަސައްލަމައަށް ނިސްބަތްކޮށް ބޭ އަދަބީ ބަސްތައް ވެސް ބޭނުންކޮށްފައެވެ.\nއެމްޑީއެންގެ އެ ރިޕޯޓާ ގުޅިގެން މީސްމީޑިޔާގައި އެ ޖަމިއްޔާ އަށް ބޮޑެތި ފާޑުކިޔުންތަކެއް އަމާޒުވުމުން، އެ ޖަމިއްޔާއިން ވަނީ އެކަމަށް މައާފަށް އެދި ދީނީ އިލްމުވެރިއެއްގެ އެހީގައި އެ ރިޕޯޓު އިސްލާހުކުރަން ނިންމާފައިވާކަން ހާމަކޮށްފައެވެ.\n77.8 % އުފާވި\n22.2 % ރުޅިއައި\nދިނީ އިލްމުވެރިން ދީނީ ޖަމިއްޔާ\nކޮބާ ސަލަފް އެއީވެސް ތިގޮތަށް އުފެއްދި ސިޔާސީ ބައިގަޑެއް


MP Easa ge adu'ehun cancel kohffi! | Jazeera\tމެންބަރު އީސަގެ އަޑުއެހުން ކެންސަލް! - Jazeera\nމެންބަރު އީސަގެ ޝަރިއަތުގެ އަޑުއެހުން ކެންސަލް ކޮށްފި!\nއަޒްލިފާ އަބްދުﷲ June 21, 2021 218 views0\nރައްޔިތުންގެ މަޖިޅިޙުގެ ކެނދިކުޅުދޫ ދާއިރާގެ މެންބަރު އަހްމަދު އީސަ، އޭނާގެ ކުރީގެ އަންހެނުން އަސްރާ ނަސީމަށް ގެވެށި އަނިޔާކުރި ކަމަށް ބުނާ މައްސަލައިގެ ޝަރީއަތް ފެށުމަށް ތާވަލުކުރި އަޑުއެހުން މިއަދު ކެންސަލް ކޮށްފިއެވެ.\nއީސަގެ އަޑުއެހުން މިއަދު 11:00 އަށް ކްރިމިނަލް ކޯޓުން ތާވަލުކުރިއިރު، އެ ކޯޓުން ބުނެފައިވާ ގޮތުގައި އަޑުއެހުން ކެންސަލްކުރީ މައްސަލަ ބައްލަވާ ގާޒީ ސިއްހީ ސަބަބަކާހުރެ ސަލާމްގައި ހުންނެވުމުންނެވެ.\nއީސައާ ދެކޮޅަށް އޭނާގެ އަންހެނުން އަސްރާ ހުށަހެޅި މައްސަލައިގައި ބުނެފައިވަނީ، އަނިޔާކޮށް، އޭނާގެ އަތުން ދަރިފުޅު ގަދަކަމުން އަތުލައި ގޭގެ ބެލްކަނިން ބޭރަށް ވައްޓާލާނެ ކަމުގެ އިންޒާރު އީސަ ދީފައިވާ ކަމަށާއި، އަދި ތަކުރާރުކޮށް ގެވެށި އަނިޔާވެސް އީސަގެ ފަރާތުން ލިބެމުން އަންނަ ކަމަށެވެ.\nއީސަގެ މައްޗަށް ދައުލަތުން ޕްރޮސިކިއުޓަރ ޖެނެރަލްގެ އޮފީހުން ދައުވާ އުފުލާފައިވަނީ ގާނޫނުލްއުގޫބާތުގެ 120 ވަނަ މާއްދާގެ (ހ) ގެ 1 ވަނަ ނަންބަރާ ޙަވާލާދީ، އެމާއްދާގެ (ށ) ގެ2ވަނަ ނަންބަރުގެ ދަށުންނެވެ. އެއީ އަނިޔާއެއް ދިނުމުގެ ދައުވާ އެވެ.\nމިއާއެކު، މި ދައުވާ ސާބިތުވެއްޖެ ނަމަ އީސައަށް ލިބޭނެ އެންމެ ބޮޑު އަދަބަކީ2މަހާއި، 12 ދުވަހުގެ ޖަލު ހުކުމެކެވެ.\nގެވެށި އަނިޔާގެ މިމައްސަލަ އާއި ގުޅިގެން އީސަ ހައްޔަރު ކުރަން ޕީޖީ އޮފީހުން މީގެ ކުރިން ކޯޓު އަމުރަކަށް ވެސް އެދުނެވެ. ނަމަވެސް ކްރިމިނަލް ކޯޓުން އެ އަމަރު ނެރެދީފައެއް ނުވެއެވެ.\nނަމަވެސް އަސްރާ ފަހުން ވަނީ ދަރިފުޅުގެ ހައްގުގައި ކަމަށް ބުނެ އެ މައްސަލަ ކުރިއަށް ނުގެންދިއުމަށް އެދިފަ އެވެ. ނަމަވެސް ފުލުހުން ބުނެފައިވަނީ އީސަގެ މައްޗަށް ތުހުމަތުކުރެވޭ، ގެވެށި އަނިޔާގެ މައްސަލަ ކުރިއަށް ނުގެންދިއުމަށް އެދުނު ނަމަވެސް، އެ މައްސަލައިގެ ތަހުގީގުކުރިއަށް ގެންދާނެ ކަމަށެވެ.\nމި މައްސަލައާ ގުޅިގެން އީސަ ވަނީ ރައްޔިތުންގެ މަޖިލީހުގެ އިޖުތިމާއީ ކޮމިޓީގެ މުގައްރިރުކަމުން އިސްތިއުފާ ދެއްވާފައެވެ. އެ މައްސަލައާ ގުޅިގެން އީސަ ވަނީ މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ގެ ގައުމީ މަޖިލީހާއި، ޕާޓީގެ އެތެރޭގެ ކޮމެޓީތަކުގެ މުގައްރިރުކަމުންވެސް އެކަހެރިކޮށްފައެވެ.


Hukum thanfeezkoh nimi kureege fandiyaaru Ali Hameed Minivan vejje | Mihaaru\n07 އޮކްޓޯބަރ 2019 - 13:48 12 comments\nއޭރުގެ އުއްތަމަ ފަނޑިޔާރު އަބްދުﷲ ސައީދާއި އަލީ ހަމީދު ހައްޔަރުކޮށް އުފުލާފައިވާ ދައުވާތަކުގެ ތެރެއިން އަލީ ހަމީދުގެ މައްޗަށް، ފަނޑިޔާރުންނަށް ނުފޫޒު ފޯރުވި ކަމަށް ބުނެ، ރަސްމީ ހައިސިއްޔަތުން ކުރަންޖެހޭ ކަމަކަށް ނުފޫޒު ފޯރުވުމާއި ފުލުހުންގެ ތަހުގީގަށް ފޯނު ނުދިން މައްސަލާގައި ކުރި ދައުވާތަކުގައި ތިން އަހަރެއްހާ ދުވަހުގެ ޖަލު ހުކުމެއް އަ އެވެ.\nނަމަވެސް ތަހުގީގަށް ފޯނު ނުދެއްވި މައްސަލައިގައި އޭނާގެ މައްޗަށް ދަށު ކޯޓުން ކޮށްފައިވާ ހުކުމް ހައި ކޯޓުން ވަނީ ބާތިލް ކޮށްފަ އެވެ. އެއީ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމެކެވެ.\nBREAKING: Kureege2fandiyaarunnaai Muhuthaz adhi gaazee Nihan gey bandhah badhalu koffi\nދެ ފަނޑިޔާރުން ގޭ ބަންދަށް ބަދަލު ކުރުން---\nމޯލްޑިވްސް ކަރެކްޝަނަލް ސާވިސްގެ މީޑިއާ އޮފިޝަލް ވިދާޅުވީ އަލީ ހަމީދުގެ ހުކުމުގެ މުއްދަތު މިދިޔަ މަހުގެ މެދުތެރޭގައި ހަމަވެފައިވާ ކަމަށެވެ. އެހެންވެ އަލީ ހަމީދު މިނިވަންކޮށްފައިވާ ކަމަށް ވިދާޅުވި އެވެ.\nއަބްދުﷲ ސައީދާއި އަލީ ހަމީދުގެ މަގާމު ގެއްލުން\nފެބްރުއަރީ 1، 2018: އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ވެސް ހިމެނޭ ގޮތަށް ސުޕްރީމް ކޯޓުގެ ފަސް ފަނޑިޔާރުން ކުއްލި އަމުރެއް ނެރުނު. އެ އަމުރުގައި، ހައްޔަރުކޮށްފައި ތިބި ސިޔާސީ ލީޑަރުންނާއި، މަޖިލިހުގެ މެމްބަރުކަން ގެއްލުނު ކަމަށް، އިލެކްޝަންސް ކޮމިޝަނުން ނިންމި މެމްބަރުންގެ މަގާމު ނުގެއްލޭ ކަމަށް ކަނޑައެޅި\nފެބްރުއަރީ 5، 2018: އެންމެ މަތީ ކޯޓުގެ އަމުރަށް ތަބާއަވުމެއް ނެތި، ރައީސް އަބްދުﷲ ޔާމީން، ރާއްޖޭގައި ކުއްލި ނުރައްކަލުގެ ހާލަތު އިއުލާންކޮށް، އުއްތަމަފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރުކުރި\nމޭ 10، 2018: ފަނޑިޔާރުންނަށް ނުފޫޒު ފޯރުއްވިކަން ސާބިތުވެ، ދެ ބޭފުޅުުން އެއް އަހަރާއި ހަތް މަހަށް ޖަލަށް ލާން ކްރިމިނަލް ކޯޓުން ހުކުމްކުރި\nޖޫން 18، 2018: ދެ ފަނޑިޔާރުންނަށް އިއްވި ހުކުމް ރަނގަޅު ކަމަށް ސުޕްރީމް ކޯޓުން ނިންމި. އެއާ އެކު ފަނޑިޔާރުކަމުގެ މަގާމު ގެއްލުނު. (ސުޕްރީމް ކޯޓަށް މައްސަލަ ދިޔައިރު، ހައި ކޯޓުން އޮތީ އެއް އަހަރާއި ހަތް މަހުގެ ހުކުމް އެއް އަހަރާއި ދެ މަހަށް ދަށްކޮށްފައި.)\nއަބްދުﷲ ސައީދު އަދިވެސް ހުންނެވީ ގޭބަންދުގަ އެވެ. ހުކުމުގެ މުއްދަތު ހަމަވާނީ އަންނަ ޑިސެމްބަރު 19 ވަނަ ދުވަހަށެވެ. އެމަނިކުފާނުގެ ބަންދުގެ މުއްދަތު ދިގުވެގެން އުޅެނީ ދެ ބޭފުޅުންނަށް އިއްވި ހުކުމުގެ އިތުރުން އެހެން ހުކުމެއް އޮތުމުންނެވެ.\nރައީސް އިބްރާހިމް މުހައްމަދު ސޯލިހް ވަނީ އެމަނިކުފާނުގެ ވެރިކަމެއްގައި ދެ ބޭފުޅުން މިނިވަން ކުރައްވަން ވައުދުވެވަޑައިގެންފަ އެވެ. އެ ދެ ބޭފުޅުންނަކީ ސުޕްރީމް ކޯޓުން އަމުރެއް ނެރެ، ސަރުކާރު ވައްޓާލަން އުޅުނު ކަމުގެ ތުހުމަތަށް ހައްޔަރުކުރި މީހުންގެ ތެރެއިން މިހާތަނަށް މިނިވަން ނުވެ ތިބި ދެ ބޭފުޅުންނެވެ.\nއިތުރު ލިޔުންތައް ސުޕްރީމް ކޯޓް ޖުޑީޝަރީ ކުރީގެ ފަނޑިޔާރު އަލީ ހަމީދު ކަރެކްޝަނަލް ސާވިސް ކުރީގެ އުއްތަމަ ފަނޑިޔާރު އަބްދުﷲ ސައީދު


Raees hiyaanaiy therive vadaeh nugannavaane: Nasheed | Mihaaru\nރައީސް ހިޔާނާތްތެރިވެ ވަޑައެއްނުގަންނަވާނެ: ނަޝީދު\n19 މެއި 2020 - 15:57 41 comments\nއެމްޑީޕީގެ ސުޕަމެޖޯރިޓީ އޮތް މަޖިލީހުގެ ރައީސް ނަޝީދާއި އެ ޕާޓީގެ ބައެއް މެމްބަރުން ގެންދަވަނީ ކޮވިޑް-19 އާ ގުޅިގެން ސަރުކާރުން އަމަލު ކުރަމުންދާ ގޮތްތަކަށް ފާޑު ވިދާޅުވަމުންނެވެ. ހާއްސަކޮށް ރަށްރަށުން އެކި ބޭނުންތަކަށް މާލެއައިސް ތިބި މީހުންގެ ތެރެއިން ލޮކްޑައުންގެ ސަބަބުން އެ މީހުންގެ ރަށްތަކަށް އެތައް ސަތޭކަ ބަޔަކަށް ނުދެވިވާ ކަމަށް ވިދާޅުވެ ނަޝީދު ވަނީ ކަންބޮޑުވުން ފާޅުކުރައްވާފަ އެވެ.\nAlhugandah ves kei kureveynee vaki min varakah: Nasheed\nކެތް ކުރެވޭނީ ވަކި ވަރަކަށް ކަމަށް ނަޝީދު ވިދާޅުވުން\nމިއަދުގެ މަޖިލީހުގެ ޖަލްސާގައި ބަހުސް ކުރައްވަމުން މާވަށު ދާއިރާގެ ޕީއެންސީގެ މެމްބަރު މުހައްމަދު ސައީދު ސަރުކާރަށް ފާޑުވިދާޅުވާން ފެއްޓެވުމުން ހުއްޓުވައި ނަޝީދު ވިދާޅުވީ އެމްޑީޕީގެ މެމްބަރުންނަށް ރައީސް އިބްރާހިމް މުހައްމަދު ސޯލިހް، ފައިސާގައި ޖެހިވަޑައިނުގަންނަވާނެ ކަމުގެ ޔަގީންކަން އެބައޮތް ކަމަށެވެ.\nކުރީގެ މަޖިލީހުގައި ތިއްބެވި މެމްބަރުންނަށް އެބޭފުޅުންގެ ޒިންމާ އަދާ ނުކުރެއްވުނީ އޭރު ރައީސަކަށް ހުންނެވި ބޭފުޅާއާ ދޭތެރޭ އެވަރުގެ ޔަގީންކަމެއް ނެތުމުން ކަމަށް ވެދާނެ ކަމަށް ވެސް ނަޝީދު ވިދާޅުވި އެވެ. ނަމަވެސް ވަކި ބޭފުޅެއްގެ ނަމެއް ވިދާޅެއްނުވެ އެވެ.\n"ދެން ކުރީގައި ތިއްބެވި އިއްޒަތްތެރި މެމްބަރުންނަށް ކުރީގެ ރައީސުލްޖުމްހޫރިއްޔާއާ ގުޅޭގޮތުން އެފަދަ ބޮޑު އިތުބާރެއް ނެތުނީމާ ކަމަށް ވެދާނޭ އެ އިއްޒަތްތެރި މެމްބަރުންނަށް އެހާ ޖޯޝާއެކީގައި އޭރު ރައްޔިތުންގެ މަޖިލީހުގެ މަސްއޫލިއްޔަތު އަދާ ކުރަމުން ނުގެންދެވުނީ،" ނަޝީދު ވިދާޅުވި އެވެ.\nނިމިދިޔަ މަޖިލީހުގެ މެޖޯރިޓީ އޮތީ އޭރު ސަރުކާރު ހިންގި ޕީޕީއެމްގަ އެވެ. އެ ސަރުކާރަށް ކޮރަޕްޝަންގެ ބޮޑެތި ތުހުމަތުތަކެއް ކުރެވުނުއިރު އެކަންކަން އޭރު މަޖިލީހުގެ ތެރެއަކުން ނުބެލި އެވެ.\nނަޝީދު އެގޮތަށް ވިދާޅުވުމުން ރައްދު ދެއްވައި ސައީދު ވިދާޅުވީ ރައީސް އަބްދުﷲ ޔާމީން ފައިސާގައި ޖެހިވަޑައިގެންފައި ނުވާކަމުގެ ޔަގީންކަން އެބައޮތް ކަމަށެވެ. މަނީލޯންޑްރިންގެ ކުށް ސާބިތުވެ ފަސް އަހަރަށް ޔާމީން ޖަލަށް ލާފައިވާއިރު އެ ޝަރީއަތަށް ސަރުކާރާއި ޖޭއެސްސީގެ ނުފޫޒު ފޯރުވާފައިވާ ކަމަށް ވެސް ސައީދު ތުހުމަތު ކުރެއްވި އެވެ.\nކޮވިޑް-19 އާ ގުޅިގެން ސަރުކާރުން އަޅަމުންދާ ބައެއް ފިޔަވަޅުތަކާ ގުޅޭގޮތުން ރައްޔިތުންގެ މަޖިލީހުގެ ބައެއް މެމްބަރުން ސަރުކާރަށް ވަރަށް ބޮޑަށް ފާޑު ވިދާޅުވަމުން ގެންދަވާތީ، ސަރުކާރާ ދޭތެރޭ ކެތް ކުރެވޭނީ ވަކި ވަރަކަށް ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު އިއްޔެ ވަނީ ވިދާޅުވެފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ދިވެހި ސަރުކާރު ރައްޔިތުންގެ މަޖިލިސް ކޮރަޕްޝަން ރައީސް އިބްރާހިމް މުހައްމަދު ސޯލިހް މެމްބަރު މުހައްމަދު ސައީދު (މާވަށް)\n"އޭސީސީ އަށް ބަލަން އެނގެނީ ކުދިކުދި މައްސަލަތައް"


STO in ithuru Ambulance thakeh Genesfi - AO News\nއެސްޓީއޯއިން ރާއްޖެއަށް އިތުރު އެމްބިއުލާންސްތަކެއް ގެނެސްފިއެވެ.\nމިއީ ރާއްޖޭގެ ރަށްރަށަށް އެމްބިއުލާންސް ފޯރުކޮށްދިނުމުގެ މަޝްރޫއުގެ ދަށުން އެ ކުންފުނިން ގެނައި އެމްބިއުލާންސްތަކެކެވެ.\nއެ ކުންފުނިން ބުނީ މިއީ މާލެ ގެންނަން ޖެހޭ އެމްބިއުލާންސް ގެ ހަތަރުވަނަ ބެޗު ކަމަށާއި މަސައްކަތް ކުރަނީ ހުރިހާ އެމްބިއުލާންސެއް ވެސް އަވަހަށް، އެމްބިއުލާންސް ބޭނުންޖެހިފައިވާ ރަށްތަކަށް ފޯރުކޮށްދީ، އަތޮޅުތެރޭގެ ސިއްހީ ނިޒާމު އިތުރަށް ހަރުދަނާކުރުމަށް ކަމަށެވެ.\nއެމްބިއުލާންސްގެ ޚިދުމަތް ފުރިހަމައަށް ނުދެވޭ 96 ރަށަކަށް ޒަމާނީ އެމްބިއުލާންސް ފޯރުކޮށްދިނުމުގެ މަސައްކަތުގެ ދަށުން މިހާތަނަށް އެމްބިއުލާންސް ބޭނުންވާ 41 ރަށަކަށް އެމްބިއުލާންސް މިހާރުވަނީ ފޯރުކޮށްދީފައެވެ.\nމިދިޔަ މަހުގެ އަށްވަނަ ދުވަހު 15 އެމްބިއުލާންސެއް އެސްޓީއޯ މެދުވެރިކޮށް ރާއްޖެ ގެނެސްފައިވާއިރު، މިމަހު އެމްބިއުލާންސް ފޮނުވާފައިވަނީ އެ ޚިދުމަތް ފޯރުކޮށްނުދެވި ހުރި ރަށްތަކަށް ޒަމާނީ އެމްބިއުލާންސްތައް މާޗް މަހު ފޮނުވާނެ ކަމަށް ރައީސް ސާލިހް ވަނީ ވިދަލުވެފައެވެ.\nރާއްޖެއަށް އެމްބިއުލާންސް ގެނައުމަށްޓަކައި ހެލްތު މިނިސްޓްރީ އާއި ފިނޭންސް މިނިސްޓްރީން އަދި އެސްޓީއޯ އާ އެކު ފަހުމުނާމާއެއްގައި ސޮއިކުރީ މިދިޔަ އަހަރުގެ ޖުލައި މަހުގެ 10 ވަނަ ދުވަހުއެވެ.\nއެމްބިއުލާންސްގެ ޚިދުމަތަކީ ކޮންމެ ރަށަކަށް ވެސް މުހިންމު ޚިދުމަތަކަށްވާއިރު، ބަލި މީހުން ބަރޯއާއި ގާޑިޔަލުގައި އުފުލާ މަންޒަރުތައް ޢާންމުވެ، ސަރުކާރަށް ވަރަށް ބޮޑެތި ފާޑުކިޔުންތައް އަންނަނީ އަމާޒުވަމުންނެވެ. އަދި އެމްބިއުލާންސްގެ ޚިދުމަތް މެނދުކެނޑިފައި އޮތުމުން ނުވަތަ ނުލިބުމުން ރަށްރަށުން އަންނަނީ ގިނަދަތިތަކާ ކުރިމަތިލަމުންނެވެ.\n(ސްޓޭޓް ޓްރޭޑިންގް އޯގަނައިޒޭޝަން (އެސްޓީއޯއެމްބިއުލާންސް


Goahiyyaa naibu raees impeach kurumun othee kon goheh?\nގޯހިއްޔާ ނައިބު ރައީސް އިންޕީޗް ކުރުމުން އޮތީ ކޮން ގޯހެއް؟\nމިވަގުތު އެންމެނަށް ވެސް ގެޓްވާންޖެހޭ ދެ ކަމެއް އެބައޮތެވެ. އެކަމަކީ ރާއްޖޭގެ ނައިބު ރައީސުންގެ ތާރީހެވެ. އެއީ މާ ތާހިރު ތާރީހެއް ނޫނެވެ. ރައީސް އަމީނާއެކު ރަނގަޅަށް ހިނގަ ހިނގާ އޮތް ސަރުކާރެއް ނައިބު ރައީސް ވެލާނާގޭ އިބްރާހިމް މުހައްމަދު ދީދީ އިންގިލާބު ކޮށްލެވި އެވެ. ނައިބު ރައީސެއް ނޫން ނަމަވެސް ރައީސް އިބްރާހިމް ނާސިރު ބޮޑުވަޒީރަކަށް ހިޔާރު ކުރެއްވި އަހުމަދު ޒަކީ "ދުއްވާލަން" ޖެހުނީ ވެސް އެފަދަ ސަބަބުތަކާ ހުރެ އެވެ. ރައީސް މުހައްމަދު ނަޝީދުގެ ނައިބު ރައީސް، ޑރ. މުހައްމަދު ވަހީދާ ދެބޭފުޅުންގެ މެދުގައި ގުޅުމެއް ނެތެވެ. ރައީސަށް މާ ބޮޑު އެހީތެރި ކަމެއް ނުދެއްވަ އެވެ. ފަހުން އެދިމާވި ގޮތެއް ދިމާވެގެން ރައީސް ވަހީދު ވެރި ކަމަށް ވަޑައިގަތީ އެވެ. އެހެންވީމާ ރާއްޖޭގެ ސެކަންޑް އިން ކޮމާންޑަކީ މާ ކާމިޔާބު މާޒީއެއް އޮތް މަގާމެއް ނޫނެވެ.\nހުރިހާ ވެސް މައްސަލައަކީ ނައިބު ރައީސެއްގެ ގާނޫނީ އެޖެންޑާ ދޫކޮށްލައްވައި އަމިއްލަ އެޖެންޑާއާއެކު ނައިބު ރައީސުންނަށް ކުރިޔަށް ވަޑައިގެންނެވޭ ގޮތްވުމެވެ. ރިޔާސީ ހުވަފެން ދުށުމަކީ މައްސަލައެއް ނޫނެވެ. ޝައުގުވެރިވާ ބޭފުޅުން އެކަން ކުރައްވާނެ އެވެ. އެކަމަކު ބޭފުޅެއްގެ ގާނޫނީ ޒިންމާއަށް "ފައިން އަރާފައި" އެކަން ކުރުމަކީ ސަރުކާރަކަށް، އަދި ރައީސަކަށް ވެސް ތެދުވެރި ނުވުމެވެ. ގާނޫނު އަސާސީގެ ރޫހާ ވެސް ހިލާފުވުމެވެ.\nރައީސް އަބްދުﷲ ޔާމީންގެ ކެބިނެޓްގެ ޔޫތު މިނިސްޓަރު ކަމުން މުހައްމަދު މަލީހު ޖަމާލު ވަކި ކުރުމާއި ގާނޫނު އަސާސީއަށް ބަދަލު ގެނެސް ރައީސް ކަމާއި ނައިބު ރައީސް ކަމަށް ކުރިމަތިލެވޭ އުމުރަކީ 30 އަހަރާއި 65 އަހަރާ ދެމެދު ކަމަށް ނިންމަން ރައްޔިތުންގެ މަޖިލީހަށް އިސްލާހު ހުށަހެޅުމުން މިދުވަސްކޮޅު ވަނީ ކުރިން ވެސް އޮންނަ ވާހަކައެއްގެ އަޑު ގަދަވެފަ އެވެ. ބުނަނީ ނައިބު ރައީސް ޑރ. މުހައްމަދު ޖަމީލު ބޭރުކޮށްލަނީ ކަމަށެވެ.\nގާނޫނު ހަދާ ބާރަށް ލިބޭ ބާރުގެ ދަށުން ރައީސަކު ނުވަތަ ނައިބު ރައީސަކު ވަކި ކުރުމަކީ ކުރެވެން އޮތް ކަމެކެވެ. އެއީ ރައްޔިތުންގެ ބާރަކަށް ވާތީ އެވެ. އަދި އެެކަން ގާނޫނުގައި ހިމަނާފައި އޮތީ ވެސް އަތުވެދާނެ ހާލަތަކަށް ބަލައިގެނެވެ. ރައީސަކު ނުވަތަ ނައިބު ރައީސަކު ބޭރު ކުރެވޭނެ ހާލަތެއް ނާންނެ ކަމަށް ނުވަތަ އެކަން ކުރަންޖެހޭނެ ކަމަށް ބަލައިގެން އެއްވެސް ސިޔާސީ ނިޒާމެއް ވެސް ދުނިޔެވީ އުސޫލެއް ވެސް ނޯންނާނެ އެވެ.\nނަައިބު ރައީސެއް ހުރުމުގެ ބޭނުމަކީ ކޮބައި ހެއްޔެވެ؟ ގާނޫނު އަސާސީގެ 112 ވަނަ މާއްދާގެ އަކުރު (ހ) ގައި ބުނާ ގޮތުގައި ރައީސުލް ޖުމްހޫރިއްޔާގެ ވާޖިބުތަކާއި މަސްއޫލިއްޔަތުތައް އަދާ ކުރުމަށް އެހީތެރިވެ ދިނުމަށް ރައީސުލް ޖުމްހޫރިއްުޔާގެ ނައިބަކު ހުންނަންވާނެ އެވެ. ވަރަށް ސާފެވެ. އަދި ގާނޫނު އަސާސީ 117 ވަނަ މާއްދާގެ އަކުރު (ހ) ވެސް ބަލައިލާށެވެ. އެ އަކުރުގައި ބުނަނީ ރައީސުލް ޖުމްހޫރިއްޔާގެ މަސްއޫލިއްޔަތުތަކާއި ބާރުތަކުގެ ތެރެއިން ރައީސުލް ޖުމްހޫރިއްޔާގެ ނައިބާ ރައީސްލް ޖުމްހޫރިއްޔާ ހަވަލު ކުރާ ކަންކަން ރައީސުލް ޖުމްހޫރިއްޔާގެ ނައިބު ކުރަންވާނެ ކަމަށެވެ.\nއަދި ގާނޫނު އަސާސީގެ 100 ވަނަ މާއްދާގައި ރައީސާއި ނައިބު ރައީސް މަގާމުން ވަކި ކުރެވިދާނެ ގޮތް ވެސް އެބައޮތެވެ. އޭގެ ތެރެއިން ގިނަ ކަންކަމަކީ ވަރަށް ނާދިރު ހާލަތެގައި ނޫނީ ނާންނާނެ ހާލަތްތަކެވެ. އެކަމަކު އެ މާއްދާގެ ތިން ވަނަ ނަމްބަރުގައި "މަސްއޫލިއްޔަތު އަދާ ކުރުމުގައި ނާ ގާބިލުވުން" ހިމަނާފައިވެ އެވެ. މިއީ ޑިބޭޓަކަށް ދެވިދޭނެ އިޝޫއެކެވެ. ލީޑަޝިޕް ނެތުމަކީ ވެސް ނާގާބިލުވުން ކަމަށް ބެލެވިދާނެ އެވެ. ރައީސަށް ދޭންޖެހޭ އެއްވެސް އެހީތެރި ކަމެއް ނުދީ "ސައިލެންޓް"ވެ، ހަމަ އެކަނި ރަސްމިއްޔާތުތައް ފަޅުފިލުވައިދޭ ބޭފުޅެއްގެ ގޮތުގައި ހުންނެވުމަކީ ވެސް ނާގާބިލުވުން ކަމަށް ބަލައިގެން ވާހަކަ ދެއްކިދާނެ އެވެ. އޭން ކޮންމެ ހާލަތުގައި ވެސް އެކަން މާނަ ކުރާނީ އެކަމެއް ބެލެނިވެރި ފަރާތުންނެވެ. އެކަމަކު މިއީ އާންމުންނަށް ޑިބޭޓް ކުރެވިދާނެ އިޝޫއެކެވެ.\nގާނޫނު އަސާސީގައި ނައިބު ރައީސްގެ ހުވާއެއްވެސް އޮވެ އެވެ: "އަހަރެން (ނަން) އިސްލާމް ދީނަށް ހުރުމަތްތެރިކޮށް ހިތުމަށާއި ދިވެހި ރާއްޖޭގެ ޖުމްހޫރިއްޔާގެ ގާނޫނު އަސާސީއާއި ރައްޔިތުންގެ ހައްގުތައް ރައްކާތެރި ކުރުމަށާއި ދިވެހި ގައުމަށް އިހުލާސްތެރިވުމަށާއި ދިވެހި ރާއްޖޭގެ ޖުމްހޫރިއްޔާގެ ގާނޫނު އަސާސީ އާއި ގާނޫނާއި އެއްގޮތްވާ ގޮތުގެ މަތީން ރައީސުލް ޖުމްހޫރިއްޔާގެ ނައިބުގެ މަސްއޫލިއްޔަތުތައް ތެދުވެރިކަމާއި އަމާނާތްތެރި ކަމާއެކު އަދާ ކުރުން މަތީ ދެމި ހުރުމަށް މާތް ﷲ ގަންދީ ހުވާ ކުރުމަވެ."\nމި ހުރިހާ ކަމެއް އޮވެފައިމެ، ރައީސް ޔާމީން މިހާރުގެ ނައިބު ރައީސް ޑރ. މުހައްމަދު ޖަމީލް އަހުމަދު "ދުއްވާލަން" މަސައްކަތް ކުރާ ކަމަށް ދެކެވޭ ވާކަތަކާ ގުޅުވާލާއިރު ނައިބު ރައީސް އޭނާގެ މަސްއޫލިއްޔަތުތައް ފުރިހަމައަށް އަދާ ކުރޭތޯ ފުރަތަމަ ސުވާލު ކުރަމާ ހިނގާށެވެ.\nދުސްތޫރީ މައްސަލައަކަށްވާތީ މި ކަމުގައި ބަލަން ޖެހޭނީ އެ ސުވާލަށް ލިބޭ ޖާވާބުތަކުން ތިލަފަތް ބަރުވާ ކޮޅެކެވެ. މަސްއޫލިއްޔަތު އަދާ ނުކުރެވޭ ކޮޅަކަށް ބުރަވަންޏާ ނައިބު ރައީސަކު މަގާމުން އިމްޕީޗް ކުރުމަކީ މައްސަލަ އެއް ނޫނެވެ. އެހާލަތުގައި އިމްޕީޗް ނުކުރާނަމަ އެއީ މާ ބޮޑު މައްސަލައެކެވެ.\nނައިބު ރައީސް ޖަމީލަކީ އެމަނިފާނުގެ ތޮބީއަތުގައި ވެސް ވަރަށް ހަރަކާތްތެރި ބޭފުޅެކެވެ. ޖޯޝްހުރި އަޑުހަރު ބޭފުޅެކެވެ. އިލްމީ ބޭފުޅެކެވެ. ރައީސުލް ޖުމްހޫރިއްޔާއަކަށް އެހީތެރިވެދެއްވަން ވަރަށް އެކަށީގެންވާ ބޭފުޅެކެވެ. އެކަމަކު އެ މަސްއޫލިއްޔަތާ ޒިންމާ އަދާ ކުރައްވާތޯ މިއީ ވިސްނައިލަން އެންމެ ރަނގަޅު ކަމެކެވެ.\nޖަމީލްގެ ޖޯޝާއި އޭނާގެ ހަރު އަޑު ވަރަށް ސަމާސާކޮށް ސިފަ ކުރައްވާ ޖަލްސާއެއްގައި ރައީސް މައުމޫން މިހެން ވިދާޅުވެ އެވެ:\n"ދެންމެ މިތަނުގައި ވާހަކަފުޅު އެ ދެއްވި ބޭފުފުޅުން [ހޯރަފުށީ ސަލީމް، މުހައްމަދު އިކްރާމް އަބްދުއް ލަތީފު، ޑރ. އަހުމަދު ޝަހީދު، ޑރ. މުހައްމަދު ޖަމީލް އަހުމަދު] އެ ވާހަކަ ދެއްކެވި ހާ މަޑުމަޑުން، ވަކިން ހާއްސަކޮށް ޑރ. ޖަމީލް އެ ވާހަކަފުޅު ދެއްކެވިހާ އަޑު މަޑުކޮށް، އެހާ މަޑުމައިތިރިކޮށް އަޅުގަނޑަށް ވާހަކަ ނުދެއްކިދާނެތީ ތިޔަބޭފުޅުންގެ އަރިހުން ދީލަތި މާފަކަށް އެދެމެވެ،"\nރައީސް ޔާމީނާއެކު ޑރ. ޖަމީލް ވަޑައިގެންނެވީ އެ "މަޑުމައިތިިރި" އަޑުން ވާހަކަފުޅު ދައްކަވައިގެނެވެ. ވެރި ކަމަށް ވަޑައިގަތުމަށްފަހު ރައީސް ޔާމީންގެ އެޑްމިނިސްޓްރޭޝަން ޕޮޒިޝަން ކުރައްވާފައި ވަނީ ކެބިނެޓްގެ ދެ ކައުންސިލެއް ހިމެނޭ ގޮތަށެވެ. އެމަނިކުފާނުގެ މިޒާޖުފުޅު ހުންނަ ގޮތުން އެމަނިކުފާނަށް ވުރެ ކުރީގައި ނައިބު ރައީސް ބަހައްޓަވައިގެނެވެ. އެ ގޮތުން ސަރުކާރެއްގެ އެންމެ މުހިންމު އެއްބައި ސޯޝަލް ކައުންސިލްގެ އިހްތިސޯސްތެރެއަަށް ލައި އެ ކައުންސިލްގެ ޗެއާ ކުރައްވާ ބޭފުޅަކީ ނައިބު ރައީސް ކަމަށް ހަމަޖެއްސެވި އެވެ.\nރާއްޖޭގެ އެންމެ މައްސަލަ ބޮޑު ސިއްހީ ދާއިރާ ތަރައްގީކޮށް ހަރަދުނާ ކުރުމުގެ ޒިންމާ އޮތީ ނައިބު ރައީސްގެ އިސްތަށިފުޅުގަ އެވެ. ރާއްޖޭގެ އިޖުތިމާއީ ފޭރާން އަލުން ވިޔެ ދިނުމުގެ ޒިންމާ އޮތީ އެމަނިކުފާނަށެވެ. މިހެންހުރި ބައިވަރު ކަންތައްތައް އެބަހުއްޓެވެ. އެއީ މުޅިން ވެސް ސޯޝަލް ކައުންސިލްގެ ތެރެއިން ދާން ޖެހޭ ކަންކަމެވެ. ހަގީގަތުގައި އެއީ ސަރުކާރު ހިނގުމަށް ވަރަށް އިފެކްޓިވް ގޮތެކެވެ. ސަބަބަކީ ކެބިނެޓްގެ ދަށު ކައުންސިލަކު މަސައްކަތަށް ނުކުތުމުން ޒާތުގައި ނަތީޖާ ނެރުމުގެ ވާދަވެރިކަން އުފެދޭނެތީ އެވެ. ދެ ކައުންސިލްގެ މަސައްކަތް ފުރަތަމަ ފެނުނީ ވެސް އެގޮތަށެވެ. ނަމަވެސް ފަހުން ސޯޝަލް ކައުންސިލްގެ ބުރަކި ޖެހުމުން އިކްނޮމިކް ކައުންސިލް ވެސް އޮތީ "މުސަޅަ" ކަށް ވެގެނެވެ.\nސޯޝަލް ކައުންސިލް ފޭލްވީ އޭ ބުނެވެން އެބައޮތެވެ. މިސާލަކަށް އިދިކޮޅު ފަރާތްތަކުން ސަރުކާރުން "އަނިޔާވެރިވާ" ކަމަށް ބުނެ ފަށާފައިވާ ހަކަރާކާތްތަކަށް ބަލާއިރު އެކަން ކަމުގައި މާ ބޮޑު ސަބްސްޓޭންސް އެއް ނެތެވެ. ނައިބު ރައީސަކީ "އަނިޔާ" ޑިފައިން ކޮށްދެއްވިދާނެ އަދި އިދިކޮޅު އަޑު ތަކުގައި ގާނޫނީ ގްރައުންޑެއް ނެތް ކަން އިލްމީ ބަހުސެއްގައި ސާބިތުކޮށްދެވިދާނެ ބޭފުޅެކެވެ. އެޑްމިނިސްޓްރޭޝަންގެ ތެރެއިން އެކަން ކުރައްވަން ހުންނެވި ކޮމާންޑަރަކީ އެއީ އެވެ. އެކަމަކު މިހާތަނަށް 27 ފެބުރުއަރީ މުޒާހަރާ ކުޑަތަންވެފައި ވަނިކޮށް ފެން ގޮތަކަށް ބަސްފުޅެއް ވިދާޅުވުން ފިޔަވައި ރައީސަށް ސަރުކާރަށް އެހީތެރިވެ ދެއްވުމަށް ހަގީގަތެއް ހާމަކޮށް ދެއްވަން ކުރެއްވެވި ކަމެއް އެޅުއްވެވި ފިޔަވަޅެއް ނުފެނެ އެވެ.\n"އިދިކޮޅު ފަރާތްތަކުން ސަރުކާރަށް ހަމަލާދޭ އިރު ނައިބު ރައީސް އެއްވެސް ކަމެއް ނުކުރައްވާ މަޑުން ހުންނަވަނީ. ސަރުކާރުގެ ދިފާއުގައި އެއްވެސް ކަމެއް ނުކުރޭ، ލޮނު މަޑު ނައިބު ރައީސްއެއް ގޮތުގައި މި ފެންނަނީ، އެހެންވީމާ ނައިބު ރައީސްގެ މަސައްކަތުގެ ގާބިލު ކަމާއި ޝައުގުވެރި ކަމާމެދު ސުވާލު އުފެދޭ. ނައިބު ރައީސް އިމްޕީޗް ކުރުމަކީ، ރައީސް އިމްޕީޗް ކުރުމަކީ މަޖިލީހުގެ ކަމެއް. އެއީ އެހެން ވާހަކައެއް. އެކަމަކު ނައިބު ރައީސް އޭނާގެ ޒިންމާ އަދާ ކުރައްވާތޯ މިއީ ސުވާލެއް ނޫންތޯ؟" ސަރުކާރުގެ އޮފިޝަލަކު ވިދާޅުވި އެވެ.\nސިޔާސީ ވާހަކައި އަޑުތަކަށް ބަލާއިރު އާންމުންނާ ހަމައަށް ފޭދިގެން އަންނަ އަޑުތަކުގެ ތެރޭގައި ރައީސާ ގުޅިވަޑައިގެން ނައިބު ރައީސް މަސައްކަތް ކުރައްވަން ނޫޅުއްވާ ވާހަކަ އޮވެ އެވެ. އެކުގައި މަސައްކަތް ކުރައްވަން ބައެއް ފަހަރު އިންކާރުކުރައްވާ ކަމަށް އެތެރޭގެ ބައެއް މުވައްޒަފުން ނުކުމެ ކިޔައިދެ އެވެ. އެއީ ކިހާވަރެއްގެ ހަގީގަތެއް ކަމެއް ނޭނގެ އެވެ.\nސަރުކާރުގެ ސޯޝަލް ކައުންސިލަކީ ރައީސް ޔާމީންގެ ސަރުކާރުގެ މައި އެއް މެޝިނެވެ. އިކޮނޮމިކް ކައުންސިލުން ނަތީޖާތަކެއް ނެރުނު އިރު ސޯޝަލް ކައުންސިލް ޑެލިވާ ކުރި ކަމެއް ވަރަށް މަދެވެ. ޖުމްލަ ގޮތެއްގައި ބުނާނަމަ ސޯޝަލް ކައުންސިލަކީ ގާތްގަނޑަކަށް "ޕެރައިލައިޒް" ކައުންސިިލެކެވެ. އެ ކައުންސިލް ބައްދަލުވުންތައް ބާއްވާ ހަދާކަން ނޭނގޭ އިރު ގައިމު، ނޫސްވެރިންނާ ބައްދަލެއް ނުކުރެ އެވެ.\nއިދިކޮޅު ފަރާތްތަކުން ވެސް އަދި ބައިނަލް އަގުވާމީ ދުނިޔެއިން ވެސް ރާއްޖެއިން އެންމެ ފާޑު ކިޔާ ދިމާއަކީ ޖުޑިޝަރީ އެވެ. ޖުޑިޝަރީގައި އިސްލާހު ކުރަންޖެހޭ ކަންކަން އެބަހުއްޓެވެ. އެއީ ސަރުކާރުން ވެސް ގަބޫލު ކުރާ ކަމެކެވެ.\nނައިބު ރައީސް ޖަމީލަކީ ރާއްޖޭގެ ޖަސްޓިސް މިނިސްޓަރުކަން ކުރެއްވި ބޭފުޅެކެވެ. ގާޒީކަން ކުރެއްވި ބޭފުޅެކެވެ. ޝަރުއީ ދާއިރާގެ އިލްމުވެރި އެކެވެ. އިނގިރޭސި ބަހާއި އަރަބި ބަހުން ޝަރުއީ ދާއިރާގެ ދެވައްތަރު އިލްމު ލިބި ވަޑައިގެންފައިވާ "ދެ ކަނޑު އެއްކޮށްލައިގެން" (އިނގިރޭސީ ބަހާއި އަރަބި ބަހަށް މޮޅުވުން) ހުންނެވި އިލްމުވެރިއެކެވެ. އެހެން ނަމަވެސް ޖުޑިޝަރީގެ އިސްލާހަށް ވެސް، އަދި ޖުޑީޝަރީއާ ބެހޭ ގޮތުން ދެކެވޭ ތާކުން ތާކު ނުޖެހޭ ވާހަކަތަކުގެ ދިފާއުގައި ވެސް އެއްވެސް ކަމެއް ކުރައްވާ ތަނެއް ނުފެނެ އެވެ. އެ "މަޑުމައިތިރި" އަޑުން ބަސްފުޅެއް ވެސް ވިދާޅެއް ނުވެއެވެ.\nއާންމުނަށް އެހާ ބޮޑަށް ނޭނގި އޮތް ނަމަވެސް ޖުޑިޝަރީ އިސްލާހުކޮށް ގެންނަން ޖެހޭ ބަދަލުތައް ކޯޑިނޭޓް ކުރަން ރައީސް ޔާމީން ހަވާލު ކުރައްވާފައި ވަނީ ވެސް ނައިބު ރައީސާ އެވެ. އެހެން ނަމަވެސް އެއިން ކަމެއް ވެސް ނުކުރައްވަ އެވެ. ޖުމްލަކޮށް ބަލާއިރު ނައިބު ރައީސް ކަމަށް ވަޑައިގަތުމުގެ ކުރިން ދެއްކި ވާހަކަފުޅު ތަކާއި އަޅާ ބަލާއިރު މަސައްކަތުގެ ގޮތުން ނައީބު ރައީސަށް ދެވޭވެރު މާކުހެއް ނެތެވެ.\nމިހެން ހުރި ވަރަށް ގިނަ ކަން ކަމަކީ ނައިބު ރައީސް ޖަމީލުގެ "މަސްއޫލިއްޔަތު އަދާ ކުރުމުގައި ނާ ގާބިލުވުން" ކަމަށް ބާލާނެ މީހުން ތިބޭނެ އެވެ. މި ސުވާލު އުފެއްދާނެ ޖާގަވެސް ލިބެ އެވެ.\nވީމާ މަޖިލީހަށް ވަދެގެން އުޅޭ "30 -65" ގެ މާނަ އެހެން އަތަކަށް ފުރޮޅައިލުމުގެ ބޭނުމެއް ނެތެވެ. މީގެ މާނައަކީ "30-65" ދިރާސާ ކުރުމުން އޭގެ އަޑީގައި އެހެން ކަމެއް ނެތުމެއް ނޫނެވެ. އަދި ރައީސް ޔާމީން އަޅުއްވާ ފިޔަވަޅުތަކުގެ ސަބަބުން، އަދި އެމަނިކުފާނުގެ ޕާޓީއަށް މެޖޯރޮޓީ އޮތް މަޖިލީހުން ނިންމާ ނިންމުމެއްގެ ސަބަބުން އެމަނިކުފާނަށް ރަނގަޅުތަކެއް ވުމެއް ވެސް ނޫނެވެ. "ފޯސް" ހުރި "އިނެމީސް" އުފެއްދުމަކީ ސިޔާސީ ގޮތުން ޗެލެންޖާ ކުރިމަތިވާނެ ކަމެއްކަން ރައީސް ޔާމީނަށް ވެސް ގެޓްވާން ޖެހޭނެ އެވެ.\nދުވަސްކޮޅެއް ކުރިން ރައީސް އޮފީހުގެ ސްޕޯކްސް ޕާސަން އިބްރާހިމް މުއާޒު އަލީ ވިދާޅުވެފައިވާ ގޮތުގައި ރައީސް ޔާމީނާއި ނައިބު ރައީސް ޑރ. ޖަމީލާ ދެމެދު އެއްވެސް މައްސަލައެއް ޖެހިވަޑައިގެން ނޫޅުއްވަ އެވެ. ނައިބު ރައީސް ބަރާބަރަށް އޮފީހަށް ވަޑައިގަންނަވަ އެވެ. އެމަނިކުފާނާ ކެބިނެޓުގެ އެއްވެސް ވަޒީރަކާ ދެމެދު އެއްވެސް މައްސަލައެއް ނެތެވެ.\nއެއީ ތެދެކެވެ. ނައިބު ރައީސް އޮފީހަށް ވަޑައިގަންނަވަ އެވެ. ރައީސްގެ ދަތުރުފުޅުތަކުގައި ވަޑައިގަންނަވާއިރު އަލްވަދާއު ވިދާޅުވާން ވަޑައިގަންނަވަ އެވެ. އެނބުރި ވަޑައިގަތުމުން އިސްތިގުބާލަށް ވެސް ވަޑައިގަންނަވަ އެވެ. ދެ ބޭފުޅުން ކުރެ އެއްވެސް ބޭފުޅަކު މިއުޅެނީ މައްސަލަ ޖެހިގެނޭ ވިދާޅުވެ "ޑިކްލެއާ" އެއްވެސް ނުކުރައްވަ އެވެ. އެހެން ނަމަވެސް މިވަގުތު ރާއްޖޭގެ ސިޔާސީ މަސްރަހު އޮތް ގޮތާއި އެކަން ކަމާ ގުޅިގެން ސަރުކާރުން އަދާ ކުރަން ޖެހިފައިވާ މުހިންމު ދައުރުގެ ތެރޭގައި އެންމެ ބޮޑު ރޯލެއް އަދާ ކުރެއްވިދާނެ ބޭފުޅަކީ ނައިބު ރައީސް ކަމަށް ވާއިރު އެމަނިކުފާނުގެ އެ ދައުރު އަދާ ނުކުރައްވާނަމަ ކީއްކުރާ ނައިބު ރައީސެއް ހެއްޔެވެ؟ އެކަން ގޯހިއްޔާ ނައިބު ރައީސަކު އިމްޕީޗް ކުރުމުގައި އޮތީ ކޮން ގޯހެއް ހެޔެވެ؟\nރިލީފް ހުސްވެއްޖެ؛ އިތުރު ގޮތެއް ހޯދައިދީ!\nމަޖިލީހު ނަމްބަރުތައް، އާ ދައުރު އުއްމީދު ބޮޑު\nގްރީން ޒޯނަށް ވަނުމަށް އަދި ހިތްވަރުލާންޖެހޭ


SunOnline: COLUMN: Adhuge siyaasee veshi islaahu kurun\nއަބްދުﷲ އަޙްމަދު 30 Nov 2021, 09:18\nއޭޕްރީލް 5، 2021: ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމިޓީގެ އިންތިހާބުގެ ކެމްޕެއިން -- ސަން ފޮޓޯ/ ފަޔާޒު މޫސާ\nދިވެހިރާއްޖެއަށް 2008 ވަނަ އަހަރު ތަޢާރުފުވި ގިނަ ސިޔާސީ ޕާޓީ އެކުލެވޭ ޑިމޮކްރަސީ އެއް ގެނެވެފިވަނީ ޚުދު މުޚްތާރު (އިސްތިބުދާދީ) ދިގު ވެރިކަމެއްގެ ނިމުން ގެނެސް ވެރިކަމުގެ ނިޒާމް އިޞްލާޙް ކުރުމުގެ މަޤްޞަދުގައެވެ. ނަމަވެސް މިދެންނެވި ޑިމޮކްރަސީގެ ތެރެއިން މިއަދާއި ހަމައަށް ފެނި އަދި ހާމަވެގެންދަނީ މުނާފިޤުކަމާއި، ޚިނާޔަތްތެރިކަމާއި، ކޮރަޕްޝަނާއި ފަސާދައާއި، މުޙާބާތު (ނިޕޮޓިޒަމް) އާއި، ތަޢައްޞުބާއި، މީހުން މެރުމުގެ ތަފާތު މައްސަލަތަކާއި، ދައުލަތުގެ މުއައްސަސާތައް ނަހަމަ ގޮތުގައި ބޭނުންކުރުމާއި، ބާރުތައް އެއްކުރުމުގެ ޘަޤާފަތަކާއި ސުލޫކެވެ.\nއަޅުގަނޑަކީ ސިޔާސީ ޢިލްމުވެރިއެއް ނޫނެވެ. ނަމަވެސް ފާއިތުވި 22 ވަރަކަށް އަހަރު ދައުލަތަށް ޚިދުމަތް ކުރި މީހެއްގެ ހައިސިއްޔަތުންނާއި، އިންޓަނޭޝަނަލް އިސްލާމިކް ތޯޓް އެންޑް ސިވިލައިޒޭޝަން ދާއިރާގެ ޕީއެޗްޑީ ދަރިވަރެއްގެ ހައިސިއްޔަތުން އަދި ދީނީ ގޮތުންނާއި އަޚްލާޤީ ގޮތުން އިސްލާމީ އުއްމަތުގައި އަދި ޚާއްޞަކޮށް ދިވެހި މުޖްތަމަޢުގައި ހިނގާ ކަންކަމަށް ބަަލައި ބަސް ބުނަންޖެހޭ ކަމަށް ޤަބޫލުކުރެވޭތީ މި މައުޟޫޢަށް ލިޔުނީއެވެ.\nމިމައުޟޫޢަށް ވާހަކަ ދެއްކުމުގެ ކުރިން ސިޔާސަތާއި، ދީނަކީ ކޮބައިކަމާއި، މި ދެ އެއްޗަކީ ވަކި ކުރެވިދާނެ ދެ އެއްޗެއްތޯ ބަލައިލުން މުހިއްމެވެ. މިގޮތުން ދީނަކީ؛ މީސްތަކުން ދުނިޔެއާއި އާޚިރަތުގެ ބާއްޖަވެރިކަމަށްޓަކައި މީހުން އުޅުމަށް ﷲ ޝަރުޢު ކުރައްވާފައިވާ އެންމެހައި ކަންތަކެވެ. މިސިފައަކީ އެހެން ދީން ތަކުގައި ނެތް ސިފައެއް ކަމުން ދީނެއްގައި ނިމުމުގެ ސިއްކަ ޖެހި އިސްލާމް ދީން ވަނީ، ޢާލަމް ތަކުގެ އެންމެ ފަހުގެ ދީން ކަމުގައި ކަނޑައެޅިފައެވެ. މިގޮތުން އިންސާނާ އޭނާ ހެއްދެވި ﷲ އާއި، ފަރުދުންނާއި، ޢާއިލާއާއި، މުޖްތަމަޢުއާއި، ދޭދޭ ޤައުމުތަކާއި ދޭތެރޭގައި އޮންނަން ޖެހޭ އެންމެހައި ގުޅުމެއްވެސް ވަނީ ކަނޑައެޅި އިިންތިޒާމް ކުރެވިފައެވެ. އެހެންކަމުން ދީނުގައި ވަނީ ސިޔާސަތާއި، އިޤްތިޞާދާއި، އިޖްތިމާޢުއާއި، އަޚްލާޤާއި، ޘަޤާފަތާއި އަދި މިނޫނަސް އިންސާނުންނަށް ބޭނުންވާ ހުރިހާކަމެއް ޝާމިލްވެފައެވެ. ޢިލްމުވެރިން "ސިޔާސަތު" މާނަ ކުރައްވާ ގޮތުގައި އެއީ؛ ރައްޔިތުންގެ ކަންކަން ބެލެހެއްޓުންތެރި ކަމާއި އިދާރީ ހިންގުމުގެ ފަންނުވެރި ކަމެވެ. މިކަން ކުރަނީ ވެރިފަރާތުން ތަފާތު އިދާރާތަކުގެ އެހީގައެވެ. އެހެންކަމުން އިސްލާމް ދީނާއި، ސިޔާސަތަކީ ވަކި ނުކުރެވޭނެ ދެ އެއްޗެކެވެ. އިންސާނާގެ ޙަޔާތުގައި ކުރެވޭ އެންމެހައި ކަންތައްތަކަކީވެސް ﷲ އެންގެވި މަގުން ކުރާނަމަ، އަޅުކަމަކަށްވާ ހިނދު، މިމޭރުމުން ކޮންމެ މުސްލިމަކީ ސިޔާސީ މީހެކެވެ. ﷲ ވަޙީ ކުރައްވާފައި ވެއެވެ. ) وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ( މާނައީ: "ތިމަންރަސްކަލާނގެއަށް އަޅުކަންކުރުމަށް މެނުވީ، ތިމަންރަސްކަލާނގެ ޖިންނީންނާއި، އިންސީން ނަހައްދަވަމެވެ." (އައްޒާރިޔާތު: 56)\nއަޅުގަނޑުމެންނަށް ނަމޫނާއެއްކަމުގައި ފޮނުއްވި ރަސޫލާ ﷺ ހުރިހާ މައިދާނެއްގައިވެސް އުޅުއްވިއެވެ. މިގޮތުން އިސްލާމީ ދައުލަތެއްގައި ބިންގާ މަދީނާގައި އެޅުއްވިއެވެ. އެދައުލަތުގައި ސިޔާސީ ގޮތުންނާއި، އިޤްތިޞާދީ ގޮތުންނާއި، އިޖްތިމާޢީ ގޮތުންނާއި، އަޚްލާޤީ ގޮތުންނާއި، ޘަޤާފީ ގޮތުންނާއި، ދިފާޢީ ގޮތުންނާއި، ދުސްތޫރީ ގޮތުން އުޞޫލުތައް ކަނޑައަޅުއްވާ ޤާއިމްކޮށް ތަންފީޒް ކުރެއްވިއެވެ. ސިޔާސަތަކީ މިނޫން ކޮން އެއްޗެއްތޯއެވެ؟ ﷲ ވަޙީ ކުރައްވާފައިވެއެވެ. (وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا ۚ وَاتَّقُوا اللَّهَ ۖ إِنَّ اللَّهَ شَدِيدُ الْعِقَابِ) މާނައީ: " އަދި رسول އާ ތިޔަބައިމީހުންނަށް ގެނެސްދެއްވި ކޮންމެ އެއްޗެއްގައި، ފަހެ، ތިޔަބައިމީހުން ހިފާށެވެ! އަދި އެކަލޭގެފާނު ތިޔަބައިމީހުންނަށް ނަހީކުރެއްވި ކޮންމެ ކަމަކުން، ފަހެ، ތިޔަބައިމީހުން ދުރުވެގަންނާށެވެ! އަދި ތިޔަބައިމީހުން اللَّه އަށް تقوى ވެރިވާށެވެ! ހަމަކަށަވަރުން، اللَّه އީ، عقوبات ގަދަފަދަވެގެންވާ ރަސްކަލާނގެއެވެ." (އަލްޙަޝްރު:7)\nސުވާލަކީ؛ އިސްލާމީ ދައުލަތެއްގައި ވެރިކަން ކުރުމުގެ ނިޒާމް ފަސާދަވެ، މީސްތަކުންގެ ކަންތައްތައް ހައްދުން ނެއްޓި މިހާ ދަށު ދަރަޖައަށް ގޮސްފައިވަނީ ކީއްވެތޯއެވެ؟ ޢިލްމުވެރިން ބަޔާން ކުރައްވާ ގޮތުގައި މިކަމުގެ އެންމެ ބޮޑު އެއްސަބަބަކީ ޢަދުލު އިންސާފު ޤާއިމް ކުރުމާއި ކަންކަން ތަންފީޒުކުރުން، ފައިސާއާއި މަޤާމާއި ޖާހުގެ ސަބަބުން ހުއްޓިގެން ދިއުމެވެ. ރިވާޔަތެއްގައި އައިސްފައި ވެއެވެ. "ބޮޑު ދޮރުން ލާފައި ރިޝްވަތު ވަދެއްޖެނަމަ، އާނގައިން ލާފައި އަމާންކަން ނުކުމެގެން ހިނގައިދާނެއެވެ." މިކަމުގެ މިސާލެއްގެ ގޮތުން އިބްނު ތައިމިޔާ ވިދާޅުވިއެވެ. ''ފާސިދުވެފައިވާ އަޢުރާބީން ބައެއްމީހުންގެ މައްސަލާގައި ހިފެވިއްޖެނަމަ، އެމީހުން އަމުރުވެރިޔާގެ ގާތަށް އަންނަނީ ވެދުމަށް އަރުވާނެ އަހަކަށް އަރައިގެން ނުވަތަ އެނޫންވެސް އެއްޗެއް ހިފައިގެންނެވެ.'' މިކަން މިހެން ވުމުގެ ނަތީޖާއަކަށް ވާނީ، ވެރިކަމުގެ ޙުރުމަތް ކެނޑި، ރައްޔިތުން ފަސާދަވެ، ކުށްވެރިން ފައިސާ މެދުވެރިކޮށް ސަލާމަތް ވުމެވެ. އަދި ކުށްވެރިން ކުށްކުރުމަށް ހިތްވަރު ލިބުމެވެ. ރަސޫލާ ﷺ ޙަދީޘް ކުރެއްވިއެވެ. "އެމީހެއްގެ ޝަފާޢަތުގެ ސަބަބުން ﷲ ގެ ޙައްދު ތަކުގެ ތެރެއިން ޙައްދެއް ޤާއިމް ވުމަށް ހުރަސް އެޅިމީހާ ފަހެ، ހަމަކަށަވަރުން ﷲ ގެ އަމުރުފުޅު ހިންގެވުމުގައި އެކަލާނގެއާއި ދެކޮޅުވެރި ވެއްޖެއެވެ."\nޢިއްޒަތާއި ޖާހާއި މުދަލުގެ ސަބަބުން ކުށްވެރިން ޝަރުޢީ އިމުން ބޭރުވެ ނުބައި ޢަމަލުތައް ހިންގާ މީހުންނަށް ޙިމާޔަތް ލިބި މަޤާމުތަކަށް އިސްކުރެވިގެން ދިއުމަކީ، ބޮޑުވެގެންވާ ފަސާދައެކެވެ. ފަހެ، އެގޮތުން އެވެރިއަކު އެޙިމާޔަތް ދެނީ ﷲ އާއި، އެކަލާނގެ ރަސޫލާއާއި ދެކޮޅަށެވެ. ޢުމަރުގެ ފާނު ވިދާޅުވިއެވެ. "މުސްލިމުންގެ އަމުރުވެރިކަމެއް ޙަވާލުވެފައިވާ މީހަކު، މީހަކު އިސްކުރީ އެމީހަކާއި އޭނާއާއި ދެމެދުގައިވާ މަވައްދަތުގެ ނުވަތަ ގާތްތިމާގެ ކަމުގެ ސަބަބުން ކަމަށް ވެއްޖެނަމަ، ފަހެ ހަމަކަށަވަރުން އޭނާ، ﷲ އަށާއި، އެކަލާނގެ ރަސޫރާ އަށާއި، މުސްލިމުންނަށް ޚިޔާނަތްތެރި ވެއްޖެއެވެ."\nމިދެންނެވި ފަސާދައާއި ޚިޔާނާތާއި، ނާއިންސާފު ފާޅުވެފައިވާއިރު، މިކަންތައްތައް ފެނި ދެކޮޅުހެދުމުގެ ބަދަލުގައި މީސްތަކުންވަނީ މާއްދީ ކުރިއެރުމާއި އަމިއްލަ މަންފާ އާއި މަޞްލަޙަތުގައި ޖެހި އެކަންކަން ޒީނަތަކަށް ހަދާފައެވެ. ފާޅުގައި ދައުލަތުން އިންތިޒާމުވެ ވެރިންނާއި ރައްޔިތުން ހިންގާ ބޮޑެތި ޖަރީމާތައް މިބައިމީހުންނަށް ބޮޑުކަމަކަށް ނުވެއެވެ. ބަޔަކު މިފަދަ ވާހަކަތައް ދައްކާ ނަމަވެސް ދައްކަނީ ކޮންމެވެސް ސިޔާސީ މަންފާއެއް ޙާޞިލް ކުރުމަށެވެ. ފިޔަވަޅުއަޅައި އިޞްލާޙް ކުރުމަށް ފުރުޞަތު ލިބުމުން އަދި ވަކިން ޚާއްޞަކޮށް އެކުށްތަކުގެ ބައިވެރިންނަކީ، ތިމާގެ ޕާޓީ އާއި ވެރިންގެ ބައިވެރިންނަށްވާ ހިސާބުން ކުށްވެރިން ހުދު ކާފޫރަށްވެ، އިނާމެއްގެ ގޮތުގައި މަތީ މަންޞިބު ތަކަށް އެބައިމީހުން ޢައްޔަން ކުރެވިދެއެވެ. މިގޮތުން ޝަރުޢީ ކޯޓު ތަކަށާއި، ރައްޔިތުންގެ މަޖްލިހަށާއި ތަންފީޒީ ބާރުތަކުގެ އިސްވެރިންގެ ގޮތުގައި ޢައްޔަން ކުރެވެއެވެ.\n2008 ގައި ތަޢާރަފުވި ގިނަ ސިޔާސީ ޕާޓީ އެކުލެވޭ ޑިމޮކްރަސީގެ ތެރެއިން އިތުރު ސީރިއަސް މައްސަލަ ތަކެއްވެސް ފެންމަތިވިއެވެ. މިގޮތުން އެއް ޕާޓީ އިން އަނެއް ޕާޓީ އަށް ސީރިއަސް ބޮޑެތި ތުހުމަތުތައް ކުރަމުން ގެންދެއެވެ. މިފަދަ ތުހުމަތުތަކުގެ ތެރޭގައި މާސޫނީ-ޞިހުޔޫނީ ޙަރަކާތްތަކުން ފަންޑުކޮށް އިސްލާމް ދީނާއި ދިވެހިރާއްޖޭގެ ޘަޤާފަތާއި އާދަކާދަތަކާއި ބީރައްޓެހި ޙަރަކާތްތައް ފަތުރައި އެހެން ދީންތަކަށް މުޖްތަމަޢުގައި ޖާގަ ދިނުމުގެ މަސައްކަތުގެ ސިއްރު އެޖެންޑާއެއް އޮތް ކަމަށް ތުހުމަތު ކުރެއެވެ. އަނެއް ޕާޓީ އަށް ތުހުމަތު ކުރާ ގޮތުގައި، ދީނީ ގޮތުން ހައްދު ފަހަނައަޅާ ފައިވާ ފިކުރުތައް ފެތުރުމަށް މަސައްކަތް ކުރެއެވެ. މި ދެ ޙައްދުފަހައެޅުމުގެ ޙަރަކާތުގެ އަރާރުމުގައި ތަޅާފޮޅުން ގަދަވެ، ދީނީ ޢިލްމުވެރިއަކާއި، ނޫންވެރިއަކާއި، ބްލޮގާއެއް ވަނީ، ވަރަށް އިހާނެތި ގޮތުގައި ޝަހީދު ކޮށްލާފަ ނުވަތަ ގެއްލުވާލާފައެވެ. ދައުލަތުގެ ތެރޭގައި ތަރުތީބުވެ ތަންޒީމް ވެގެން ކުށްކުރުމުގެ އާދަ އަށަގަނެ ބައިތުލްމާލުން 1.3 ބިލިއަން ރުފިޔާ ވަނީ ވަގަށްނަގައި ކާލާފައެވެ. ޢަދުލު އިންސާފުގެ މައި ތަނބުތައް ސިޔާސީ އާލަތެއްގެ ގޮތުގައި ހަރަކާތްތެރިވެއެވެ. ޢާއްމު މަޞްލަޙަތު ބަލަހައްޓާ މުއައްސަސާތައް ގޭންގު ތަކެއްގެ ގޮތުގައި ސިފަވެދެއެވެ. ރައްޔިތުންގެ މަންދޫބުން ކަނު ބީރު މަންމަނުން ތަކެއްފަދައިން ޙަރަކާތްތެރި ވެދެއެވެ.\nމިދެންނެވި އެންމެހައި ކަންތައްތަކުން ޖުމްލަ ގޮތެއްގައި އެނގިގެން ދަނީ އިޞްލާހަށް އެޅި ފިޔަވަޅު އެޅިއިރު އަދި އެތައް އަހަރެއްގެ މަސައްކަތުން ގެނައި ފުރިހަމަ ޤާނޫނު އަސާސީއަށް ޢަމަލު ކުރިއިރު، ރިވެތި ގޮތުގައި ވެރިކަންކޮށް، ޤައުމާއި ރައްޔިތުންގެ މަޞްލަޙަތަށް ވެރިކަން ކުރުމަށާއި، އަމާންތެރިކަމާއެކު ވަޢުދު ފުއްދާ، ޢަދުލު އިންސާފު ޤާއިމްކުރުމުގެ ވައްޓަފާޅިއާއި، އަޚްލާޤާއި ސުލޫކާއި، އީމާން ތެރިކަން ހުރި ފަރާތްތަކެއް ޤައުމާއި ޙަވާލު ނުވާ ކަމެވެ. އަދި ޖުމްލަކޮށް ރައްޔިތުން މިދެންނެވި ނިޒާމަށް ތައްޔާރު ނޫންކަން ހާމަވެއެވެ. މިއީ ފަހަރެއްގައި އިސްތިބުދާދީ ދިގު ވެރިކަމެއް ނިމިގެން ދިޔައިރު ވެރިކަން ކުރި ގޮތުގެ ސަބަބުންނާއި ދެމުންދިޔަ ތަޢުލީމާއި ތަރުބިއްޔަތާއި ގެންގުޅުއްވި ދުރު ވިސްނުން ރަނގަޅު ނޫންކަމަށް ބެލެވިދާނެ ސަބަބެކެވެ.\nސުވާލަކީ މިދެންނެވި ޚަރާބުވެފައިވާ ސިޔާސީ ވެށި އިޞްލާޙްކޮށް ބަދަލުކުރާނީ ކިހިނެއްތޯއެވެ؟ މިދެންނެވި ސިޔާސީ ޘަޤާފަތާއި އަޚްލާޤާއި ސުލޫކާއި ނުބައި އާދަތައް ބަދަލު ކުރުމަކީ އެންމެންގެ މަސްއޫލިއްޔަތެކެވެ. ދިވެހިރާއްޖެއަކީ އިސްލާމީ ދައުލަތެއްކަމުން ދައުލަތުގެ އެންމެ މަތީ މަޤްޞަދަކީ ދީން ޙިމާޔަތް ކުރުމާއި ޢަދުލު އިންސާފު ޤާއިމް ކުރުން އެކަންޏެއް ނޫނެވެ. އަދި ކިއެއްތަ! ރަނގަޅު ސިޔާސީ ނިޒާމެއް ޤާއިމް ކުރުމާއި، ހެޔޮ ވެރިކަމެއް ކުރުމާއި، ހެޔޮ ކަންތައް ތަކަށް ޢަމުރު ކުރުމާއި، ނުބައި ކަންތައްތައް މަނާ ކުރުމެވެ. އެހެންކަމުން ދައުލަތް ހިންގުމުގައި ޤާއިމްވެ ތިބޭ ފަރާތްތަކަކީ ދުނިޔެއާއި އާޚިރަތް ބާއްޖަވެރި ކުރުމަށް މަސައްކަތްކުރާ، އިލާހީ ޝަރީޢަތަށް ތަބަޢަވާ ތެދުވެރި، އީމާންތެރި، ތަޤުވާވެރި، އިޙްސާންތެރިން ކަމުގައިވުން ލާޒިމެވެ. އެބައިމީހުންނަކީ، އެބައިމީހުންގެ މުޅި ޙަޔާތުގައި އިސްލާމީ ޝަރީޢަތަށް ފުރިހަމައަށް ރައްކާތެރިވާ، އޭގެ އަގު މަތިވެރި ކުރުމަށް މަސައްކަތްކުރާ ބަޔަކު ކަމުގައި ވާންޖެހޭނެއެވެ. ހުޅަނގުގެ ޑިމޮކްރަސީގައި ދަޢުވާކުރާ އެންމެހައި ކަންތައްތަކަކީ ރައްޔިތުންގެ ގިނަ ބަޔަކު ބޭނުންވާ ގޮތަށް އިޢުތިމާދު ވެވޭނެ ކަންތައްތަކެއް ނޫނެވެ.\nޕްރޮފެސަރ މުޙައްމަދު ކަމާލު ބިން ޙަސަން ވިދާޅުވާ ގޮތުގައި، އިސްލާމީ އުއްމަތުގައި މިއަދު އަށަގަތްފައިވާ މައްސަލަތައް ޙައްލު ކުރެވޭނީ ނަޒާހަތްތެރި، ﷲ އަށް ކިޔަމަންތެރިވާ، އެއްބައިވަންތަ ވެރިންތަކަށެވެ. މި ލީޑަރޝިޕްގެ ފަލްސަފާ އަށް ތިއޮކްރަޓިކް ލީޑަރޝިޕް އޭ ކިޔައެވެ. މިފަދަ ވެރިންގެ މައިގަނޑު ސިފައަކީ، އިސްލާމީ ތަރުބިއްޔަތާއި ރިވެތި އަޚްލާޤެވެ. މި ލީޑަރޝިޕް ފަލްސަފާ ނޫން އެހެން ހުރިހާ ފަލްސަފާތައް ވަނީ ތަޖްރިބާ ކުރެވި ފެއިލް ވެފައެވެ. މިހެންކަމުން ރިވެތި އަޚްލާޤީ ސިފަތަކުން ޒީނަތްތެރިވެގެންވާ ލީޑަރުން އުފެއްދުމަށްވަނީ އިސްލާމީ އުއްމަތަށް އިންތިހާއަށް ބޭނުން ވެފައެވެ. ނަބަވީ ތަރުބިއްޔަތުގެ މައްޗަށް ބިނާވާ މި ލީޑަރޝިޕްގެ ފަލްސަފާ ބިނާވަނީ މައިގަނޑު3ސިފައެއްގެ މައްޗަށެވެ. ފުރަތަމަ ސިފައަކީ؛ ﷲ ގެ ރުހިވޮޑިގަތުމާއި ކާމިޔާބަށް އެދޭ ފަރާތަކަށް އެފަރާތް ވުމެވެ. ﷲ ވަޙީކުރެއްވިއެވެ. (وَمِنَ النَّاسِ مَن يَشْرِي نَفْسَهُ ابْتِغَاءَ مَرْضَاتِ اللَّهِ ۗ وَاللَّهُ رَءُوفٌ بِالْعِبَادِ) މާނައީ: "އަދި اللَّه ގެ ރުހިވޮޑިގަތުން އެދި (އެކަލާނގެއަށް) ތިމާގެ نفس ދޫކޮށްލާ މީހުންވެސް މީސްތަކުންގެ ތެރެއިން ވެއެވެ. اللَّه އީ، އަޅުތަކުންނާމެދު، ނުހަނު އޯގާވަންތަ ރަސްކަލާނގެއެވެ." (އަލްބަޤަރާ:207). ދެވަނަ ސިފައަކީ؛ ކަންކަން ނިންމުމުގައި ބޮޑާކަމާއި ނުފޫޒާއި ބާރުން ކަންކަން ކުރުމުގެ ބަދަލުގައި މަޝްވަރާ ކުރުމުގެ ސިފަ ކުރިޔަށް ނެރުމެވެ. އަބޫހުރައިރާ ވިދާޅުވެފައި ވެއެވެ. "ރަސޫލާ ﷺ އަށް ވުރެ ގިނައިން އެއްވެސް މީހެއް އެމީހާއާއި އެކުގައިއުޅޭ މީހުންނާއި މަޝްވަރާ ކުރައްވާފައި ނުވެއެވެ." މާތް ﷲ ވަޙީ ކުރައްވާފައި ވެއެވެ. (وَالَّذِينَ اسْتَجَابُوا لِرَبِّهِمْ وَأَقَامُوا الصَّلَاةَ وَأَمْرُهُمْ شُورَىٰ بَيْنَهُمْ وَمِمَّا رَزَقْنَاهُمْ يُنفِقُونَ) މާނައީ: "އަދި އެއުރެންނީ، އެއުރެންގެ ވެރިރަސްކަލާނގެއަށް އިޖާބަދީ، އަދި ނަމާދު قائم ކުރިމީހުންނެވެ. އަދި އެއުރެންގެ ކަންތައްތައް، އެއުރެންގެ މެދުގައިވަނީ مشورة ގެ މަތިންނެވެ. އަދި ތިމަންރަސްކަލާނގެ އެއުރެންނަށް ދެއްވިތަކެތިން، އެއުރެން ހޭދަކުރެތެވެ." (އައްޝޫރާ: 38). ތިންވަނަ ސިފައަކީ؛ އިދާރީ ހިންގުމުގެ ފަންނީ އަޚްލާޤު ހިފެހެއްޓުމެވެ. މިދެންނެވި ސަފަތައް ހުރި ވެރިންނަކީ، ބިމުގައި ލެއްވިގެންވާ ޚަލީފާއިންނެވެ. އަދި މިފަލްސަފާގައި4ރުކުނެއް ވެއެވެ. އެއީ އީމާންކަމާއި، ތަޤުވާވެރިކަމާއި، އިޙްސާންތެރިކަމާއި، ލޯތްބާއި އެއްބައިވަންތަ ކަމެވެ.\nދައުލަތް ހިންގުމުގައި ވިސްނުން ހުންނަން ޖެހޭނީ 21 ވަނަ ޤަރުނުގައި ފައިތިލަ ސާބިތުކޮށް، މެދު މިނުގެ އުޞޫލު ތަކުގެ މަތީގައި ޤާއިމް ކުރުމަށެވެ. ރަސޫލާ ﷺ ރަސޫލު ކަމައިގެން ވަޑައިގެންނެވި މަޤްޞަދު ކަމަށްވާ "ޢާލަމް ތަކަށް، ރަޙްމަތެއް ކަމުގައި" މިމަޤްޞަދު ޙާޞިލް ކުރުމަށް މަސައްކަތްކުރާ ދައުލަތެއްގެ ގޮތުގައެވެ. އަޚްލާޤީ މަތިވެރި ސިފަތަކުން ޒީނަތްތެރި ވެގެން ނެވެ. މިގޮތުން ލަދުވެތިކަމާއި، ނަފުސުގައި ހުރި ދަހިވެތިކަން ޠާހިރުކުރުމާއި، ނަފުސު ތަޢުލީމާއި ތަރުބިއްޔަތުން ތަރައްޤީ ކުރުމުގެ ސިފައިން ސިފަ ލިބިގެންނެވެ. ﷲ ގެ ބަރަކާތާއި، ނަޞްރާއި، ކާމިޔާބަށް އެދޭ ފަރާތަކަށް ވެގެންނެވެ. މިފަދަ ވެރިން އެއްވެސް ޙާލެއްގައި ފައިސާއަށް ވޯޓް ގަތުމުގެ ވިސްނުން ނުހުންނާނެއެވެ. އަދި ބޮޑެތި ޤައުމު ތަކުންނާއި ވިޔަފާރި ތަކުން ހުށަހަޅާ ފައިސާގައި ހިފައި، އެބައި މީހުންގެ މަޞްލަޙަތަށް މަސައްކަތް ނުކުރާނެއެވެ. މާތް ﷲ ވަޙީ ކުރައްވާފައި ވެއެވެ. (إِنَّ اللَّهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ ۚ يَعِظُكُمْ لَعَلَّكُمْ تَذَكَّرُونَ) މާނައީ:"ހަމަކަށަވަރުން، عدل ވެރިވުމަށާއި، إحسان ތެރިވުމަށާއި، ގާތްތިމާގެ މީހުންނަށް ހެޔޮފޯރުވުމަށް اللَّه އަމުރުކުރައްވަތެވެ. އަދި ހުތުރުކަން ބޮޑުވެގެންވާ ފާފަތަކާއި، منكرات ތަކާއި، އަނިޔާވެރިވެ އުޅުން، އެކަލާނގެ ނަހީކުރައްވަތެވެ. އެކަލާނގެ، ތިޔަބައިމީހުންނަށް، وعظ އިއްވަވަނީ، ތިޔަބައިމީހުން ހަނދުމަކުރުމަށްޓަކައެވެ." (އައްނަޙްލު: 90)


Sadhagaathu foundation in kadhuraai handoo bahan fashaifi | Mihaaru\nސޮދަގާތު ފައުންޑޭޝަނުން ކަދުރާއި ހަނޑޫ ބަހަން ފަށައިފި\nސޮދަގާތު ފައުންޑޭޝަންގެ ފަރާތުން ރޯދަ ހަދިޔާ ބެހުން-- ފޮޓޯ: ޔާމީން ޓްވިޓާ\nރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހީމް ހިންގަވާ ސޮދަގާތު ފައުންޑޭޝަނުން ރޯދަ ހަދިޔާގެ ގޮތުގައި ކަދުރާއި ހަނޑޫ ބަހަން ފަށައިފި އެވެ.\nއެ ފައުންޑޭޝަންގެ ކަންކަމުގައި އިސްކޮށް އުޅުއްވާ، ވެލިދޫ ދާއިރާގެ މަޖިލިސް މެމްބަރު ޔާމީން ރަޝީދު ވިދާޅުވީ ރޯދަ ހަދިޔާގެ ގޮތުގައި ކަދުރާއި ހަނޑޫ އެ ފައުންޑޭޝަނުން ބަހަމުން އަންނަނީ ހިލޭ ސާބަހަށް ކަމަށެވެ. މުޅި ރާއްޖެ އަށް އެ ހަދިޔާ ބަހަން ނިންމާފައިވާ ކަމަށާއި މިހާރު އެ ކަން ކުރިއަށް ދަނީ މާލޭގައި ކަމަށް ޔާމީން ވިދާޅުވި އެވެ.\nސޮދަގާތު ފައުންޑޭޝަނުން މާލޭގެ ގެތަކަށް ޒިޔާރަތްކޮށް ހަނޑޫ ބަހަމުން ދާއިރު މާލޭގެ އެކި ހިސާބުތަކަށް މަޖިލިސް މެމްބަރުން ހިމެނޭ ގޮތަށް ޓީމްތައް ޒިޔާރަތްކޮށް ގޭގެ އަށް ކަދުރާއި ހަނޑޫ ބަހަ އެވެ.\nކަދުރާއި ހަނޑޫ އެހީ ކޮން ބައެއްގެ އެހީއެއްތޯ ސުވާލު ކުރުމުން ޔާމީން ވިދާޅުވީ އެއީ އެ ފައުންޑޭޝަންގެ ހަރަދުގައި ހޯދާފައިވާ ތަކެތި ކަމަށެވެ.\nސޮދަގާތު ފައުންޑޭޝަނުން ކަދުރު ބަހާ އިރު މީގެ ކުރީ އަހަރުތަކުގައި އަރަބި ގައުމުތަކުން ހަދިޔާ ކުރާ ކަދުރު ސަރުކާރުން ރައްޔިތުންނަށް ބަހަ އެވެ. އިސްލާމިކް މިނިސްޓްރީން ބުނީ މި އަހަރު އަދި ކަދުރު ނުލިބޭ ކަމަށެވެ.\nސޮދަގާތު ފައުންޑޭޝަންގެ ފަރާތުން ކޮންމެ ރޯދަ މަހަކާ ދިމާކޮށް އަންނަނީ ތަފާތު ތަކެތި ބަހަމުންނެވެ. އެ ގޮތުން 2016 ވަނަ އަހަރު ސައޫދީ އަރަބިއްޔާ އިން ދިވެހި ރައްޔިތުންނަށް ބަހަން ދިން ކަދުރުތަކެއް ސޮދަގާތު ފައުންޑޭޝަން ނަމުގައި ބެހި މައްސަލައެއް ފެންމަތިވި އެވެ.\nކަދުރު ކުރީގެ ފަސްޓް ލޭޑީ ފާތުމަތު އިބްރާހީމް ރޯދަ މަސް 2018 ސޮދަގާތު ފައުންޑޭޝަން ކުރީގެ މެމްބަރު އަބްދުﷲ ޔާމީން ރަޝީދު ކާޑުގެ ބާވަތްތައް\n31 ކޮމެންޓް, 212 ރިއެކްޝަންސް\nވެންމަސް ވެނަށް ކާންދެނީ!\nމި ޤައުމުގެ ރައްޔިތުން އެހާ ގަމާރުވީމަ ވާނެގޮތް މިފެންނަނީ ވެންމަސް ވެނަށް ކާންދޭއިރުވެސް ނޭނގެނީ އުހަރުމެން އަގައިން ބުންޏަސް ނަގާ ފައިސާ (ޓެކްސް) މިފައިސާ އިން އެއްޗެހި ގަނެގެން މިބަހަނީ މިކަމަނާ މި ޤައުމުގަ ކުރިނވެސް އުޅުނު އެއްޗެއްބެހިބާ މިވަރު ހަދާން ކޮށްލިޔަސް އެކަކުވެސް އޭގަ ނުހިފާނެ މިކަމަނާ މަތިވީމަ ރައްޔިތުން ދައްކޮލާ މިންވަރު ﷲ ގެ އިރާދަފުޅުން އެންމެންވެސް މަސައްކަތް ކޮށްގެން ލާރިލިބޭ ކީއްކުރަން މީގަ ހިފަންވީ\nމެންބަރުންގެ އަގެއް ކޮބާ ރިހައާ ބަތާ އަޅައިދިނުމަށް އުނދުޅި ހިފައިގެން މެންބަަރުން މި ތިބެނީ\nމަ ކަދުރު ކޭކު އަޅަން، ކަދުރުކޮޅެއް ބާނުން.\nހާކިމާ ބުނީ ހުދު އަނބިމީހާވެސް ނާހަޔޭ ކިހިނެއް ހޯދި ފައިސާތަކެއްތޯ؟ އެ ފައިސާއިން މުދާ ގަނެ މި ބަހަނީ ރައްޔިތުންނަށް\nވިސްނާ ވިސްނާވެސް ނޭންގުނު ތިޔަ ފައުންޑޭޝަންއަށް ފައިސާ ހޯދާގޮތެއް. ވަރަށް ޅަފަތުގައި އޮތް ފައުންޑޭޝަންއެއް އެކަމަކު މަހެއްގެ މައްޗަށް އެތައްމިލިއަން ރުފިޔާއެއް އެބަ ހަރަދުކުރޭ. އެވަރަށް ފައިސާވަންނަ ކޮޅެއް ނުފެނޭ..\nމިވެރިކަން ނިމުމުން ތިޔަ ސަދަގާތް ކުރާނެ ނަމަ ހާދަ ރަގަޅޭ ހިތައް އަރާ\nމެމްބަރުގެ ނަގޫ އެކަންޏެއް ނުން މުޅި މީހާ ފިތުނޭމަ ދޯ އެވައްތަރަށް އިއްޒަތްތެރި މެމްބަރަކު އުޅޭނީ، ލަދުން ބޯ.ހަލާކު\nތި ފައުންޑޭޝަނުން ރައްޔިތުންގެ މުދާ ވަކި ބަޔެއްގެ ނަމުގަ ބަހަމުންދާ ދިޔުން ހުއްޓުވޭނީ ހަމަ ރައްޔިތުންނަށް. ތިމާއަށް ދިއްކޮއްލާ ނުވަތަ ލިބޭ އެއްޗަކީވެސް ހަލާލު އެއްޗެއްތޯ ބަލަންޖެހޭ ނުވަތަ ދޭމީހާގެ އެއްޗެއްތޯ ބަލަން ޖެހޭ\nނާޒިމް ( ޖ)\nކިހާ ދެރަކަމެއް! ހަނޑޫ ކޮޅަކާއި ކަދުރު ކޮޅެއް ދިނީމަ އެދެވުނީ އެއްއިރު ކާލާނެ އެތިކޮޅެއް! އެވެސް ހޯދި ގޮތެއް ލިބުނުގޮތެއް އެނގޭ އެއްޗެއް ނޫން! ހުރިތާކުން ނެގުނު ގޮތަކަށް ނަގައިގެން ދޭ އެއްޗެއް ނޫން ކަމެއްވެސް ދެނެވޮޑިގެން ވާނީ ﷲ. ތިޔަށްވުރެ ރަނގަޅެއްނު ދިވެހި ރައްޔިތުންގެ ޙައްޤުތަކަށް އަމާނާތްތެރިވެ ތެދުވެރިވިއްޔާ! ކިތަންމެ ވަރަކަށް ބެހިޔަސް ހިތެއް ނުހޯދޭނެ!


World Bank in Rajje ah 10 Million Dollar Dheefi | Thiladhun\nވާލްޑް ބޭންކުން ރާއްޖެއަށް 10 މިލިއަން ޑޮލަރުގެ އެހީ ދީފި\nޝިއުނާ އާދަމް3days ago\nވާލްޑް ބޭންކުން ރާއްޖެއަށް 10 މިލިއަން އެމެރިކާ ޑޮލަރުގެ އެހީއެއް ދީފައިވާކަމަށް ރައީސް އިބްރާހިމް މުހައްމަދު ސޯލިހު މިއަދު ހާމަކުރައްވައިފަ އެވެ.\nކޮވިޑް-19 އާއި ގުޅިގެން ރާއްޖޭގެ ހާލަތު އޮތް ގޮތް ރައްޔިތުންނާއި ހިއްސާކުރެއްވުމަށް މިއަދު ދަރުބާރުގޭގައި ގާއިމްކޮށްފައިވާ، އެމަޖެންސީ ރެސްޕޮންސް ސެންޓަރުގައި ކުރިއަށްދިޔަ ޕްރެސް ކޮންފަރެނެސްގައި ރައީސް ސޯލިހު ވިދާޅުވީ ވާލްޑް ބޭންކުން ރާއްޖޭގެ ކޮވިޑް-19 ފަންޑަށް 10 މިލިއަން އެމެރިކާ ޑޮލަރުގެ އެހީއެއް ދީފައިވާ ކަމަށެވެ. އޭގެ އިތުރުން، އޭޑީބީ އާއި އޮޕެކް ފަދަ އިތުރު މާލީ އިދާރާތަކުން އެހީ ހޯދުމުގެ މަސައްކަތްވެސް ކުރެވެމުންދާ ކަމަށް ރައީސް ވިދާޅުވިއެވެ.\nމިއަދުގެ ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން ރައީސް ސޯލިހު ވިދާޅުވީ މި ހާލަތުގައު ރާއްޖެއަށް އެހީވުމަށް ބޭރުގެ މާލީ އިދާރާތަކުންވެސް ވަރަށް ބޮޑު އެއްބާރުލުން ދެއްވާ ކަމަށެވެ.\n“އެގޮތުން ވޯލްޑް ބޭންކުން ދިހަ މިލިއަން ޑޮލަރު މިހާރުވަނީ ގްރާންޓެއްގެ ގޮތުގައި ކޯވިޑް ފަންޑަށް ލިބިފައި. މީގެ އިތުރުން، އޭޑީބީ އާއި އޯޕެކް، އައިޑީބީ، އޭއައިއައިބީ ފަދަ ބޭންކުތަކާ މި އަންނަނީ މަޝްވަރާ ކުރަމުން،”\nރައީސް ވިދާޅުވީ އިންޓަނޭޝަނަލް މަނިޓަރީ ފަންޑް (އައިއެމްއެފް) އިން މި ހާލަތުގައި ދޭ އިގްތިސޯދީ ޕެކޭޖު ނެގުމަށް ރާއްޖެއިން ވިސްނާފައި ނުވާ ކަމަށެވެ.\n“އައިއެމްއެފްގެ ޕެކޭޖަކަށް ދިޔުމުގެ ވިސްނުމެއް ނެތް. އެބޭފުޅުން ފައިސާ ދެންޔާ ހުރޭ ޝަރުތުތަކެއް. މުވައްޒަފުން މަދުކުރުން މުސާރަ ކުޑަކުރުން. އެކަމަކު އަޅުގަނޑުމެން އެކަމެއް ނުކުރާނަން. އެ ޕެކޭޖަކަށް އަޅުގަނޑުމެން ނުދާނަން.،” ރައީސް ވިދާޅުވިއެވެ.\nރާއްޖޭން ލޯނު ނަގާފައިވާ ގައުމުތަކާއެކު އެ ލޯނުތަކަށް ލުއިތަކެއް ހޯދުމުގެ މަސައްކަތްވެސް ސަރުކާރުން ކުރަމުންދާކަމަށްވެސް ރައީސް ވިދާޅުވި އެވެ. އެގޮތުން، ރާއްޖޭން އެންމެ ބޮޑެތި ލޯނުތައް ނަގާފައިވާ ޗައިނާއާ މަޝްވަރާކުރަން ބޭނުންވާތީ އެކަމަށް އެދި ސިޓީފުޅެއް ފޮނުވާފައިވާކަމަށާއި، ނަމަވެސް، އެ ސިޓީއަށް އަދި ޖަވާބެއް ލިބިފައިނުވާކަމަށް އެމަނިކުފާނު ވިދާޅުވި އެވެ.\n“އަޅުގަނޑުގެ ވިސްނުމަކީ މުސާރަތައް ކުޑަކޮށް، މީހުން ވަޒީފާއިން ވަކި ކުރުމެއް ނޫން. މިހާރު ސަރުކާރުގެ ވިސްނުމަކީވެސް އަދި ސިޔާސަތަކީވެސް ލިބެންހުރި ތަނަކުން ލޯނު ނަގައިގެން، އިކޮނޮމީއަށް ޕަމްޕުކުރުން،” ރައީސް ވިދާޅުވި އެވެ.


Pesticide beynun kurumaa behey gavaidheh nerefi\nދަނޑުވެރިކަމަށް ބޭނުންކުރާ ބޭސް ކޮންޓްރޯލް ކުރަން ގަވައިދެއް\nދަނޑުވެރި ރަށެއްގައި މީހަކު ދަނޑުތަކަށް ފެން ދެނީ: ގަހަށް ޖަހާ ބޭސް ބޭނުން ކުރުމުގެ ގަވައިދެއް ވަނީ ނެރެފައި -- ފޮޓޯ: އަވަސް\nރާއްޖޭގެ ދަނޑުވެރިކަމުގައި ބޭހުގެ ގޮތުގައި ބޭނުންކުރާ ޕެސްޓިސައިޑް ކޮންޓްރޯލް ކުރަން ގަވައިދެއް ހަދައި އާއްމު ކޮށްފި އެވެ.\nއެގްރިކަލްޗަރު މިނިސްޓްރީން ބުނީ އާއްމު ކޮށްފައިވާ ގަވައިދަކީ ރައްކާތެރިކަން ކަށަވަރު ކުރުން ކަމަށެވެ. އެ ގޮތުން ދެމެހެއްޓެނިވި ގޮތުގައި ޕެސްޓިސައިޑް ބޭނުން ކުރުމާއި ވިއްކުމާއި ގުދަން ކުރުމާއި ނައްތައިލުން ކަށަވަރު ކޮށްދޭނެ އެވެ. އަދި ސިއްހަތާއި ވެއްޓަށާއި ދިރުންތަކަށް ކުރާ ނުރަނގަޅު އަސަރު ތަކުން ރައްކާތެރި ކުރަން ޒިންމާދާރުކޮށް ޕެސްޓިސައިޑާ ގުޅޭ މުއާމަލާތްތައް ހިންގޭނެ އެވެ.\nމީގެ އިތުރުން ޕެސްޓިސައިޑުގެ ލޭބަލާއި މާއްދާގެ ރައްކާތެރިކަމުގެ މައުލޫމާތު ކަރުދާހުގައި ދީފައިވާ އިރުޝާދުތަކާ އެއްގޮތަށް ޕެސްޓިސައިޑް ބޭނުންކުރާކަން ކަށަވަރުވާނެ އެވެ.\nމި ގަވައިދުގައިވާ ގޮތުން ރާއްޖެއަށް ޕެސްޓިސައިޑް އިމްޕޯޓް ކުރުމުގެ ހުއްދަ ދޭނީ ދައުލަތުގެ އިދާރާއެއްގެ ބޭނުމަށް، ނުވަތަ ރާއްޖެއަށް ޕެސްޓިސައިޑް އިމްޕޯޓުކުރުމުގެ ލައިސަންސް ދެވިފައިވާ ފަރާތްތަކަށެވެ. ގަވައިދުގައި ޕެސްޓިސައިޑް ނުވަތަ ގަހަށް ޖަހާ ބޭސް އެތެރެ ކުރާއިރު އޭގެ ލޭބަލް ހުންނަން ޖެހޭނެ ގޮތް ބުނެދީފައި ވެ އެވެ.\nގަހަށް ޖަހާ ބޭސް ބޭނުން ކުރުމުގެ މި ގަވައިދުގައި ޕެސްޓިސައިޑާ މަސް ހުނިވެފައިވާ ފެން މަދުކުރުމަށް ފިޔަވަޅުތަކެއް އަޅަން ޖެހޭނެ ކަމަށް ބުނެފައިވެ އެވެ. އެގޮތުން ނައްތައިލަން ޖެހޭ ޕެސްޓިސައިޑް އެކުލެވޭ ފެން މަދުކުރުމަށްޓަކައި ޕެސްޓިސައިޑް ބޭނުންކުރާ ފަރާތްތަކުން ދަނޑަށް ނުވަތަ ގަސްތަކަށް ބޭސް ޖެހުމުގެ ކުރިން، ބަލިޖެހިފައިވާ ގަސްތަކުގެ އަދަދު ނުވަތަ ސަރަޙައްދުގެ ބޮޑުމިން އަންދާޒާކުރަން ޖެހެ އެވެ.\nބަލިޖެހިފައިވާ ގަސްތަކަށް ޖަހަން ފުދޭ ވަރަށް ފެނާއި ޕެސްޓިސައިޑް މަސްހުނި ކުރަން ޖެހެ އެވެ.\nގަވައިދުގައިވާ ގޮތުން ކަނޑު މަގުން 20 ކިލޯ އަށް ވުރެ ގިނަ އަދަދެއްގެ ޕެސްޓިސަޑް ގެންދާއިރު އުފުލާ އުޅަނދުގައި ހަށި ރައްކާތެރިކޮށްދޭ އާލާތްތަކާއި ޕެސްޓިސައިޑް ނިއުޅިގެން ފައިބައިފިނަމަ ސާފުކުރާ ސާމާނާއި ފުރަތަމަ ސިއްހީ އެހީ ފޯރުކޮށްދޭ ސާމާނާއި އަލިފާން ނިއްވާނެ ސާމާނު ހުންނަން މަޖުބޫރެވެ.\nގަވައިދާ ހިލާފު ވެއްޖެނަމަ ހަރުކަށި ފިޔަވަޅުތައް އަޅަން ވެސް ކަނޑައަޅާފައިވެ އެވެ. އެގޮތުން ބޮޑެތި ޖޫރިމަނާތައްކޮށް ފިޔަވަޅު އަޅަ އެވެ.


ނަމޫނާ ލިޔުން – މުދާ މަދުވެގެން ބޮޑު އަގުގައި ވިއްކާ ނަމަ ގާނޫނީ ފިޔަވަޅު އަޅާނަން: އިކޮނޮމިކް މިނިސްޓްރީ – Uthuru Oivaru\nފުރަތަމަ ސަފުހާ / ވިޔަފާރި / ނަމޫނާ ލިޔުން – މުދާ މަދުވެގެން ބޮޑު އަގުގައި ވިއްކާ ނަމަ ގާނޫނީ ފިޔަވަޅު އަޅާނަން: އިކޮނޮމިކް މިނިސްޓްރީ\nUO Webmaster 26/05/2017\tވިޔަފާރި, ސަރުކާރު ކޮމެންޓު ކުރައްވާ 115 ވިޔު\nކުރިއަށް އޮތް ރަމަޟާން މަސް ތެރޭގައި ވިޔަފާރިވެރިން ތަކެތި ވިއްކާ އިރު ސްޓޮކްގައި ހުންނަ މުދާ މަދުވުމުން، ބޮޑު އަގުގައި ތަކެތި ވިއްކާ ނަމަ މިފަހަރު ގާނޫނީ ފިޔަވަޅު އަޅާނެ ކަމަށް އިކޮނޮމިކް މިނިސްޓްރީން ބުނެފި އެވެ.\nއެ މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި މައުލޫމާތު ދެއްވަމުން ޑެޕިއުޓީ މިނިސްޓަރު އަބްދޫﷲ މުހައްމަދު ވިދާޅުވީ ރޯދަމަހާ ދިމާކޮށް އަދި ރޯދަމަސް ތެރޭގައި ވިޔަފާރިވެރިން މުދާ ވިއްކާ އަގު ބޮޑު ކުރާކަން ފާހަގަކުރެވިފައިވާ ކަމަށެވެ. ބޮޑު އަގުގައި ގިނަ ފަހަރު ވިއްކަނީ ސްޓޮކްގައި ހުންނަ މުދާ މަދުވުމުން ކަމަށާއި މިއަހަރުގެ ރޯދަމަހުގެ ތެރޭގައި އެގޮތަށް ބޮޑު އަގުގައި މުދާ ވިއްކާ ނަމަ ގާނޫނީ ފިޔަވަޅު އެޅުމުގެ ބާރުގެ މިނިސްޓްރީއަށް ލިބިގެންވާ ކަމަށް އޭނާ ވިދާޅުވި އެވެ.\n“ވިޔަފާރިވެރިންނަށް އަޅުގަނޑުމެން އިލްތިމާސްކުރަން. ތަކެތި ބޭނުންކުރާ މިންވަރު އިތުރުވެގެން އަގަށް ބަދަލު ނުގެންނަވާށޭ. އަޅުގަނޑުމެންނަށް ފާހަގަކުރެވުނު މިދިޔަ ރޯދަމަހު އެއް ދުވަހަށް ފިޔައަށް ތިން އަގެއް އައި. ބާރަ ރުފިޔާ އަށް ހެނދުނު ކިލޯއެއް ހުރެފައި މެންދުރު 20 ރުފިޔާ އަށް އަރާފައި ރޭގަނޑު ހުރީ 40 ރުފިޔާއަށް. އެއީ އެއް ގޮތަކަށް ވެސް ފިޔާ ގެންނަ ގައުމުތަކުން އަގު ބޮޑުވެގެން ނުވަތަ ތިން ބޯޓު ތިން ގަޑިއެއްގައި ޖައްސައިގެން ވީ ކަމެއް ނޫން. އެއީ ބާޒާރުން މުދާ މަދުވީމާ އައި އަގެއް. އެހެން ނަހައްދަވާށޭ. އެހެން ހައްދަވާ ކަމަށް ވަންޏާ ގާނޫނާއި ގަވާއިދުތަކުގެ ތެރެއިން އެކަން ހައްލު ކުރުމަށް ޓަކައި ކުރަން ޖެހޭ ހުރިހާ ކަމެއް ކުރާނަން،” އަބްދުﷲ ވިދާޅުވި އެވެ.\nއޭގެ އިތުރުން އޭނާ ވިދާޅުވީ، މިއަހަރުގެ ރޯދަމަހުގައި ވެސް ކޮންމެ ދުވަހަކު ބާޒާރުގެ އަގުތައް ރިވިއު ކުރާނެ ކަމަށެވެ. އަދި ކޮންމެ ދުވަހެއްގެ 12:30ގައި ބާޒާރުގެ އަގުތައް މިނިސްޓްރީގެ ވެބްސައިޓުގައި އާންމުކުރަން ހަމަޖައްސާފައިވާ ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި މީޑިއާތަކާއި ފެރީ ޓާމިނަލްތައް އަދި އިލެކްޓްރޯނިކް ބިލްބޯޑުތައް މެދުވެރިކޮށް އެ އަގުތައް އާންމު ކުރުމަށް މިނިސްޓްރީން ވަނީ ހަމަޖައްސާފަ އެވެ.\n“ވަރަށް ބޮޑަށް އިލްތިމާސްކުރަން މިގޮތަށް ބޭނުން ކުރާ އަދަދު އިތުރުވެގެން ނުވަތަ މިންވަރު އިތުރުން ވެގެން އަގުތައް ބަދަލު ނުކުރުމަށް. އަގުތައް އަތް ނުފޯރާ ހަމައަށް ދާ ކަމަށްވަންޏާ ގާނޫނާއި ގަވާއިދުތަކުގެ ތެރެއިން ފިޔަވަޅު އަޅާނަމޭ،” އަބްދުﷲ ވިދާޅުވި އެވެ.\nއަބްދުﷲ ވިދާޅުވީ ރޯދަމަހާ ދިމާކޮށް ފިހާރަތަކުން ދުވާރު މައްޗާއި މަގުމަތީގައި ގިނަ އަދަދަކަށް މުދާ ބަހައްޓާފައި ހުންނަ ކަން ފާހަގަ ކުރެވޭ ކަމަށެވެ. އެކަންކަން ހައްލު ކުރުމަށް ފުލުހުންނާ ގުޅިގެން މިނިސްޓްރީން މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ.